ঐকতান - জীৱনৰ গান: "গুৰু দক্ষিণা"\nজাৰকুছি গাঁও টাউনৰ পৰা তিনি কিল'মিটাৰৰ আঁতৰত। যোৱাবছৰ কিবা এটা কামত সেইফালে যাব লগা হৈছিল। টাউনৰপৰা তিনি কিল'মিটাৰৰ দূৰত হ'লেও ৰাষ্টা-ঘাটৰ অৱস্থা তথৈবচ। সৰু তিনিআলি এটাত ৰৈ মানুহ এগৰাকীৰ ঘৰ বিচাৰোতে দেখিলোঁ কাষতে সেয়া কলিতা ছাৰ। প্ৰায় ওঠৰ বছৰ পিছত ছাৰৰ লগত মুখামুখি। ছাৰৰ বিদায় মিটিঙতে শেষ দেখা। ওচৰলৈ আগবাঢ়ি গৈ মাতোতে ছাৰে লগে লগে চিনি পালে। বয়স হৈছে, দেখিলে গম পায়।\nছাৰৰ ঘৰো তিনিআলিটোৰ পৰা অলপ দূৰত। তেখেতে ঘৰলৈ যাবলৈ লগ ধৰিলে। সিদিনা সেই সময়ত কিবা এটা কামত বহুত ব্যস্ত আছিলোঁ যদিও ছাৰক 'না' বুলি ক'বলৈ মন নগ'ল।\n"ছাৰ, মোৰ বাইক..."\n"হে: হে:..তুমি আগবাঢ়া, মই গৈ আছো লাহে লাহে...."\nছাৰৰ আগে আগে বাইকেৰে গাঁওৰ পথৰ ধূলি উৰুৱাই যাবলৈ বেয়া লাগিল। ছাৰ কিছু দূৰ পোৱালৈ ৰ'লোঁ তাতে। ছাৰ অকলশৰীয়া মানুহ। আমি স্কুলত থাকোতেই ছাৰৰ পত্নীবিয়োগ হৈছিল। ছোৱালী তিনিজনীৰো হেনো দূৰত বিয়া দিছে। ছাৰে বহু কথাই সুধিলে-ক'লে।\n"তুমি বাহিৰতে থকা। তোমালোকৰ লগৰ অঞ্জন, ৰাতুল, অৰিন্দমহঁতৰ খবৰ?"\nছাৰে আমাক সদায় 'তই' বুলিয়ে মাতিছিল। তেখেতৰ মুখত 'তুমি'তো কিবা এটা আচহুৱা যেন লাগিল।\n"ছাৰ, মোক 'তই' বুলিয়ে মাতিবচোন"\n"হে: হে: এতিয়া ভাল নালাগে নহয়, বহুত ডাঙৰ হ'লা। আমাৰেই লাজ লাগে তেনেকৈ মাতিব!...আৰু বাকীকেইজনৰ খবৰ?"\n'অঞ্জন আমেৰিকাত থাকে। ৰাতুল ডাক্তৰ হ'ল..দিল্লীত থাকে এতিয়া...।"\nএক গভীৰ প্ৰশান্তিত ছাৰৰ মুখখন উজ্বল হৈ উঠিল।\n"সেই অঞ্জনক বৰ গালি দিছিলোঁ সি ক্লাছ ফাইভত থাকোতে। সৰু হাতৰ ডব্লিউৰ পাকটো ভালকৈ আনিব নোৱাৰে হে নোৱাৰে! ভাল ছাত্ৰবোৰৰ ভাল হোৱা শুনিলে বৰ আনন্দ লাগে, বুজিছা" - ছাৰৰ চকুদুটা চলচলীয়া হ'ল।\nএনেতে তিৰোতা এগৰাকী আহি ঘৰৰ ভিতৰলৈ সোমাই গ'ল।\n"এইগৰাকী তোমালোকৰ লগৰ উত্তমৰ পৰিবাৰ। সিহঁতৰ ঘৰ আমাৰপৰা দুঘৰ এৰি। অকলে থাকোঁ বাবে পুৱা-গধুলি আহি তেওঁ ভাতকেইটা ৰান্ধি দিয়েহি। ঘৰৰ ইটো-সিটো কামো উত্তমহঁতেই কৰে।'\nবহু চেষ্টা কৰিও মই উত্তমৰ কথা মনত পেলাব নোৱাৰিলোঁ। ছাৰেই ক'লে ক্লাছ নাইনৰ পিছত আমাৰ স্কুল এৰি দেউতাকৰ লগত পাণ দোকানত বহিছিল। এতিয়া ওচৰৰে তিনিআলিটোত পাণদোকানখনৰ লগতে সন্ধিয়া তৰকাৰীৰ বেপাৰো কৰে। অলপ পিছত উত্তম আহিল। বহু কথা মনত পৰিল। উৎপতীয়া আছিল সি। আমি দেখিব নোৱাৰিছিলোঁ।\n"নাইনৰ পিছত ছাৰহঁতৰ গালি-বেটৰ কোবৰ ভয়ত নগ'লোৱেই আৰু স্কুল। এতিয়া ভাবো আমি পঢ়া বাদ দি ডাঙৰ ভুল কৰিছিলোঁ হে। এই ছাৰক সৰুতে কিমান যে অভিশাপ দিছিলোঁ...হা: হা:। কিন্তু আজি টকা-পইচাৰ হিচাপ, অলপ লেখা-পঢ়া- এই ছাৰৰ পৰাইতো শিকিলোঁ। স্কুলততো আমি বেয়া ছাত্ৰই হৈ থাকিলোঁ।"\nমই তাৰ হাত দুখনত ধৰি ক'লো - "উত্তম, তোমালোক 'বেয়া' ছাত্ৰকেইজনেইতো এতিয়া ছাৰক প্ৰকৃত গুৰুদক্ষিণা দি আছা। আমি ভাল ছাত্ৰ কেইজনে কেৱল মাজে মাজে শ্ৰদ্ধা আৰু সন্মানেৰে মনত পেলাওঁ বা আনৰ আগত কওঁ- 'আমাৰ এজন শিক্ষক আছিল যিয়ে আমাক এ,বি, চি, ডি প্ৰথম শিকাইছিল স্কুলত...যাৰ নাম নৰহৰি কলিতা ছাৰ...কিন্তু নাজানো, ছাৰ এতিয়া কেনে আৰু ক'ত আছে!...."\nPosted by Diganta Kumar Bhattacharya at 23:29


শোণিতপুৰ জিলাত উপায়ুক্ত হৈ থাকোতে ৰিপুণ বৰা আছিল বিশ্বনাথৰ এছ ডি অ'\nকংগ্ৰেছৰ ‘গুৰু-অস্ত্ৰ’ হ’বগৈ পাৰে হিমন্তৰ ‘প্ৰাক্তন ছাৰ’!\nগুৱাহাটী , February 11, 2019 8:26 pm\nমন্ত্ৰী হিমন্ত বিশ্ব শৰ্মাই ‘ছাৰ, ছাৰ’ বুলি সম্বোধন কৰা এজন ব্যক্তি আগন্তুক দিনত স্বয়ং হিমন্তৰ বিৰুদ্ধে কংগ্ৰেছৰ পাশুপত অস্ত্ৰ হৈ পৰিব পাৰে। মন্ত্ৰীজনৰ এইজন ‘ছাৰ’ৰ প্ৰসংগেৰে প্ৰদেশ কংগ্ৰেছে আজি এই ইংগিত দাঙি ধৰিছে।\nপিছে, কোন নো হিমন্ত বিশ্ব শৰ্মাৰ এই ‘ছাৰ’জন?\nজ্যেষ্ঠ কংগ্ৰছ নেতা তথা প্ৰাক্তন মন্ত্ৰী ৰকিবুল হুছেইনে আজি ৰাজীৱ ভৱনত অনুষ্ঠিত যোগদান সমাৰোহত হিমন্তই ছাৰ বুলি সম্বোধন কৰা ব্যক্তিজনৰ সৈতে সকলোকে চিনাকি কৰাই দিছে। তেওঁ অসম চৰকাৰৰ অৱসৰপ্ৰাপ্ত অতিৰিক্ত মুখ্য সচিব এম জি ভি কে ভানু।\nতৰুণ গগৈ নেতৃত্বাধীন কংগ্ৰেছ চৰকাৰৰ দিনত গগৈৰ অতি বিশ্বস্ত আমোলা হিচাপে পৰিচিত আছিল ভানু। ভাৰতীয় প্ৰশাসনিক সেৱাৰ বিষয়াজন আজিৰ যোগদান সমাৰোহত কংগ্ৰেছী হ’ল।\nভানুৰ কংগ্ৰেছ যাত্ৰাই এটা বিশেষ কাৰণত লাভান্বিত কৰিব পাৰে কংগ্ৰেছক। ভানুৱে কংগ্ৰেছত যোগদান কৰা অনুষ্ঠানটোতে নিজৰ ভাষণত এই সম্ভাৱনা দাঙি ধৰিছে ৰকিবুল হুছেইনে।\n“মোৰ লগত ভানুৰ বৰ ভাল নাছিল। কিন্তু ভানুৰ সৈতে ভাল সম্পৰ্ক আছিল সেইজনৰ হে”, ব্যক্তি বিশেষক ইংগিত কৰি ৰকিবুল হুছেইনৰ এই মন্তব্য।\n‘সেইজন’ যে মন্ত্ৰী হিমন্তৰ বাদে আন কোনো নহয় সেয়াও ৰকিবুল হুছেইনৰ ভাষণৰ পিছৰফালে স্পষ্ট হয়।\nহুছেইনে কয়, “আমি যিহেতু মন্ত্ৰী আছিলো গতিকে ভানুৱে আমাক ‘ছাৰ’ বুলি সম্বোধন কৰিছিল। কিন্তু সেইজনে আকৌ ওলোটাই ভানুকহে ‘ছাৰ’ বুলি মাতিছিল। আৰু এই ‘ছাৰ’ ‘ছাৰ’ ইমানেই বেছি হৈ গৈছিল যে ‘ছাৰ’ৰ উৎপাতত আমি থাকিব নোৱাৰা হৈছিলো”।\n“সেই সময়ত কংগ্ৰেছত ‘সেইজন’ৰ উৎপাতত এনেকুৱা শ্বাসৰুদ্ধকৰ পৰিস্থিতি হৈছিল যে আনবোৰ বিব্ৰত হ’ব লগীয়া হৈছিল। কিন্তু এতিয়া ‘সেইজনে’ই কংগ্ৰেছৰ বিৰুদ্ধে কয়”, হুছেইনৰ মন্তব্য।\nএম জি ভি কে ভানুৱে কংগ্ৰেছত যোগ দিয়াত ভালপোৱা বুলি জানিবলৈ দি ৰকিবুল হুছেইনে কয় যে হিমন্তৰ লগত সু-সম্পৰ্কৰ সুবাদতে ভানুৱে তেওঁৰ (হিমন্তৰ) বহু কথাই জানে।\n“আজি ভানু ডাঙৰীয়া আহিছে মই ভাল পাইছো। মইতো তেওঁৰ (হিমন্তৰ) বিৰুদ্ধে বহু কথাই জানো। ভানুৱেও তেওঁৰ বিৰুদ্ধে বহু কথাই জানে। গতিকে যিবিলাক কথা ক’লে ৰাইজৰ উপকাৰ হ’ব, ভানু ডাঙৰীয়াক কওঁ, আপুনি আন্তৰিকতাৰে ৰাইজৰ বাবে কোনবিলাক বেয়া কাম তেওঁ কৰিছিল সেয়া নিঃস্বাৰ্থভাৱে ৰাইজক জনাব”, হুছেইনৰ আহ্বান ভানুলৈ।\nৰকিবুল হুছেইনে একেটা ভাষণতে হিমন্ত বিশ্ব শৰ্মাক এজন ‘ভাল মন্ত্ৰী’ বুলিও উল্লেখ কৰে। কিন্তু হুছেইনৰ মতে তেওঁ যেতিয়া কংগ্ৰেছ চৰকাৰৰ দিনত তৰুণ গগৈৰ হৈ বিধানসভাত বিত্ত বিভাগৰ উত্তৰ দিছিল সেই মন্ত্ৰীজনৰ লগত আজিৰ বিত্ত মন্ত্ৰী হিমন্তক তুলনা কৰিলে তেওঁ ফেইল কৰিব বুলিও উল্লেখ কৰে।\nতৰুণ গগৈৰ আঙুলিত ধৰি ৰাজনীতি শিকি এতিয়া তৰুণ গগৈকে গালি পৰা, ড০ হীৰেন গোহাঁইৰ দৰে ব্যক্তিক গালি পৰা হিমন্তৰ দম্ভালি বেছিদিন নচলে বুলিও ৰকিবুলে ভাষণত কয়।\nউল্লেখযোগ্য যে অসমত দীৰ্ঘদিন সেৱা আগ বঢ়োৱা ভানু শোণিতপুৰ জিলাত উপায়ুক্ত হৈ থাকোতে বিশ্বনাথ চাৰিআলিৰ এছ ডি অ’ (চিভিল) আছিল অসম প্ৰদেশ কংগ্ৰেছৰ সভাপতি ৰিপুণ বৰা। গতিকে ৰিপুণ বৰাৰ সৈতে নতুন কংগ্ৰেছী ভানুৰ সম্পৰ্কটো কেনেকুৱা হ’ব সেয়া সময়েহে ক’ব।


Pantocar in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nPantocar के प्रकार चुनें\nPantocar 40 Mg Tablet - ₹64 (₹81, 20% छूट)\nPantocar 40 Mg Injection - ₹59 (₹74, 20% छूट)\nPantocar ৰ মূল্য আৰু পেকৰ চাইজ - Pantocar Price and Pack Size in Assamese - Pantocar ar mulya aaru pakor size\nPantocar 40 Mg Tablet ₹64.0 दवा खरीदें\nPantocar 40 Mg Injection ₹59.0 दवा खरीदें\nPantocar की जानकारी\nPantocar ৰ লাভ আৰু ব্যৱহাৰসমূহ- Pantocar Benefits & Uses in Assamese- Pantocar ar laabh aaru byavaharsamuh\nPantocar ৰ পালি আৰু সেয়া কেনেদৰে ল'ব- Pantocar Dosage & How to Take in Assamese - Pantocar ar paali aaru xeya kenedore lobo\nPantocar ৰ পাৰ্শ্চক্ৰিয়াসমূহ- Pantocar Side Effects in Assamese- Pantocar ar parshwakriyasamuh\nPantocar সংক্ৰান্ত সতৰ্কতাবাণীসমূহ- Pantocar Related Warnings in Assamese- Pantocar xonkranta xatarkatabanisamuh\nঅইন দৰৱৰ সৈতে Pantocarৰ গুৰুতৰ ক্ৰিয়া-প্ৰতিক্ৰিয়া- Severe Interaction of Pantocar with Other Drugs in Assamese- Oinor xoite Pantocar ar gurutor kriya-pratikriya\nPantocar মতভেদসমূহ- Pantocar Contraindications in Assamese- Pantocar nishedhsamuh\nPantocar ৰ বিষয়ে সততে সোধা প্ৰশ্নসমূহ- Frequently asked Questions about Pantocar in Assamese- Pantocar ar bikhoye satate xodha prashnasamuh\nখাদ্য আৰু মদৰ সৈতে Pantocar ক্ৰিয়া-প্ৰতিক্ৰিয়া- Pantocar Interactions with Food and Alcohol in Assamese- khadya aaru modor xoite Pantocar kriya-pratikriya\nPantocar ৰ লাভ আৰু ব্যৱহাৰসমূহ - Pantocar Benefits & Uses in Assamese - Pantocar ar laabh aaru byavaharsamuh\nPantocar তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPantocar ৰ পালি আৰু সেয়া কেনেদৰে ল'ব - Pantocar Dosage & How to Take in Assamese - Pantocar ar paali aaru xeya kenedore lobo\nPantocar-ৰ উপাদানসমূহ - Pantocar Active Ingredients in Assamese - Pantocar-ar upadaansamuh\nPantocar ৰ পাৰ্শ্চক্ৰিয়াসমূহ - Pantocar Side Effects in Assamese - Pantocar ar parshwakriyasamuh\nগৱেষণাৰ ভিত্তিত, Pantocar ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPantocar সংক্ৰান্ত সতৰ্কতাবাণীসমূহ - Pantocar Related Warnings in Assamese - Pantocar xonkranta xatarkatabanisamuh\nPantocar-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Pantocar পাৰ্শ্ব-প্ৰতিক্ৰিয়াৰ কখা চিন্তা নকৰাকৈ গ্ৰহণ কৰিব পাৰে।\nPantocar-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Pantocarৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Pantocar গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Pantocar কি প্ৰভাৱ দেখা গৈছে?\nবৃক্ক ৰ বাবে Pantocar সম্পূৰ্ণৰূপে সুৰক্ষিত।\nযকৃতত Pantocar কি প্ৰভাৱ দেখা গৈছে?\nPantocarৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Pantocar ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Pantocar গ্ৰহণ কৰিব পাৰে।\nঅইন দৰৱৰ সৈতে Pantocarৰ গুৰুতৰ ক্ৰিয়া-প্ৰতিক্ৰিয়া - Severe Interaction of Pantocar with Other Drugs in Assamese - Oinor xoite Pantocar ar gurutor kriya-pratikriya\nPantocar তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPantocar মতভেদসমূহ - Pantocar Contraindications in Assamese - Pantocar nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Pantocar লোৱা অনুচিত যাতে -\nPantocar ৰ বিষয়ে সততে সোধা প্ৰশ্নসমূহ - Frequently asked Questions about Pantocar in Assamese - Pantocar ar bikhoye satate xodha prashnasamuh\nএই Pantocar-এ অভ্য়াস বা নিচাৰ সৃষ্টি কৰে নেকি?\nনহয়, Pantocar আসক্তি সৃষ্টি কাৰক বুলি কোনো সাক্ষ্য নাই।\nআপুনি Pantocar লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, Pantocar সম্পুৰ্ণ নিৰাপদ।\nPantocar য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Pantocar ক্ৰিয়া-প্ৰতিক্ৰিয়া - Pantocar Interactions with Food and Alcohol in Assamese - khadya aaru modor xoite Pantocar kriya-pratikriya\nখাদ্য আৰু Pantocarৰ ক্ৰিয়া-প্ৰতিক্ৰিয়া\nখাদ্যৰ সৈতে Pantocar লোৱাটোৱে একো সমস্যাৰ সৃষ্টি নকৰে।\nমদ আৰু Pantocarৰ মাজৰ প্ৰতিক্ৰিয়া\nPantocarৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nPantocar ৰ অনুকল্প - Substitutes for Pantocar in Assamese\nআপুনি বা আপোনাৰ পৰিয়ালৰ কোনোবাই Pantocar লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Pantocar ব্যৱহাৰ কৰিছিল নেকি?\nআপুনি কিমান পৰিমাণে Pantocar সেৱন কৰিছিল?\nআপুনি Pantocar ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Pantocar সেৱন কৰে?


Home AJOY LAL DUTTA ANALYSIS অজয় লাল দত্ত বিশ্লেষণ বিশ্লেষণ\nxukhdukh.com July 01, 2015 AJOY LAL DUTTA, ANALYSIS, অজয় লাল দত্ত, বিশ্লেষণ,\nঅসমীয়া চিনেমা কোনে চাব, আৰু কিয় চাবহে?\nৰূপালী পৰ্দাৰ বজাৰখন এতিয়া আৰু সংকীৰ্ণ বৃত্তৰ ভিতৰত আবদ্ধ হৈ থকা নাই। গোলকীকৰণৰ প্ৰভাৱত এতিয়া বিশাল বিশাল মাল্টিনেচনেল কংগ্লোমাৰেট (বহুজাতিক সংস্থা)ই ভাৰতীয় বজাৰ দখল কৰিছে। অসমো তাৰ পৰা বিচ্ছিন্ন নহয়। প্ৰতিযোগিতা বাঢ়িছে, লগতে বাঢ়িছে প্ৰযুক্তিও। বিশ্বৰ আধুনিকতম প্ৰযুক্তিৰে আৰু অতি পেশাদাৰী শিল্পী সকলে নিৰ্মাণ কৰা ছবিও এতিয়া ভাৰতীয় পৰিবেশক বা বিশ্বজুৰি পৰিবেশনাৰ নেটৱৰ্ক থকা সংস্থাৰ দ্বাৰা ভাৰতৰ বিভিন্ন প্ৰান্তত প্ৰদৰ্শিত হৈছে। তেওঁলোকে স্থানীয় বজাৰ দখল কৰিবৰ বাবে আনকি স্থানীয় ভাষালৈ অনুবাদ কৰিও নিজৰ ব্যৱসায় বিস্তাৰ কৰিছে। ভাৰতত স্থানীয় ছবিতো সেই সমূহ প্ৰযোজনা সংস্থাই বিনিয়োগ কৰা আৰম্ভ কৰিছে। বহুতো হলিউডৰ চিনেমাই ভাৰতীয় কেইবাটাও স্থানীয় ভাষালৈ ৰূপান্তৰ কৰি থলুৱা ভাষাতে সুন্দৰ ব্যৱসায় কৰিবলৈ সক্ষম হৈছে। আনকি কাৰ্টুনৰ জগতখনৰ বজাৰ দখলৰ প্ৰতিযোগিতাই ইমান ৰূপ পাইছেগৈ যে টিভি চেনেলতে এতিয়া তামিল, তেলেগু ভাষাত কাৰ্টুন নেটৱৰ্ক, নিকল'ডিয়নে সেৱা আগবঢ়াইছে। মনোৰঞ্জন জগতৰ এই আগ্ৰাসী ৰূপ তথা আৰ্থ-সাংস্কৃতিক হাতোৰাৰ পৰা অসম তথা উত্তৰ-পূৱো একাষৰীয়া হৈ থকা নাই। অসম তথা উত্তৰ-পূৱৰো টিভি, ভিচিডি, প্ৰজেক্টৰ, লেপটপ, হাইস্পীড ব্ৰডবেণ্ড আদি কিনিবলৈ আৰ্থিক সক্ষমতা থকা লোকসকলে এই বিশ্ব বজাৰৰ মনোৰঞ্জনৰ সোৱাদ পাবলৈ সক্ষম হৈছে। ইউ-টিউবৰ দৰে ভিডিঅ' শ্বেয়াৰিং মুকলি মঞ্চয়ো চুটি ছবি, অপেছাদাৰী বা আৰম্ভণি কৰা সকলৰ প্ৰতিভা প্ৰদৰ্শনৰ থলী হিচাবে সৱল ভাৱে কাম কৰিবলৈ সক্ষম হৈছে। অসমত যে সুন্দৰ অসমীয়া গীতৰ ভিডিঅ'ৰ জনপ্ৰিয়তা নাই বুলি কোনে কব, যি সময়ত জনপ্ৰিয় একোটা অসমীয়া গীতে ইউ.টিউবত দুই লাখৰো অধিক দৰ্শন সংখ্যা লাভ কৰিবলৈ সক্ষম হৈছে। গতিকে অসমীয়া বুলিয়েই যে মানুহে ইমান মনোৰঞ্জনৰ সুলভতাৰ মাজতো অসমীয়া ভাল চিনেমা বা তাৰ দৃশ্যাংশ নাচাব সেয়া নহয়।\nযেনেকৈ বিশ্বৰ বহু বিজ্ঞ তথা আগশাৰীৰ প্ৰসিদ্ধ নিৰ্মাতাৰ বহু ছবিয়েও একে সফলতাৰ ধাৰাবাহিকতা ৰক্ষা কৰিব নোৱাৰে, এখন ছবি ভাল হলেই সকলো ভাল হব ধৰণৰ পোন ফৰ্মূলাৰে ছবি জগত নচলে! বহুতৰ মতে বজাৰত ছবি এখনে ভাল আমদানি কৰিবলৈ সক্ষম হবনে নহয়, তাৰ একমাত্ৰ কাৰক নিৰ্ণয় কৰাটো এই জগতৰ বিজ্ঞ জনৰ বাবেও এক জটিল বিষয়। তথাপিও বহুতেই বাণিজ্যিক ভাৱে সফল হবৰ বাবে কিছু উপাদানক নিৰ্ণয় কৰি লৈ তাকে ব্যৱহাৰ কৰি এখনৰ পাছত একোখন বাণিজ্যিক সফল ছবি উপহাৰ দি আছে। কিছুমানে আকৌ পৰীক্ষা-নিৰীক্ষা কৰিয়েই ভিন্ন ধৰণৰ ছবিৰ সোৱাদ দিছে, তাৰে কিছু বাণিজ্যিক ভাৱে সফল হৈছে, কিছুমানত আকৌ কেইবাশ কোটি টকা বিনিয়োগ কৰাৰ পাছতো আমদানিত সফল হব পৰাই নাই। শেহতীয়া উদাহৰণ বলিউডৰ অনুৰাগ কাশ্যপৰ "বম্বে ভেলভেট"ৰ কথাই এই ক্ষেত্ৰত উল্লেখ কৰিব পাৰি। অতি লঘু, সমালোচকৰ দৃষ্টিত অনৰ্থক ছবিয়েও বিশাল টকা আৰ্জনৰ ৰেকৰ্ড গঢ়ি দিয়া দেখা যায়, এই ক্ষেত্ৰত চাজিদ খানৰ "হমচকলচ" ধৰণৰ ছবিলৈ আঙুলিয়াব পাৰি। কিছুমানে চিনেমা বাণিজ্যিক ভাৱে সফল নহলেও মানুহৰ সাৰ্বজনীন দুখ-বেদনা, চিন্তা-চেতনাক প্ৰতিনিধিত্ব কৰি মানুহৰ মনত সাঁচ বহুৱাই দিব পৰা বিধৰ হয়। কলাত্মক ছবিৰ বাহিৰেও বাণিজ্যিক দৃষ্টিৰে বনোৱা কিছুমান ছবিতো এনে শক্তিশালী উপাদান থকা দেখা যায়। এনে ছবিয়ে ক্ষণিকৰ মনোৰঞ্জনৰ উপাদানৰ বাবে বাণিজ্যিক ভাৱে সফল হোৱাৰ লগতে মানৱীয় চেতনাৰ সুক্ষ্ম-আৰু শক্তিশালী প্ৰদৰ্শন আৰু প্ৰৱাহৰ বাবে যুগজয়ী হোৱাৰ সক্ষমতা প্ৰদৰ্শন কৰিবলৈ সক্ষম হয়। প্ৰায়বোৰ চিনেমা নিৰ্মাতা তথা কলা-কুশলীৰে এনে চিনেমা নিৰ্মাণেই জীৱনৰ একমাত্ৰ স্বপ্ন ৰূপে দোলা দি থাকে। কাৰণ নিৰ্মাতা বা শিল্পীয়ে সদায়েই এয়াকেই আশা কৰে যে অভিলেখ সংখ্যক দৰ্শকে সৃষ্টিক আকোঁৱালি লওক, কষ্ট সফল হোৱাৰ লগতে প্ৰথমে প্ৰযোজকৰ ধনৰ বিনিয়োগো লাভজনক হওক। আৰ্থিক সফলতাৰ সৈতে বঁটা, সন্মান আদিৰ প্ৰাপ্তিয়ে আৰু আনন্দ বৃদ্ধি কৰে। যেতিয়া কোনো এখন চিনেমাই যুগজয়ী হিচাবে স্বীকৃতি পায়, তেতিয়া আৰু এই সাময়িক সম্পদৰ প্ৰাপ্তি এই বিশালতাৰ সমুখত নিস্প্ৰভ হৈ পৰে।\nএতিয়া কথা হ'ল, অসমীয়া চিনেমা কোনে চাব আৰু কিয় চাব? গোলকীকৰণে আমাৰ সমুখত আনি দিয়া ভিন্ন বিকল্পৰ মাজত সময় আৰু সমল খৰছ কৰি চাবৰ বাবে "অসমীয়াক" বাচি লোৱাৰ মূল কাৰক চাগৈ নিজৰ মাতৃভাষাটোৰ প্ৰতি আজন্ম আকৰ্ষণ। সহজে চাব পৰাকৈ ভাল সমল পালে অসমীয়া হলেও তাক আদৰি লোৱাত নৱ-প্ৰজন্মৰ বেছি ভাগৰে হয়তো আপত্তি নাই। ইউ-টিউব, ডেইলী-মোচন আদিত লাখৰ ঘৰত ক্লিক সংখ্যাই তাকেইতো প্ৰতীয়মান কৰিছে। এইদৰে হাতত থাওকতে পোৱাকৈ সকলো যোগাৰ থকা অসমীয়া আৰু তাতে অসমত বসবাস কৰা অসমীয়াৰ সংখ্যা কিমান? তাৰে ভিতৰত কিমানজনে চিনেমা হললৈ গৈ চিনেমা চাবলৈ যায়? বিশেষকৈ গুৱাহাটী মহানগৰীত নিয়মীয়াকৈ চিনেমা চাবলৈ যোৱা লোক সকল কোন, তেওঁলোকৰ অৰ্থনৈতিক আৰু সামাজিক অৱস্থিতি কি আদিও বিচাৰ্য বিষয়।\nক্ষুদ্ৰ, পুৰণি এখন পৰ্দাৰ ছবিঘৰত চিনেমা চাবলৈ যোৱা মানুহৰ সংখ্যাৰ বিপৰীতে মাল্টি-স্ক্ৰীণৰ সৰু-বৰ চেইনৰ ছবিঘৰত ছবি চোৱাৰ আগ্ৰহ বাঢ়িছে। বাতানুকূল, ডলবি আদি সুবিধাৰ দিয়াৰ বিপৰীতে এইবোৰত গড়ে এশ টকাৰ চিনেমা চাবলৈ পোৱাও নায়ায়। গুৱাহাটীৰ এনে মাল্টিপ্লেক্সত ভিৰ কৰা মানুহলৈ পৰ্যবেক্ষণ কৰিলে আধুনিক, ধনী, অনা-অসমীয়া, প্ৰেমিক-প্ৰেমিকা, ডেকা-গাভৰুৰ সংখ্যাই বেছি। সপ্তাহন্তত পৰিয়ালৰ সৈতে অহা সকলেও সকলোৱে একেলগে উপভোগ কৰিব পৰা উপভোগ্য ছবি বিচাৰে আৰু এনে পৰিয়ালৰ সংখ্যাও কম আৰু পৰিয়াল লৈ চিনেমা চাবলৈ আহিবলৈ উচ্চ আয়ৰ লোকৰ বাহিৰে আজিৰ তাৰিখত বেলেগৰ সাধ্যও নাই, সময়ো নাই। মাল্টি-প্লেক্সবোৰ অনা-অসমীয়া আৰু অতি ধনী এচাম অসমীয়াৰে ভৰি থাকে বুলি কলেও অতুক্তি নহব আৰু এই চামৰ লোকৰ ভিতৰত অসমীয়া ছবিৰ বাবে আকুল হৈ থকা মানুহ খুৱেই কম, সেই কথাও সহজেই অনুভৱ কৰিব পাৰি। কেৱল মফচলীয় চহৰৰ পৰা পঢ়িবলৈ অহা ল'ৰা-ছোৱালীয়ে কেৱল "অসমীয়া" ছবি চাই হিট কৰি দিব বুলি জানো আশা কৰিব পাৰি। সেয়ে খুৱ ভাল ছবি বুলি প্ৰচাৰৰ জোৱাৰ নুঠিলে বা চিনেমাখনৰ কলা-কুশলীৰ সৈতে চিনা-পৰিচয় নাথাকিলে দৌৰি গুৱাহাটীত অসমীয়া চাবলৈ অহা মানুহৰ সংখ্যা সঁচাই কেইবা হাজাৰো হবনে, শেহতীয়া অসমীয়া ছবিৰ দৰ্শকৰ সংখ্যাই তাৰ প্ৰতিও শংকা সৃষ্টি কৰে! তাকো মহানগৰীয় ব্যস্ততা আৰু উপাৰ্জনৰ তাড়ণাত সপ্তাহৰ মাজত চিনেমা চাই জাতিৰ সেৱা কৰিবলৈ বহুতৰে সম্ভৱ নহয়গৈ। অভিযোগ উঠে যে, নিজে জড়িত নোহোৱা ছবি চাবলৈকে খোদ অসমীয়া শিল্পী, কলা-কুশলী সকলেই ওলাই নাহে। কোনো যদি আহি, তাকো প্ৰীমিয়াৰত বিনামূলীয়াকৈ চাবলৈহে! যিটো কথাও উদ্যোগটোৰ বাবে অতি দৃষ্টিকটু!\nএতিয়া আহিছো মফচলীয় চহৰলৈ। বিগত দশক কেইটাৰ আন্দোলনকামী পৰিবেশ, হত্যা-সন্ত্ৰাস, ভীতি, বোমা বিস্ফোৰণ, সংগঠনৰ ভাবুকি আদিয়ে সৰু-বৰ চহৰ নগৰৰ চলচ্চিত্ৰ প্ৰদৰ্শন থলী সমূহলৈ ব্যাপক পৰিবৰ্তন কঢ়িয়াই আনিলে। সাধাৰণ মানুহে উলাহত গৈ চিনেমা হলত সোমাই তিনি ঘণ্টা এন্ধাৰত সোমাই থাকিবলৈ ভয় কৰা হ'ল। সময়ে আনি দিয়া এই মানসিক ভীতিকো আপুনি অসমৰ ছবিজগতৰ নিশকতীয়া অৱস্থাৰ বাবে জগৰীয়া কৰিবই লাগিব। বহু পুৰণি চিত্ৰগৃহ তাৰ ফলত বন্ধ হৈ গ'ল। মাজতে সৰু-বৰ ভিডিঅ' হ'ল কিছুৱে ব্যৱসায় কৰিছিল। পিছে তাৰ পাছত সহজে ভিচিডি উপলদ্ধ হোৱাৰ পাছত দহ টকাতে নকল চিডি আনি ঘৰতে পৰিয়ালে সুৰক্ষিত ভাৱে মনোৰঞ্জন পোৱাৰ ব্যৱস্থা সুলভ হ'ল। চেটেলাইট চেনেল হোৱাৰ পাছত ভৰ-দুপৰীয়া সকলোৱে অসমীয়া ভিচিডি বা চিনেমা চলাবলৈ লোৱাৰ পৰা মানুহৰ আৰু চিনেমা হ'ললৈ গৈ অসমীয়া চিনেমা চোৱাৰ বিশেষ হেঁপাহ একোটা বাচি নাথাকিলগৈ। তাৰ ফলত সৰু-বৰ চহৰৰ যিবোৰ চিনেমাঘৰত আগতে অসমীয়া চিনেমাৰ প্ৰীমিয়াৰ হৈছিল, উদ্বোধনী অনুষ্ঠানত খোদ নায়ক-নায়িকাবোৰ উপস্থিত হৈছিল, আনকি আমাৰ ধেমাজিৰ লিলি হলতে এনেকুৱা হোৱাটোও বেছিদিনৰ আগৰ কথা নহয়, "হিয়া দিয়া নিয়া"ৰ সফলতাৰ সময়ৰ কথা, এতিয়া সেইবোৰৰো সাৰ-সুৰ নোহোৱা হ'ল। সৰু-বৰ হলবোৰে বি-গ্ৰেডৰ সস্তীয়া চিনেমা আৰু যৌনগন্ধী চিনেমাৰে নিজৰ ভাত মোকোলাই থাকিল, না উন্নতি হ'ল ব্যৱসায়ৰ না প্ৰযুক্তিৰ। এতিয়া সেইবোৰ হললৈ পৰিয়াল লৈ অসমীয়া চিনেমা উদ্ধাৰৰ খাতিৰত যে মানুহ আকৌ দলে-বলে সোমাবগৈ এই ক্ষেত্ৰত সন্দেহৰ অৱকাশ আছে। তাৰ বিপৰীতে, ডিব্ৰুগড়, তিনিচুকীয়া আদিতো মাল্টিপ্লেক্স চেইন গৈ পোৱাতো এটা সুখবৰেই, এতিয়া গল্ড চিনেমাৰ বেনাৰত নিৰ্মীয়মান আৰু তেনে ফৰ্মেটত মফচলীয়া চহৰতো বেছিকৈ ক্ষুদ্ৰ চিনেমা হল আধুনিক আৰু সুৰক্ষিত ৰূপত গঢ়ি উঠিলে অৱশ্যেই অসমৰ বাবে ভাল হব। অসমীয়া চিনেমাই তাতো শ্ব' আৰু দৰ্শকৰ সংখ্যাৰে বজাৰ দখল কৰিব পাৰিবনে নাই সেয়াও কিন্তু অান এক প্ৰশ্ন!\nঅসমীয়া চিনেমা কোনে নিৰ্মাণ কৰে আৰু কিয় নিৰ্মাণ কৰে সেই কথাও আলোকপাত কৰাৰ প্ৰয়োজন আছে। বয়োজ্যেষ্ঠ চিনেমা নিৰ্মাতা এগৰাকীয়ে প্ৰকাশ কৰা মতে অসমত চিনেমাৰ কলা-কুশলী সকল ইমান দিনে জীয়াই আছে ভ্ৰাম্যমাণ থিয়েটাৰ আৰু চেটেলাইট চেনেলৰৰ বেনাৰত ভাত মোকোলোৱা সকলক বাদ দিলে, বাকীসকল বিশেষকৈ দূৰদৰ্শনৰ কমিছন প্ৰগ্ৰামৰ ওপৰত। তাতো লবী, ছিণ্ডিকেট ধৰণৰ অভিযোগৰ অভাৱ নাই। তাত কি ধৰণৰ, কি মানদণ্ডৰ কাম হয়, সেয়া ডিডি নৰ্থ-ইষ্ট খুলি আধা ঘণ্টা চাবলৈ ধৈৰ্য ধৰিব পাৰিলেই বুজি পাব। তাৰ পৰা হোৱা লাভৰ ৰাহিৰ ধনেৰে কোনো কোনোৱে চখত বা নিজা প্ৰফাইলৰ খাতিৰত নিৰ্মাণ কৰে অসমীয়া চিনেমা। কিন্তু সেই সকলৰ কাম নমুনা দূৰদৰ্শনত দেখিয়েই দৰ্শকে চিনেমা দূৰতে নমস্কাৰ কৰে! আন এবিধ প্ৰযোজকৰ ধনেৰে ছবি নিৰ্মাণ হয়, সেয়া হৈছে অগাধ ক'লা টকাৰ গৰাকীৰ। যাৰ ৰাজহুৱা ধন হস্তগত কৰাৰ অপ্ৰকাশিত অভিলেখ আছে, তেনে মানুহৰ শ্ৰীমতীৰ নামৰ বেনাৰত আৰু প্ৰযোজিকা হোৱাটো ষ্টেটাচ চিম্বল হিচাবে ব্যৱহাৰ কৰিবৰ বাবেও বিনিয়োগ কৰা ধন-কুৱেৰ অসমতে আছে। চিনেমা বনোৱাৰ বাবে আগ্ৰহী, প্ৰতিভা থকা কিছু নিৰ্দেশক, নবীন, তৰুণেও পইচাৰ অভাৱত থাকি থাকি একালত বাস্তৱত তোষামোদকাৰী হৈ এওঁলোকক জালত পেলাই চিনেমা নিৰ্মাণ কৰে। এই বিধৰ প্ৰযোজকৰ চিনেমা খোদ গুৱাহাটীৰ বাহিৰেও ভিচিডি আদিৰ ৰূপত মফচলীয় চহৰতো বনি থকা দেখা যায়। ক'লা ধন ঘূৰি নাহিলেও কথা নাই, প্ৰযোজকৰ নামটো হলেও যথেষ্ট, বাইদেউ প্ৰযোজিকা, ভাগিন নায়িকা, খুড়াদেউক দেউতাকৰ ভাও দিয়াৰ ফৰ্মেটত নিৰ্মাণ হোৱা ছবিত সঁচাই মানদণ্ড ৰক্ষা হয়নে। বহু ভাল আৰু চিৰিয়াছ অসমীয়া ছবিৰ বিপৰীতে চালেই উকালি আহিব খোজা এনে ছবিৰ নিৰ্মাণে অসমীয়া চিনেমা উদ্যোগত গেলা আলুৰহে কাম কৰিছে। কিন্তু এন.কে. প্ৰডাকচন, ৰং চেনেল আদি প্ৰতিষ্ঠিত, পেশাদাৰী প্ৰযোজনা সংস্থাই উপহাৰ দিয়া ছবিবোৰে সঁচা অৰ্থত আৰু তুলনামূলক ভাৱে উন্নত, ৰুছিশীল আৰু মানদণ্ডৰ দিশৰ পৰা অসমৰ ছবি উদ্যোগক সৱল কৰিছে, সেই কথাও আমি মানি লব লাগিব।\nআৰু এবিধ প্ৰযোজনাত এতিয়া অসমীয়া ছবি নিৰ্মাণ হৈ আছে, সেয়া হৈছে চলচ্চিত্ৰ নিগমৰ বিত্তীয় পৃষ্ঠপোষকতাত, মানে আপোনাৰ-মোৰ কৰৰ টকাৰে মানে ৰাজহুৱা ধনৰ খৰছেৰে। ৰাজনৈতিক নিযুক্তিৰে পদবী লভা এচাম মানুহৰ দ্বায়িত্বত ৰাষ্ট্ৰীয় আৰু ৰাজ্যিক স্তৰত থকা এই নিগমৰ জৰিয়তে এক প্ৰকাৰ কমিচন প্ৰকল্প দিয়া হয়। অলপ সুনাম থকা বা বঁটা প্ৰাপ্তক প্ৰকল্প জমা দিবলৈ দি প্ৰযোজকৰ ৰূপত ৰাজনৈতিক নিযুক্তি প্ৰাপ্তৰ নামেৰে ৰূপালী পৰ্দা শুৱনি কৰা হয়। এনে দুখনমান চিনেমা মুম্বাইতো মুক্তি দিয়াত চাবলৈ গৈ সৃষ্টিৰ মানদণ্ডত নিজেও অসন্তোষ পাইছিলো। অনুভৱ কৰিছিলো, এইদৰে বিনিয়োগৰ পইচা ঘূৰাই অনাৰ প্ৰত্যাহ্বানৰ অভাৱে আৰু অসমৰ চিনেমা নিৰ্মাতা সকলৰো যেন দায়বদ্ধতা নিঃশেষ কৰিছে। তাৰ ফলো যে অসমীয়া চিনেমাৰ মানদণ্ডত জিলিকি উঠিছে, সেয়া স্বীকাৰ কৰিবই লাগিব। কিছুমান ইতিহাস-ভিত্তিক অসমীয়া ছবিত কৰা সাজ-পাৰ, সজ্জাতকৈ গাঁৱৰ ভাওনাই উন্নত যেন অনুভৱ হ'লে এই গোলকীকৃত প্ৰতিযোগিতাৰ পৃথিৱীত জাতীয়তাবাদী সহানুভূতিৰে কেৱল ছবি উদ্যোগটো বচাই ৰাখিব পৰা যাবনে বাৰু? প্ৰশ্ন হয়, একেধৰণৰ অসমীয়া কলা-কুশলীয়ে এতিয়া চেটেলাইট চেনেলৰ ধন আৰু টিআৰপিৰ প্ৰতিযোগিতাত নামি যদি উন্নত কাৰ্যসূচী নিৰ্মাণ কৰি মানুহৰ মন জিনিব পাৰিছে, তেন্তে অসমীয়াৰ ছবিৰ মাধ্যমত কিয় নোৱাৰিব। সুপ্ৰতিষ্ঠিত প্ৰযোজনা সংস্থাৰ দ্বাৰা বিত্তীয় লাভালাভৰ অংকৰে বিনিয়োগ কৰা আৰু , আনুষ্ঠানিক শিক্ষাৰে সু-সজ্জিত নিৰ্মাতা-নিৰ্দেশক কলা-কুশলীয়ে দায়বদ্ধ ভাৱে নিৰ্মাণ কৰা অসমীয়া ছবিৰ পেশাগত মাৰ্কেটিঙে নিশ্চয়কৈ অসমীয়া চলচ্চিত্ৰলৈ সফলতা কঢ়িয়াই আনিব পাৰিব। আৰু এই ক্ষেত্ৰত চলচ্চিত্ৰ আৰু বিত্তীয় উন্নয়ন নিগমে কেছ টকাৰ প্ৰকল্প বিলোৱাতকৈ উন্নত প্ৰযুক্তিৰ আমদানি কৰি আন্তঃগাঁথনিৰ উন্নীতকৰণ কৰি ষ্টুডিঅ', কেমেৰা, কাৰিকৰী দিশত অসমৰ চিনেমাবোৰক সমৃদ্ধ কৰাৰ প্ৰয়োজন। তেতিয়া এবাৰ কৰা ধনৰ বিনিয়োগেৰে সুলভ মূল্যত উন্নত সা-সঁজুলিৰ ব্যৱহাৰ কৰিবলৈ পালে কম-বাজেটতে ভাল ছবি নিৰ্মাণ কৰিবলৈ থলুৱা নিৰ্মাতা সকলেও থাওনি পাব। একেদৰে ক্ষুদ্ৰ চিনেমাঘৰ নিৰ্মাণ, প্ৰাইভেট-পাব্লিক মডেলত লাভজনক ভাৱে তাৰ ব্যৱস্থাপনা, ছবিৰ পৰিবেশন আদিৰ দ্বায়িত্বহে এই নিগমে লৈ "ফিল্ম-ফেটানিৰ্টী"য়ে নিজে কৰিব নোৱোৰা কামবোৰ কৰি দিয়া অনুঘটক সংস্থাৰ ৰূপত নিজকে নিয়োজিত কৰিব লাগিব।\nকমিছন প্ৰগামৰ দৰে পাল মৰা কাম কৰা, কাম কৰি ধন পালে বাবেই প্ৰয়োজনীয় প্ৰচাৰৰ সময়ত নিস্ক্ৰিয়তা প্ৰদৰ্শন কৰি নায়ক-নায়িকাই কেৱল ভ্ৰাম্যমাণতে দেখুন বছৰটোৰ ইনকাম হয়েই বুলি স্থিতি গ্ৰহণ কৰি থাকিলে সঁচাকৈয়ে একো নহব। হিন্দী চিনেমালৈ এতিয়া নজৰ দিলেও সম্প্ৰতি বহুকেইখন কম-বাজেটৰ ছবিয়েই বাণিজ্যিক সফলতাও লাভ কৰিছে আৰু মানুহৰ হৃদয়ো জয় কৰিবলৈ সক্ষম হোৱাৰ উদাহৰণ আছে। আয়ুস্মান খুৰানাৰ দৰে অভিনেতাই "ভিকি ড'নাৰ", "জৌৰ-লাগেক-হেইচা" আদিৰ দৰে ছবিৰেই আৰ্থিক সফলতাৰ উপৰিও মানদণ্ডৰ প্ৰশংসা লভিবলৈ সক্ষম হৈছে। সেয়ে কম বাজেটৰ ভিতৰতো ভাল ছবিৰ নিৰ্মাণ হব লাগিব আৰু ৰাইজৰ মন জিনি ধন ঘূৰাই অনাৰ প্ৰত্যাহ্বান অসমীয়া ছবি নিৰ্মাতা-নিৰ্দেশকে গ্ৰহণ কৰিব লাগিব। অসমীয়া ছবিক মানুহে কেৱল ভাষা-সংস্কৃতি বচোৱাৰ জাতীয় দ্বায়িত্বৰ খাতিৰত এদিন চাবলৈ ওলাই অহাৰ দৰে চোৱাৰ পৰিবৰ্তে, ৱাল্ট ডিজনী প্ৰযোজিত ছবি, হলিউডৰ ইংৰাজী তথা অনুবাদিত ছবি, বলিউডৰ আগ্ৰাসী মাৰ্কেটিঙৰ মাজতো চাব লগীয়া ছবি হিচাবে বাচনি কৰিব পৰাৰ গুণগত মান দিব লাগিব।\nগাঁৱৰ মানুহৰ, চহা মানুহৰ হৃদয়তে আছে ভাষা আৰু জাতি কলা-সংস্কৃতিৰ প্ৰতি টান আৰু মোহ সেই কথাও এই উদ্যোগৰ সৈতে জড়িত সকলে অনুভৱ কৰিব লাগিব। অসমৰ চৰ-চাপৰি, নামনি অসমৰ বিভিন্ন ভিতৰুৱা অঞ্চল, বৰাক উপত্যাকা, চাহ-বাগান, জনজাতীয় আৰু আদিবাসী অধ্যূষিত অঞ্চল আদিকে ধৰি বিভিন্ন মূল-সুঁতিৰ বুদ্ধিজীৱি বা শিল্পীয়ে এৰা দিয়া আন-এক্সপ্ল'ৰ'ড আৰু অ-বিকশিত প্ৰান্তত থকা অসমীয়া, ন-অসমীয়া আৰু দ্বিতীয় ভাষা ৰূপে অসমীয়াক আদৰা লোক সকলকো আগ্ৰহী দৰ্শকৰ ৰূপত লক্ষ্য কৰি লব লাগিব। অসমীয়া ভাষা সংস্কৃতিক ৰক্ষা কৰাৰ বাবে নিৰৱে দ্বায়িত্ব বহন কৰা এই সকল অসমীয়াক এৰাই কেৱল "অসম সাহিত্য সভা"ক অসমীয়া সাহিত্য সভা কৰাৰ প্ৰৱণতাও এৰাই চলিব লাগিব। যি সময়ত অসমত বিভিন্ন জনগোষ্ঠীয় ৰাইজে নিজা দোৱান বা ভাষাত ছবি নিৰ্মাণ কৰিছে, মিচিং, ৰাভা, বড়ো ছবিয়ে ৰাষ্ট্ৰীয় চলচ্চিত্ৰ সমূহৰ পৰা বঁটা পাবলৈ সক্ষম হৈছে। তাৰ বিপৰীতে কিন্তু অসমৰ ছবিৰ কলা-কুশলী সকলে "অসমৰ ছবি-উদ্যোগৰ" বিপৰীতে "অসমীয়া" ছবিৰ সুদিন ঘূৰাই আনিবলৈহে ঐক্যমতৰ দিন পালন কৰিছে। জনগোষ্ঠীয় ছবি সমূহে কি ধৰণে নিৰ্মিত হৈছে, ৰাইজে কি দৰে আদৰি লৈছে, সেই বিষয়ে কিন্তু টিভি ষ্টুডিঅ'ৰ মজিয়াতো আমাৰ কেৱল "অসমীয়া আবেগত" বন্দী হৈ থকা শিল্পী বা নিৰ্মাতা সকলে আলোচনা কৰা দুখজনক ভাৱে দেখা পোৱা নাই! এইখিনিতে উল্লেখ কৰিব পাৰি যে, গাঁৱৰ ৰাইজৰ মাজত সঁহাৰি পোৱাতহে আজিও ভ্ৰাম্যমাণ থিয়েটৰ জয়যাত্ৰা চলি থকাটো সম্ভৱপৰ হৈছে। জনগোষ্ঠীয় ভাষাত নিৰ্মিত ছবিবোৰ গাঁৱে গাঁৱে প্ৰজেক্টৰ লগাই গঞা প্ৰযোজক, নিৰ্মাতাই নিজে ঘূৰি ৰাইজক টিকট বিক্ৰী কৰি প্ৰদৰ্শন কৰিছে। সেয়ে তেওঁলোকে সীমাবদ্ধ বাজেটত সীমিত লোকৰ বাবে ছবি বনালেও কিন্তু আজি এই "উদ্যম"ৰ প্ৰতি ৰাইজৰ সঁহাৰি নাই বুলি হা-হুতাশ কাঢ়ি থকা নাই। আমাৰ মিচিং, বড়ো, ৰাভা আদি খিলঞ্জীয়া ভাষাৰ ছবিবোৰত সাধাৰণ গঞা জনতাৰ হা-হুতাশ প্ৰতিফলিত হৈছে, মানদণ্ডও প্ৰতিযোগিতা বিহীন বিপনন ব্যৱস্থাৰ বাবে প্ৰায় অনুকূলেই। এই কথাবোৰকো স্পৰ্শকাতৰ ভাৱে বিশ্লেষণ কৰাৰ প্ৰয়োজন আছে। জনজাতীয় উন্নয়ন পৰিষদৰ ধন লৈ চিনেমা নিৰ্মাণৰ কমিছন প্ৰগ্ৰামৰ বেমাৰ এতিয়া সেই গ্ৰাম্য-মফচলীয়া উদ্যমৰ পথাৰতো আৰম্ভ হোৱাটোও এই ছেগতে ৰাইজক অৱগত কৰি ৰাখিলো।\nসেয়ে আজি অসমত নিৰ্মিত সকলো ভাষা-গোষ্ঠীৰ চিনেমাবোৰৰ বাণিজ্যিক সফলতাৰ কথা আমি চিন্তা কৰিব লাগিব। উদ্যোগ হিচাবে লাভজনক ৰূপ দিয়াৰ বাবে লব লগা যোগাত্মক পদক্ষেপৰ কথা আলোচনা কৰিব লাগিব। তাৰ বাবে গাঁৱে-ভূঞে ভ্ৰাম্যমাণ দৰ্শনী কৰি আৰ্থিক সফলতা পোৱা কিছু ভিচিডি চিনেমাৰ কেচ ষ্টাডি কৰি কাৰ্যকৰী মডেলৰো নিৰ্মাণ কৰিব লাগিব। এই ক্ষেত্ৰত ফিল্ম-ফেটাৰ্নিটিক একেখন মঞ্চলৈ আনিবলৈ উদ্যোগ লোৱা সংস্থা সমূহে পদক্ষেপ লব লাগিব। অসমৰ অগ্ৰণী গীত আৰু চলচ্ছিত্ৰৰ পেশাদাৰী প্ৰযোজনা সংস্থা, যোৰহাটৰ এন.কে প্ৰডাকচনে আৰম্ভ কৰা "ডিজি চিনেমা"ৰ দৰে বাতানুকূল ভ্ৰাম্যমান চিনেমা হলে পাঁচখন মানকৈ চিনেমা অসম জুৰি প্ৰদৰ্শন কৰিবলৈ ওলোৱা ধৰণৰ ইতিবাচক বাতৰিৰো ফ'ল'-আপ হব লাগিব, লগতে অনুকৰণো। এইটো অতি ভাল পদক্ষেপ আছিল যদিও, নাজানো কি অপ্ৰকাশিত কাৰণত এন.কেৰ এই পদক্ষেপক প্ৰমোট আৰু প্ৰচাৰ কৰিবলৈ এই "ফিল্ম-ফেটাৰ্নিটি" আজিও ঢল ভাঙি আগবাঢ়ি নাহিল। জনগোষ্ঠীয় কলা-সংস্কৃতি ৰক্ষাৰ বাবে গঠিত ১৯খনকৈ উন্নয়ন পৰিষদ, তিনিখনকৈ ষষ্ঠ অনসূচীৰ স্বায়ত্ত-শাসিত পৰিষদেও থলুৱা ছবি উদ্যোগৰ বাবে ক্ষুদ্ৰ চিনেমাঘৰৰ প্ৰকল্প মফচলীয় নগৰ সমূহত হাতত লৈ লাভজনক ৰূপত গঢ় দিব পাৰে। ব্যক্তিগত ধনৰ বিনিয়োগৰ সীমাবদ্ধতা থকা ক্ষেত্ৰ বাবেই এনেবোৰ দিশত এনে সামাজিক সংস্থাই ব্যৱসায়িক দৃষ্টিৰে অংশগ্ৰহণৰ কথাও ভবাৰ দৰকাৰ আছে। প্ৰতিটো কথাকে প্ৰতিটো ব্লকত আঁচনি ৰূপায়ন কৰিব বুলি অভিমত দিয়া অসমৰ মুখ্যমন্ত্ৰীকো প্ৰতিটো ব্লক বা পঞ্চায়তত ৰাজহুৱা ভৱনত সাপ্তাহিক চিনেমা হলৰ ৰূপত মনোৰঞ্জন স্থলীৰ সৃষ্টি কৰিবলৈ সচেতন ৰাইজেই হেঁচা দিব লাগিব। কম আন্তঃগাঁথনিৰেও প্ৰতিটো পঞ্চায়ততে এনে ক্ষুদ্ৰ ৰাজহুৱা সম্পদৰ সদ-ব্যৱহাৰেৰ লাভজনক ভাৱে স্থানীয় লোকক আৰ্জন কৰিবলৈ সুবিধা দিয়াৰ দৰে এনে ব্যতিক্ৰমী চিন্তাও আমি কৰিব লাগিব। এনে পদক্ষেপেহে অসমীয়া চিনেমাক সুৰক্ষিত ভাৱে অসমীয়া ভাষা আৰু সংস্কৃতিৰ প্ৰতি অকৃত্ৰিম মোহ থকা লোক সকলৰ কাষ চপাই নিব পাৰিব বুলি আমাৰ দৃঢ় বিশ্বাস।\nকেৱল নিজৰ চিনেমা মুক্তি দিয়াৰ সময়ত টিভি চেনেলত অনা-অসমীয়া চিনেমাগৃহৰ মালিকৰ হেঁচা, পৰিবেশকে শ্ব নিদিয়ে বুলি সহানুভূতিৰ ঢৌ সৃষ্টি কৰিবলৈ ওলাই আহিলেই নহব। প্ৰতিখন অসমীয়া চিনেমা মুক্তি দিয়াৰ সময়ত উদ্যোগটোৰ লগত জড়িত কলা-কুশলীয়ে প্ৰথমে জোৰ-বান্ধি টিকেট কাটি চিনেমা চাবলৈ আহিব লাগিব, উচাহৰ সৃষ্টি কৰিব লাগিব। কেৱল দীঘলী পুখুৰীৰ পাৰত অসমীয়াত নকৈ ইংৰাজীতে "চলিডাৰিটি দে" উদযাপন কৰি সীমাবদ্ধ হৈ থাকিলে নহব। হললৈ একোটা দৰ্শনীত এশজনকো টানিব নোৱাৰা শোচনীয় অৱস্থাতো টিভিৰ কেমেৰাৰ সমুখত হলিউডৰ তাৰকাৰ দৰে ভাও দিয়াতকৈ বাস্তৱত সৃষ্টিৰ পথাৰত নামি ঘামৰ ঢল বোৱাব লাগিব, ৰ'ড শ্বো কৰিও দৰ্শক গোটাবলৈ অভিনেতা-অভিনেত্ৰী সকল বলিউদৰ দৰেই ওলাই আহিব লাগিব। বলিউডত যি দৰে চিনেমাৰ প্ৰথম দৰ্শনীত ইজনে সিজনৰ চিনেমা চাই, মুক্তিৰ দিনা আহি উছাহ জগায়, ইজনে সিজনৰ কামৰ পাৰস্পৰিক প্ৰশংসা কৰে, সেই ধৰণৰ সহযোগিতাৰ কামো আমাৰ সকলেও কৰিবলৈ অন্তৰ বিশাল কৰি, কেকোঁৰা মানসিকতা ত্যাগি ওলাই আহিব লাগিব। চ'ছিয়েল মেডিয়া যোগেও প্ৰচাৰত হাত-উজান দিব লাগিব। মহাৰাষ্ট্ৰত মাৰাঠী চিনেমাক সুৰক্ষিত কৰিবলৈ চৰকাৰে কঠোৰ আৰু প্ৰশংসনীয় পদক্ষেপ গ্ৰহণ কৰিছে। এক পৰ্দাৰ চিনেমাহলৰ বাহিৰেও মাল্টিপ্লেক্সটো ৰাইজৰ সুবিধা হোৱাকৈ সন্ধিয়া বা বিশেষ দৰ্শনীত মাৰাঠী ছবিৰ প্ৰদৰ্শন বাধ্যতামূলক কৰা হৈছে। একে সূত্ৰ অৱলম্বন কৰিবলৈ অসমৰ সাংস্কৃতিক বিভাগেও প্ৰশাসনীয় পৰ্যায়ত নিৰ্দেশ জাৰি আৰু বলৱতৰ ব্যৱস্থা কৰিব লাগিব। তেতিয়া "অহেতুক"ৰ দৰে ভাল ছবিয়েও বাণিজ্যিক ৰূপত দৰ্শনীৰ অভাৱত লাভ কৰি দিয়া ছবি ৰূপে নিজকে প্ৰমাণ কৰিবলৈ হয়তো বিশেষ বাধা নাথাকিব। যথেষ্ট দৰ্শনী আৰু দৰ্শকৰ ব্যৱস্থা নোহোৱালৈকে মনোৰঞ্জন কৰ ঘূৰাই দিয়া বা ৰাজ-সাহাৰ্যৰে এই উদ্যোগ চলাব পৰা নাযাব, সেই কথাও ৰাইজে হৃদয়ংগম কৰিব লাগিব।\nঅতি কম সা-সুবিধা, প্ৰযুক্তিৰেই অসমত চিনেমাৰ পথ নিৰ্মাণ কৰা জ্যোতিপ্ৰসাদ আগৰৱালা দেৱৰ পদাংকন অনুসৰণ কৰি অসমীয়া ছবি নিৰ্মাতা সকলে আজিৰ যুগসন্ধিৰ প্ৰত্যাহ্বানবোৰ গ্ৰহণ কৰিব লাগিব। এসময়ত হিল-দোল ভাঙি অসমীয়া ছবি চাবলৈ উঠি অহা অসমৰ সেই সময়বোৰ ঘূৰাই আনিবলৈ পেশাদাৰীত্ব, প্ৰযুক্তি আৰু মানদণ্ডৰ সৈতে মানৱীয় আশা-আকাংক্ষাৰে দুখ-বেদনাৰ হৃদয়স্পৰ্শী সৃষ্টিৰে যুগজয়ী অথচ বাণিজ্যিক ভাৱে সফল ছবিৰ নিৰ্মাণ হবই লাগিব। গোলকীকৰণে দিয়া প্ৰত্যাহ্বানৰ লগতে আনি দিয়া ইতিবাচক সুবিধাবোৰৰো ব্যৱহাৰৰ কথা চিন্তা কৰিব লাগিব। উন্নত থলুৱা ছবি ইংৰাজী তথা আন মাধ্যমলৈ ভাষান্তৰ কৰিও ব্যৱসায়ৰ পৰিসৰ বৃদ্ধিৰ কথা চিন্তা কৰিব লাগিব। নিজৰ প্ৰতিভা আৰু কৌশল বিশ্বস্তৰত প্ৰতিপন্ন কৰিব পাৰিলে মূলতে অসমীয়া বা অসমৰ থলুৱা ভাষাত নিৰ্মিত ছবিৰ প্ৰযোজনাৰ বাবেও যে দেশী-বিদেশী বিশাল প্ৰযোজনা আৰু পৰিবেশনা সংস্থাবোৰো যে আগবাঢ়ি নাহিব তাৰ মানে নাই। বিশ্বৰ বা ভাৰতৰ আন প্ৰান্তৰ আঞ্চলিক ভাষাৰ ছবিয়ে এইদৰে ইতিবাচক প্ৰত্যাহ্বান গ্ৰহণ কৰি বজাৰ আৰু প্ৰযোজক বিচাৰি উলিয়াইছে, আমিও তাত পিছপৰি থাকিলে নহব। তেতিয়াহে হয়তো আমি সকলোৱেই এদিন দাঠি কব পাৰিম, অসমীয়া চিনেমা কোনে নাচাব, আৰু কিয় নাচাবহে? সেই দিনাই জ্যোতিৰ সপোনে অসমৰ মাটিত পুনৰ প্ৰাণ পাই উঠা বুলি অনুভৱ কৰিম। এইবোৰ প্ৰত্যাহ্বান আৰু পদক্ষেপ, আন্তৰিকতাৰে গ্ৰহণ নকৰিলে কিন্তু "অসম"ৰ ছবি উদ্যোগলৈ ভাল দিন অহাটো "৩১জুন"ৰ দৰেই অলীক স্বপ্ন হৈ ৰব, সেয়াও নিশ্চিত।\nTags # AJOY LAL DUTTA # ANALYSIS # অজয় লাল দত্ত # বিশ্লেষণ\nBy xukhdukh.com on July 01, 2015\nLabels: AJOY LAL DUTTA, ANALYSIS, অজয় লাল দত্ত, বিশ্লেষণ\nপলকতে সুখ-দুখৰ বতৰাঃ ৩১জুলাই\nপলকতে সুখ-দুখৰ বতৰাঃ ৩০ জুলাই\nপলকতে সুখ-দুখৰ বতৰাঃ ২৯জুলাই\nপলকতে সুখ-দুখৰ বতৰাঃ ২৮জুলাই\nপলকতে সুখ-দুখৰ বতৰাঃ ২৭জুলাই\nপলকতে সুখ-দুখৰ বতৰাঃ ২৬জুলাই\nপলকতে সুখ-দুখৰ বতৰাঃ ২৫জুলাই\nপলকতে সুখ-দুখৰ বতৰাঃ ২৪জুলাই\nপলকতে সুখ-দুখৰ বতৰাঃ ২৩ জুলাই\nপলকতে সুখ দুখৰ বতৰাঃ ২২জুলাই\nপলকতে সুখ-দুখৰ বতৰাঃ ২১ জুলাই ২০১৫\nপলকতে সুখ-দুখৰ বাতৰি\nজীৱনৰ অনুভৱঃ (চিকিৎসক দিৱস বিশেষ)


Cefobang Cv in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cefobang Cv ar byavahar, ppali, parshwakriya, upkaar, kriya-pratikriya aaru satarkatabani\nCefobang Cv ৰ মূল্য আৰু পেকৰ চাইজ - Cefobang Cv Price and Pack Size in Assamese - Cefobang Cv ar mulya aaru pakor size\nCefobang Cv ৰ লাভ আৰু ব্যৱহাৰসমূহ- Cefobang Cv Benefits & Uses in Assamese- Cefobang Cv ar laabh aaru byavaharsamuh\nCefobang Cv ৰ পালি আৰু সেয়া কেনেদৰে ল'ব- Cefobang Cv Dosage & How to Take in Assamese - Cefobang Cv ar paali aaru xeya kenedore lobo\nCefobang Cv ৰ পাৰ্শ্চক্ৰিয়াসমূহ- Cefobang Cv Side Effects in Assamese- Cefobang Cv ar parshwakriyasamuh\nCefobang Cv সংক্ৰান্ত সতৰ্কতাবাণীসমূহ- Cefobang Cv Related Warnings in Assamese- Cefobang Cv xonkranta xatarkatabanisamuh\nঅইন দৰৱৰ সৈতে Cefobang Cvৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cefobang Cv with Other Drugs in Assamese- Oinor xoite Cefobang Cv ar gurutor kriya-pratikriya\nCefobang Cv মতভেদসমূহ- Cefobang Cv Contraindications in Assamese- Cefobang Cv nishedhsamuh\nCefobang Cv ৰ বিষয়ে সততে সোধা প্ৰশ্নসমূহ- Frequently asked Questions about Cefobang Cv in Assamese- Cefobang Cv ar bikhoye satate xodha prashnasamuh\nখাদ্য আৰু মদৰ সৈতে Cefobang Cv ক্ৰিয়া-প্ৰতিক্ৰিয়া- Cefobang Cv Interactions with Food and Alcohol in Assamese- khadya aaru modor xoite Cefobang Cv kriya-pratikriya\nCefobang Cv ৰ লাভ আৰু ব্যৱহাৰসমূহ - Cefobang Cv Benefits & Uses in Assamese - Cefobang Cv ar laabh aaru byavaharsamuh\nCefobang Cv তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCefobang Cv ৰ পালি আৰু সেয়া কেনেদৰে ল'ব - Cefobang Cv Dosage & How to Take in Assamese - Cefobang Cv ar paali aaru xeya kenedore lobo\nCefobang Cv-ৰ উপাদানসমূহ - Cefobang Cv Active Ingredients in Assamese - Cefobang Cv-ar upadaansamuh\nCefobang Cv ৰ পাৰ্শ্চক্ৰিয়াসমূহ - Cefobang Cv Side Effects in Assamese - Cefobang Cv ar parshwakriyasamuh\nগৱেষণাৰ ভিত্তিত, Cefobang Cv ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCefobang Cv সংক্ৰান্ত সতৰ্কতাবাণীসমূহ - Cefobang Cv Related Warnings in Assamese - Cefobang Cv xonkranta xatarkatabanisamuh\nCefobang Cv-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCefobang Cv এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Cefobang Cv খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nCefobang Cv-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Cefobang Cv ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Cefobang Cv গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Cefobang Cv কি প্ৰভাৱ দেখা গৈছে?\nবৃক্ক ৰ বাবে Cefobang Cv কেতিয়াবাহে ক্ষতিকাৰক।\nযকৃতত Cefobang Cv কি প্ৰভাৱ দেখা গৈছে?\nCefobang Cvৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Cefobang Cv ৰ কি প্ৰভাৱ দেখা গৈছে?\nCefobang Cvৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Cefobang Cvৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cefobang Cv with Other Drugs in Assamese - Oinor xoite Cefobang Cv ar gurutor kriya-pratikriya\nCefobang Cv তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCefobang Cv মতভেদসমূহ - Cefobang Cv Contraindications in Assamese - Cefobang Cv nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cefobang Cv লোৱা অনুচিত যাতে -\nCefobang Cv ৰ বিষয়ে সততে সোধা প্ৰশ্নসমূহ - Frequently asked Questions about Cefobang Cv in Assamese - Cefobang Cv ar bikhoye satate xodha prashnasamuh\nএই Cefobang Cv-এ অভ্য়াস বা নিচাৰ সৃষ্টি কৰে নেকি?\nহয়, Cefobang Cvক আসক্তি হিচাপে জনা যায়। আপোনাৰ ডাক্তৰৰ পৰামৰ্শতহে এয়া লওক।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Cefobang Cv লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, চিকিত্সা পৰামৰ্শ অনুসাৰেহে Cefobang Cv লওক।\nনহয়, মানসিক ৰোগৰ চিকিত্সাৰ ক্ষেত্ৰত Cefobang Cv ব্যৱহৃত নহয়।\nখাদ্য আৰু মদৰ সৈতে Cefobang Cv ক্ৰিয়া-প্ৰতিক্ৰিয়া - Cefobang Cv Interactions with Food and Alcohol in Assamese - khadya aaru modor xoite Cefobang Cv kriya-pratikriya\nখাদ্য আৰু Cefobang Cvৰ ক্ৰিয়া-প্ৰতিক্ৰিয়া\nকেতবোৰ বিশেষ খাদ্যৰ সৈতে Cefobang Cv লোৱাটোৱে গুৰুতৰ পাৰ্শ্চক্ৰিয়াৰ সৃষ্টি কৰিব পাৰে। আপোনাৰ ডাক্তৰৰ সৈতে এয়া আলোচনা কৰক।\nমদ আৰু Cefobang Cvৰ মাজৰ প্ৰতিক্ৰিয়া\nমদৰ সৈতে Cefobang Cv সেৱন কৰাটো বিপজ্জনক হ'ব পাৰে।\nCefobang Cv ৰ অনুকল্প - Substitutes for Cefobang Cv in Assamese\nআপুনি বা আপোনাৰ পৰিয়ালৰ কোনোবাই Cefobang Cv লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cefobang Cv ব্যৱহাৰ কৰিছিল নেকি?\nআপুনি কিমান পৰিমাণে Cefobang Cv সেৱন কৰিছিল?\nআপুনি Cefobang Cv ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cefobang Cv সেৱন কৰে?


মুছলমান সমাজৰ সংকট : দুটামান কথা ৷৷ জিতেন বেজবৰুৱা৷৷ - বৌদ্ধিক বিচাৰ\nচ’ৰাঘৰ / সমকাল / মুছলমান সমাজৰ সংকট : দুটামান কথা ৷৷ জিতেন বেজবৰুৱা৷৷\nমাৰ্চ 24, 2018\tসমকাল মন্তব্য কৰক 124 দৰ্শন\n7 ঘণ্টা ago\n“সংখ্যালঘু কোনো সম্প্ৰদায়ৰ\nভয়াৰ্ত মনটিৰ নুফুটা আৰ্তনাদ\nমিঠা যেন এটি নিৰাপত্তা হওঁ”\n– ভূপেন হাজৰিকাই প্ৰায় পাঁচটা দশকৰ পূৰ্বে এইবুলি গাইছিল। আজি গোৱা হ’লে হয়তো ৰাইজে তেওঁক পাকিস্তানলৈ পঠাবলৈ হুলস্থূল লগালেহেঁতেন।\nসংখ্যালঘুৰ সংকট আগতেও আছিল, আজিও আছে। কিন্তু আজি সেই সংকটৰ গুণগত পৰিবৰ্তন ঘটি চূড়ান্ত ভয়াৱহ ৰূপ ধাৰণ কৰিছে। ভাৰতৰ মুছলমান সমাজ এতিয়া তেনে সংকটৰ গৰাহত পৰিছে। এই সংকট সাময়িক বা পৰিস্থিতিগত নহয় – ই হ’ল এক অস্তিত্বৰ সংকট। ভাৰতৰ মুছলমান সমাজৰ সন্মুখত আহি পৰিছে এক জীৱন-মৃত্যুৰ প্ৰশ্ন – তেওঁলোকৰ ভৱিষ্যৎ কি হ’ব, সেয়া এই সংকটৰ পৰিণতিয়ে বহুলাংশে নিৰ্ণয় কৰিব; তেওঁলোকে সংকটৰ কেনেকৈ মোকাবিলা কৰিব, সেয়া এতিয়াই এই মুহূৰ্ততে নিৰ্ধাৰণ কৰিব লাগিব। ইয়াৰ কোনো বিকল্প নাই। হিন্দু জাতীয়তাবাদৰ ৰাজনীতিয়ে ভাৰতৰ সমাজ-ৰাজনীতিত ইতিমধ্যে এক সৰ্বাত্মক আধিপত্য বিস্তাৰ কৰিবলৈ সক্ষম হৈছে। ইয়াৰ লগে লগে সমাজখন গভীৰতম স্তৰলৈকে সাম্প্ৰদায়িকভাৱে নিচাগ্ৰস্ত হৈ পৰিছে। চেলেকা-চুবুৰাকৈ দুই-এক সাংস্কৃতিক ক্ষেত্ৰ বাকী আছে যাক এতিয়াও সেই নিচাগ্ৰস্ততাই আচ্ছন্ন কৰিব পৰা নাই; কিন্তু সেই ক্ষেত্ৰবিলাকে নিজেহে কেৱল ব্যতিক্ৰম ৰূপত থিয় দি আছে, হিন্দু জাতীয়তাবাদক পৰাভৱ কৰিব পৰা কোনো প্ৰতিৰোধী ৰাজনীতি যে সিবিলাকৰপৰা ওলাই আহিব তেনে আশা কৰা টান হৈছে। হিন্দু জাতীয়তাবাদৰ মতাদৰ্শগত আধিপত্যৰ এই পৰিবেশত আক্ৰমণৰ প্ৰধান লক্ষ্য হৈ পৰিছে মুছলমানসকল। সংঘ পৰিয়ালৰ মতাদৰ্শগত আৰু সাংগঠনিক নেতৃত্বত চলা এই আক্ৰমণৰ ফলস্বৰূপে মুছলমান সমাজৰ বাবে আজি জীয়াই থকাটোৱেই বিপদসংকুল হৈ পৰিছে। ইয়াৰ প্ৰমাণ আমি প্ৰতিদিনেই দেখিবলৈ পাইছো। মুছলমান হৈ জন্ম হোৱাটোৱেই এতিয়া আটাইতকৈ ডাঙৰ অপৰাধ যেন হৈ পৰিছে – এই অপৰাধ কৰাসকলক আন যিকোনো লোকেই জবাবদিহি কৰিব পাৰে, মন গ’লে হত্যা কৰিবও পাৰে। এনে পৰিস্থিতিত মুছলমান সমাজে বহুতো মৌলিক প্ৰশ্ন পুনৰায় বিবেচনা কৰা দৰকাৰ হৈ পৰিছে।\nআৰএছএছ-বিজেপিয়ে এতিয়া ভাৰত ৰাষ্ট্ৰৰ ছেকুলাৰ ফ্ৰেমৱৰ্কটোৰ বিৰুদ্ধে পোনপটীয়াভাৱে যুদ্ধ কৰা নাই। বৰং তেওঁলোকে সেই ফ্ৰেমৱৰ্কটো তথা তাৰ বাগধাৰামূলক অস্ত্ৰসমূহক আত্মসাৎ কৰি পেলাইছে আৰু সেই গোটেই ব্যৱস্থাটোকে প্ৰয়োগ কৰিছে সংখ্যালঘু সমাজৰ বিৰুদ্ধে। গতিকে ৰাষ্ট্ৰৰ আধুনিক আৰু প্ৰগতিশীল পৰিভাষাসমূহ তেওঁলোকে সুচতুৰভাৱে নিজৰ স্বাৰ্থত প্ৰয়োগ কৰিছে। কিন্তু তাৰ বিপৰীতে মুছলমান সমাজে সিবোৰৰ প্ৰতিৰোধ কৰিবলৈ গৈ নিজৰ সাংস্কৃতিক পৰিমণ্ডলৰ ভিতৰলৈ আৰু অধিক সোমাই গৈছে। তেওঁলোকে আত্মৰক্ষাৰ বাবে যুক্তি দাঙি ধৰিছে ধৰ্মৰ ভাষাত, পৰম্পৰাৰ ভাষাত। উদাহৰণস্বৰূপে, আৰএছএছ-বিজেপিয়ে কয় মুছলমান নাৰীৰ ওপৰত চলি থকা ধৰ্মীয় পুৰুষতন্ত্ৰৰ অৱসান ঘটোৱাৰ কথা, কিন্তু মুছলমান সমাজৰ প্ৰতিনিধিয়ে তাৰ উত্তৰত কয় ইছলামক ৰক্ষা কৰাৰ কথা। ইয়াত আৰএছএছ-বিজেপি হ’ল প্ৰগতিশীলতা-নাৰীমুক্তিৰ প্ৰতিনিধি, আনহাতে মুছলমান সমাজৰ প্ৰতিনিধি হ’ল সকলো প্ৰকাৰৰ প্ৰতিক্ৰিয়াশীলতা-পশ্চাদপদতাৰ প্ৰতিনিধি। এনেকৈ হ’লে মুছলমান সমাজে কোনোকালেই হিন্দু জাতীয়তাবাদৰ আক্ৰমণক প্ৰতিহত কৰিব নোৱাৰে, বৰং নিজৰ সাংস্কৃতিক অন্ধকূপৰ আৰু অধিক গভীৰলৈ সোমাইহে গৈ থাকিব। গতিকে যদি এই সংকটৰপৰা মুক্তি লাভ কৰিবলৈ হয়, তেন্তে মুছলমান সমাজে নিজৰ সাংস্কৃতিক আত্মনিমগ্নতা আৰু পশ্চাদপদতাৰপৰা ওলাই আহিব পাৰিবই লাগিব। আন ভাষাত এনেকৈও ক’ব পাৰি যে তেওঁলোকৰ এই সাংস্কৃতিক আত্মনিমগ্নতা আৰু পশ্চাদপদতা উক্ত সংকটৰে এক প্ৰধান অংগ। কিয়নো বাহিৰৰ ৰাজনীতিৰ আগ্ৰাসন যিমানেই বাঢ়িছে মুছলমান সমাজ নিজৰ সাংস্কৃতিক পৰিমণ্ডলৰ ভিতৰলৈ সিমানেই সোমাই গৈ আছে। এই প্ৰক্ৰিয়াৰ সূচনা হৈছিল ঔপনিবেশিক যুগৰ জাতীয়তাবাদী ৰাজনীতিৰ প্ৰক্ৰিয়াত – এই প্ৰক্ৰিয়াটো বহু পৰিমাণে আছিল মুছলমান সমাজৰ বাবে একাষৰীয়াকৰণৰ প্ৰক্ৰিয়া, যি তেওঁলোকক ‘মূলসুঁতি’ৰ বহল সমাজখনৰপৰা আঁতৰত পৃথক সাংস্কৃতিক গোট হিচাপে নিজক সংগঠিত কৰিবলৈ বাধ্য কৰিছিল। পৰৱৰ্তী কালত তেনে কাৰণতে তেওঁলোকে ৰাষ্ট্ৰই হাতত লোৱা বা ল’ব খোজা মুছলমান সমাজৰ আধুনিকীকৰণৰ প্ৰচেষ্টাবোৰক সম্প্ৰদায়টোৰ ওপৰত অনধিকাৰ হস্তক্ষেপ বুলি কৈ যতমানে প্ৰতিৰোধ কৰিছিল। শেহতীয়া সময়ছোৱাত বিশ্বজুৰি বৃদ্ধি পোৱা ইছলাম-বিদ্বেষৰ ঢৌটোৱে আহি এই প্ৰৱণতাক অধিক সাৰ-পানী যোগাইছিল। আনহাতে, আৰবৰপৰা চলি থকা ৱাহাবী ইছলামৰ জোৰদাৰ প্ৰচাৰেও মুছলমান সমাজৰ ধৰ্মীয় আত্মনিমগ্নতা তথা ৰক্ষণশীলতা বৃদ্ধি কৰাত বহুত সহায় কৰিছে। এনেকৈ মুছলমান সমাজখন কোবত কোবে সাংস্কৃতিক অন্ধকূপৰ অধিক গভীৰলৈ সোমাই গৈ আছে, আৰু এইটোৱেই হ’ল হিন্দু জাতীয়তাবাদে তেওঁলোকৰ ওপৰত চলোৱা আক্ৰমণৰ প্ৰধান আধাৰস্বৰূপ।\nগতিকে হিন্দু জাতীয়তাবাদৰ আক্ৰমণৰপৰা মুছলমান সমাজক ইছলামে মুক্তি দিব নোৱাৰে। হিন্দু জাতীয়তাবাদ হ’ল এক ৰাজনৈতিক প্ৰজেক্ট আৰু তাক ৰাজনৈতিক ৰণক্ষেত্ৰতেই পৰাস্ত কৰিব লাগিব। তাৰ বাবে মুছলমান সমাজে ইছলামৰপৰা মূৰ দাঙি আন আন প্ৰগতিশীল শক্তিসমূহৰ সৈতে ৰাজনৈতিক সংগ্ৰামত যোগ দিব পাৰিব লাগিব। কিন্তু এই প্ৰক্ৰিয়াত মুছলমান সমাজক কোনে নেতৃত্ব দিব? মুছলমান সমাজৰ আটাইতকৈ ডাঙৰ সমস্যাটো হ’ল নেতৃত্বৰ সমস্যা। ইয়াৰ প্ৰধান কাৰণ হ’ল নগৰীয়া মধ্যবিত্ত মুছলমান সমাজখনৰ সৈতে খাটিখোৱা বহল মুছলমান সমাজখনৰ সম্পৰ্কহীনতা। নগৰীয়া মুছলমান মধ্যবিত্ত হ’ল বৰ্তমানৰ বিশ্বায়িত বিশ্বনাগৰিকীয় সংস্কৃতিৰ সদস্য। মুছলমান হিচাপে তেওঁলোকেও বৈষম্যৰ বলি হ’বলগা হৈ থাকে, কিন্তু সেইটোৱে তেওঁলোকৰ সৰহভাগকে বাকী খাটিখোৱা মুছলমান জনসাধাৰণৰ কাষ চপাই নিনিয়ে। আনহাতে, ভিতৰুৱা গাঁৱত-চৰত বাস কৰা খাটিখোৱা মুছলমান জনসাধাৰণ হ’ল দৰিদ্ৰতা-পশ্চাদপদতাই কোঙা কৰা, লেতেৰা-পেতেৰা, বহুবিলাক অপৰাধ-দুষ্কাৰ্যৰ সৈতেও জড়িত। গতিকে নগৰীয়া মুছলমান মধ্যবিত্তই সেইখন সমাজৰ প্ৰতি আত্মীয়তাৰ সলনি দূৰত্ব আৰু ঘৃণা অনুভৱ কৰাই স্বাভাৱিক। ইয়াৰ লগত জড়িত হৈ আছে সামাজিক নিৰাপত্তাৰ প্ৰশ্ন – মধ্যবিত্তীয় নাগৰিক নিৰাপত্তা বিসৰ্জন দি কোনে খাটিখোৱা জনসাধাৰণৰ সৈতে একে সমদলত ভৰি দিবলৈ যাব? আনহাতে, অসমৰ সমাজজীৱনত যিসকল মুছলমান লোকে নিজৰ জীৱনজোৰা কষ্টৰ বলত ‘জাতীয় জীৱন’ৰ অগ্ৰণী ব্যক্তি হিচাপে নিজকে প্ৰতিষ্ঠা কৰিব পাৰিছে, সেইসকলে খাটিখোৱা মুছলমানৰ হৈ ৰাজনৈতিক প্ৰশ্ন উত্থাপন কৰাৰ অৰ্থই হ’ল নিজৰ ‘জাতীয়’ স্থান তথা মৰ্যাদা বিসৰ্জন দিয়া – কাৰণ তেনে কৰাৰ লগে লগেই তেওঁলোক নিছক মুছলমানত পৰিণত হ’ব। ইয়াৰপৰা বুজা যায় অসমীয়া জাতীয়তাবাদৰ মাজত লুকাই থকা সাম্প্ৰদায়িক উপাদানৰ কথা। ইয়াত মুছলমান লোক এজনে বহু অধ্যৱসায় কৰিহে ‘জাতীয়’ চৰিত্ৰ লাভ কৰিব পাৰে : কিন্তু সেইটোও টিকি থাকে এক তেনেই ঠুনুকা ভেটিৰ ওপৰত, যিকোনো মুহূৰ্ততে সেই ভেটি খহি পৰি তেওঁক মুছলমানলৈ পৰ্যবসিত কৰিব পাৰে। সেইবাবেই ‘জাতীয়’ স্থান লাভ কৰিবলৈ সক্ষম হোৱা মুছলমান লোকসকলে হিন্দু জাতীয়তাবাদৰ বিৰুদ্ধে থিয় দি মুছলমান সমাজক নেতৃত্ব দিবলৈ ওলাই আহিব বুলি আশা কৰাটো ভুল। তেনেহ’লে মুছলমান সমাজৰ নেতৃত্ব দিবলৈ বাকী থাকিল কোন? – ধৰ্মৰ ধ্বজাধাৰীসকল। এইটো মুছলমান সমাজৰ ধৰ্মীয় ৰক্ষণশীলতাৰ এটা প্ৰধান কাৰণ। এই ধৰ্মৰ ধ্বজাধাৰীসকল নেতৃত্বত থকালৈকে মুছলমানৰ মুক্তি নাই, আৰু হিন্দু জাতীয়তাবাদী শক্তিবিলাকৰো কোনো চিন্তাৰ কাৰণ নাই।\nগতিকে মুছলমান সমাজে পোনপ্ৰথমে ধৰ্মৰ ধ্বজাধাৰীসকলক সামাজিক নেতৃত্বৰ স্থানৰপৰা আঁতৰাই পঠাব পাৰিব লাগিব। সেই কাম নিশ্চয়কৈ নতুন প্ৰজন্মৰ প্ৰগতিশীল যুৱক-যুৱতীসকলেই কৰিব লাগিব। আধুনিকীকৰণৰ কোনো বিকল্প নাই। আমি আশা কৰো, মুছলমান সমাজৰ ভিতৰৰপৰাই জোৰদাৰ আধুনিকীকৰণ হওক আৰু ধৰ্মৰ পৰিসীমা ক্ৰমান্বয়ে সংকুচিত কৰি অনা হওক। যিসকলে অহৰহ ইছলামৰ নাম লৈ থাকে, ইছলামৰ দোহাই দি খোৱা-পিন্ধাকে আদি কৰি জীৱনৰ সকলো ক্ষেত্ৰতে বাধা-নিষেধ আৰোপ কৰিব বিচাৰে, তেওঁলোকক মতাদৰ্শগতভাৱে পৰাস্ত কৰি একাষৰীয়া কৰা হওক। ইছলামৰ উদাৰবাদী ব্যাখ্যাৰ মাজেৰে সংস্কাৰৰ ভালেমান পদক্ষেপ হাতত ল’ব পাৰি। কিন্তু ধৰ্মৰ ধৰ্মভিত্তিক সংস্কাৰ কৰি কেতিয়াও সামাজিক মুক্তিৰ বাটত আগ বাঢ়িব নোৱাৰি – তাৰ বাবে ধৰ্মক মতাদৰ্শগতভাৱে পৰাস্ত কৰিব লাগিব। ইয়াৰ অবিহনে সৰ্বসাধাৰণক জনতাক সাম্প্ৰতিক সামাজিক বাস্তৱতা সম্পৰ্কে ৰাজনৈতিকভাৱে সচেতন কৰি তুলিব পৰা নাযায়, আৰু সেইটো নহ’লে সংখ্যাগুৰু সাম্প্ৰদায়িকতাৰ মোকাবিলা কৰিব পৰাও নাযায়। মুছলমান জনসাধাৰণৰ মাজত এইটো দৃঢ়ভাৱে প্ৰতিষ্ঠা কৰা প্ৰয়োজন যে তেওঁলোকৰ আহি পৰা আক্ৰমণ ইছলামৰ ওপৰত আহি পৰা বিধৰ্মীৰ ধৰ্মীয় আক্ৰমণ নহয় – ই হ’ল এক ৰাজনৈতিক আক্ৰমণ, আৰু তাৰ বিৰুদ্ধে যুঁজিব লাগিব ৰাজনৈতিকভাৱে। চমুকৈ ক’ব লাগিলে, এফালে মুছলমান সমাজৰ ভিতৰত আধুনিকীকৰণ আৰু ৰাজনৈতিক ৰূপান্তৰণ, আৰু আনফালে হিন্দু জাতীয়তাবাদৰ প্ৰতিৰোধ – এই দুয়োটা প্ৰক্ৰিয়া সমান্তৰালভাৱে আৰু জোৰদাৰভাৱে চলাই নিব লাগিব। ইয়াৰ প্ৰথমটো অবিহনে দ্বিতীয়টো প্ৰচেষ্টা নিজে নিজেই বিফল হ’ব।\nএইখিনিতে অসমীয়া জাতীয়তাবাদ সম্পৰ্কে দুষাৰমান কোৱা যাওক। শেহতীয়াকৈ হিন্দু জাতীয়তাবাদৰ আধিপত্যৰ পাছত তাৰ ঢৌৰ মাজত অসমীয়া জাতীয়তাবাদ চিন ৰাখিব নোৱৰাকৈ হেৰাই গৈছে। অসমীয়া মানুহ ইয়াৰ পূৰ্বে হয়তো কাহানিও ইমান ৰাষ্ট্ৰভক্ত নাছিল। ভাৰতীয় জাতীয়তাবাদৰ সৈতে অসমীয়া জাতীয়তাবাদৰ সম্পৰ্ক ঘাইকৈ বিৰোধমূলক আছিল আজি কিছু দিন আগলৈকে। কিন্তু এতিয়া ৰাষ্ট্ৰৰ প্ৰতি অসমীয়া মানুহৰ সৰ্বাত্মক আনুগত্য আৰু প্ৰেম দেখিবলৈ পোৱা গৈছে, ৰাষ্ট্ৰৰ সৈতে নিজকে অভিন্ন বুলি ভাবিবলৈ লোৱা হৈছে মানুহে। এনে পৰিস্থিতিত হিন্দু জাতীয়তাবাদে চিৰন্তন দেশদ্ৰোহী হিচাপে চিহ্নিত কৰা মুছলমানসকলক অধিক ঘৃণা আৰু সন্দেহৰ চকুৰে চাবলৈ লোৱাটোৱেই স্বাভাৱিক। আন আন জাতীয়তাবাদৰ দৰেই অসমীয়া জাতীয়তাবাদো বৰ্ণবাদী, সংখ্যালঘু-বিদ্বেষী। বৰ্তমান পৰিস্থিতিত সেই প্ৰৱণতাসমূহ অধিক নগ্ন ৰূপত মূৰ দাঙি উঠিছে। সেইবাবেই আৰএছএছ-বিজেপিয়ে অসমৰ মুছলমান ৰাইজৰ ওপৰত শেহতীয়াকৈ চলাবলৈ ধৰা সকলোধৰণৰ প্ৰাতিষ্ঠানিক-সাংস্কৃতিক আক্ৰমণক সকলোৱেই নীৰৱে সমৰ্থন কৰিছে তথা সিবোৰৰ প্ৰতি সচেতন উদাসীনতা অৱলম্বন কৰিছে। বলপূৰ্বক-অন্যায়মূলক উচ্ছেদেই হওক বা গোৱালপাৰাৰ প্ৰতিবাদকাৰীৰ ওপৰত পুলিচৰ বেআইনী-মানৱাধিকাৰবিৰোধী গুলীচালনাই হওক – মুছলমানৰ ওপৰত কৰা অত্যাচাৰে এতিয়া কোনোধৰণেই মূলসুঁতিৰ অসমীয়া সমাজৰ তথা অসমীয়া জাতীয়তাবাদৰ ধ্বজাধাৰীসকলক স্পৰ্শ নকৰে। ‘জাতীয়’ সংগঠনবিলাকে মুছলমানৰ ওপৰত হোৱা আক্ৰমণ কাহানিও দেখা নাপায়। গতিকে মুছলমানসকলে আশা নকৰাই ভাল যে অসমীয়া জাতীয়তাবাদে তেওঁলোকক বচাব। সি খুব বেছি কিছু সময়ৰ বাবে এক ৰণকৌশলগত ভিত্তি যোগাব পাৰে, কিন্তু তাৰ ওপৰত ভিত্তি কৰি হিন্দু জাতীয়তাবাদৰ বিৰুদ্ধে যুঁজিব নোৱাৰি। অসমৰ জাতীয় জীৱনত হিন্দু-মুছলমানৰ সমন্বয়ৰ কথা আমি সততে কৈ থাকো। সেই ঐতিহ্য আমি নিশ্চয়কৈ জীয়াই ৰাখিব লাগিব। কিন্তু সাম্প্ৰদায়িকতাবাদৰ বিৰুদ্ধে কৰা ৰাজনৈতিক সংগ্ৰামত সি অকলে বৰ এটা সহায় কৰিব নোৱাৰে। আনহাতে, এনে আশাও কৰা টান যে এক প্ৰগতিশীল অসমীয়া জাতীয়তাবাদৰ নিৰ্মাণ সম্ভৱ হ’ব যাৰ মাজত মুছলমান সমাজৰ ন্যায়সংগত স্থান নিশ্চিত হ’ব আৰু যাৰ জৰিয়তে হিন্দু জাতীয়তাবাদকো প্ৰতিৰোধ কৰিব পৰা যাব। আমাৰ ভাব এয়ে যে অসমীয়া জাতীয়তাবাদৰ তেনে সম্ভাৱনাসমূহ ইতিমধ্যে হিন্দু জাতীয়তাবাদৰ মাজত বিলীন হৈ গৈছে।\nগতিকে হিন্দু জাতীয়তাবাদৰ বিৰুদ্ধে সংগ্ৰামখন হ’ব লাগিব এখন প্ৰগতিশীল ৰাজনৈতিক সংগ্ৰাম। আৰএছএছ-বিজেপি কেৱল হিন্দু জাতীয়তাবাদৰে পৃষ্ঠপোষক নহয়, সিহঁত এতিয়া নব্য উদাৰতাবাদৰো উগ্ৰতম পৃষ্ঠপোষক – আৰু এই দুয়োটাই জনসাধাৰণৰ সন্মুখত আজি প্ৰধান প্ৰত্যাহ্বান। হিন্দু-মুছলমান সকলোৱেই এই দুয়োটা শক্তিক চিহ্নিত কৰিব পাৰিব লাগিব। কিন্তু মুছলমান সমাজে তাৰ সমান্তৰালভাৱে নিজৰ ভিতৰত আধুনিকীকৰণ তথা ৰাজনৈতিক ৰূপান্তৰণৰ সংগ্ৰামখন চলাই যাব লাগিব। এইটো অতিকৈ কষ্টসাধ্য আৰু দীৰ্ঘদিনীয়া প্ৰজেক্ট। কিন্তু ইয়াৰ কোনো বিকল্প সন্মুখত নাই, আৰু কোনো চমু ৰাস্তাও নাই।\nটেগআৰ এছ এছ মুছলমান সংখ্যালঘু\nপূৰ্বৱৰ্তী লেখা অসম মহিলা বিশ্ববিদ্যালয় বিলুপ্তিকৰণ চৰকাৰৰ এক ষড়যন্ত্ৰহে ৷৷ ৰত্না ভৰালী তালুকদাৰ৷৷\nপৰৱৰ্তী লেখা ধৰ্ষণ আৰু বাগধাৰাৰ কচৰৎ৷৷ ইন্দ্ৰজিৎ বৰা৷৷


কুকুৰে কিয় গাড়ীৰ চকাত মূতে? কাৰণবোৰে আচৰিত কৰিব পাৰে আপোনাক!\nকুকুৰে কিয় গাড়ীৰ চকাত মূতে? কাৰণবোৰে আচৰিত কৰিব পাৰে আপোনাক\nগুৱাহাটী , November 29, 2019 8:47 pm\nকুকুৰে জোপোহা গছ, খুঁটা আদিত ঠেং দাঙি মূতাৰ দৃশ্য আমাৰ অতি পৰিচিত। কি্ন্তু কুকুৰে যে প্ৰায়ে গাড়ীৰ চকাতো একেই কামফেৰা কৰে, তাৰ কিছুমান কাৰণ আছে।\nআনহাতে গাড়ীৰ চকাত মূতাৰ কাৰণটো তাতকৈ আমোদজনক। গাড়ীৰ চকাত সাধাৰণতে বিভিন্ন ঠাইৰ মাটি, মল আৰু সেইবোৰৰ গোন্ধ লাগি থাকে, যিবোৰ কুকুৰে তাৰ ঘৰুৱা পৰিৱেশ বা পৰিচিত গোন্ধবোৰৰ অচিনাকি পায়। তেতিয়াই নতুন ঠাইত নিজৰ অস্তিত্ব তাত ঘোষণা কৰা উচিত বুলি ভাবি সি গাড়ীৰ চকাটোত মূত্ৰ বিসৰ্জন কৰে।


নিৰ্বাচনী ভৱিষ্যদ্বাণীৰ গণিত - Gonit Sora\n07 Feb নিৰ্বাচনী ভৱিষ্যদ্বাণীৰ গণিত\nPosted at 16:26h in নিবন্ধ, বিজ্ঞান-প্ৰযুক্তি by পংকজ জ্যোতি মহন্ত0Comments\nবাস্তৱ পৰিস্থিতি উচিতভাৱে অনুধাৱন কৰিব পৰাটো যথেষ্ট সহায়ক হয় যদিও জনমত সমীক্ষাৰ মূল ভেটি হ’ল সৰল গণিত আৰু পৰিসংখ্যাৰ সংমিশ্ৰণ\n৭১ কোটিতকৈও অধিক ভোটাৰ থকা এখন দেশত মাথোঁ ৫০ হাজাৰ ভোটাৰৰ মতামতেই নিৰ্বাচনৰ ফল সম্পৰ্কে ভৱিষ্যদ্বাণী কৰিব পৰাকৈ কিদৰে পৰ্যাপ্ত হ’ব পাৰে? ভোটগ্ৰহণৰ দিনটোৰ পূৰ্বেই অনুষ্ঠিত জনমত সমীক্ষাসমূহত চূড়ান্ত ফল সম্পৰ্কে ভৱিষ্যদ্বাণী কৰিব পৰা শক্তি সঁচাকৈ আছেনে? এইবোৰ হ’ল এনে কিছুমান প্ৰশ্ন, যিবোৰৰ উত্তৰ জনাটো আৱশ্যকীয়।\nআমি দেখিবলৈ পাম যে সৰল গণিত আৰু পৰিসংখ্যা, পৰ্যাপ্ত বিচাৰ-বুদ্ধি তথা বাস্তৱ পৰিস্থিতিৰ উপযুক্ত জ্ঞান — এই তিনিওবিধ সন্মিলিতভাৱে যথেষ্ট ফলপ্ৰসূ প্ৰমাণ হ’ব পাৰে।\nনমুনা সমীক্ষাৰ আধাৰত ই নিৰ্বাচনৰ ফলো ভৱিষ্যদ্বাণী কৰিব পাৰে।\nচমু গাণিতিক পৃষ্ঠভূমি:\nধৰি লোৱা হ’ল এটা পাত্ৰত M সংখ্যক ব’ল ৰখা হৈছে। এই আটাইবোৰ ব’ল আন সকলো ক্ষেত্ৰতে একে, কেৱল ৰংহে ভিন ভিন। ইয়াৰে K সংখ্যক ব’ল কমলাৰঙী আৰু আনবোৰ সেউজীয়া ৰঙৰ। যদি ব’লবোৰ মিহলি কৰি দি নোচোৱাকৈ যিকোনো এটা ব’ল তুলি অনা হয়, তেন্তে সেই ব’লটো কমলাৰঙী হোৱাৰ সম্ভাৱনা K/M। এয়া নিৰ্ভৰ কৰে এই সিদ্ধান্তৰ ওপৰত, যে পাত্ৰটোৰ পৰা তুলি অনাৰ সম্ভাৱনা প্ৰতিটো ব’লৰেই সমান আৰু যিহেতু পাত্ৰটোত K সংখ্যক কমলাৰঙী ব’ল আছে, সেয়ে আৱশ্যকীয় সম্ভাৱনা হ’ল K/M।\nধৰা হ’ল Mৰ মান ১০,০০০ আৰু Kৰ মান ৯,৯০০ অথবা ১০০ —হয়তো ৯,৯০০ হ’ল কমলা অথবা ৯,৯০০ হ’ল সেউজীয়া। এটা ব’ল তুলি লোৱা হ’ল (মিহলি কৰাৰ পিছত, নোচোৱাকৈ) আৰু দেখা গ’ল যে তুলি লোৱা ব’লটোৰ ৰং সেউজীয়া। আমি K সম্পৰ্কে এটা সিদ্ধান্ত ল’ব লাগিব —দুটা সম্ভাৱনীয়তাৰ যিকোনো এটা বাছি ল’ব লাগিব: Kৰ মান ১০০ অথবা ইয়াৰ মান ৯,৯০০। যদি Kৰ মান ১০০, তেন্তে এটা সেউজীয়া ব’ল তুলি লোৱাৰ সম্ভাৱনীয়তা ০.৯৯। আনহাতে যদি Kৰ মান ৯,৯০০, তেন্তে এই সম্ভাৱনীয়তা হ’ল ০.০১। ইয়াৰ ওপৰত ভিত্তি কৰি আমি ক’ব পাৰোঁ যে ৯,৯০০ সংখ্যক ব’লৰ ৰং সম্ভৱতঃ সেউজীয়া। এয়া হ’ল আমাৰ সাধাৰণ বিচাৰ-বুদ্ধিলব্ধ সিদ্ধান্ত আৰু বিভিন্ন ধৰণে ইয়াক প্ৰতিপন্ন কৰিব পৰা যায়। Kৰ মান ৯৯,০০০ বা ১,০০০ হ’লেও আৰু Mৰ মান ১,০০,০০০ হ’লেও এই সম্ভাৱনা সলনি নহয়। আমি দেখিবলৈ পাম যে সম্ভাৱনা তত্ব বা পৰিসংখ্যাৰ পৰা অহা এই এটা ধাৰণাই অধিকাংশ প্ৰশ্নৰ উত্তৰ দিবৰ বাবে আৱশ্যক হ’ব।\nএতিয়া এটা সমষ্টিৰ বিষয়ে বিবেচনা কৰা হওক। ধৰা হ’ল এই সমষ্টিটো চেন্নাই দক্ষিণ। বিষয়টো বুজাত সুবিধাৰ বাবে ধৰা হ’ল সমষ্টিটোত প্ৰাৰ্থী আছে দুজন — ৰাজেশ আৰু কবিতা। ধৰা হ’ল যিটো নিৰ্বাচন হ’ব সেইটো তীব্ৰ প্ৰতিদ্বন্দ্বিতাপূৰ্ণ নহয়; অৰ্থাৎ বিজয়ীজনে পৰাজিতজনতকৈ কমেও চাৰি শতাংশ পইণ্ট অধিক ভোট পাব। একোখন তালিকাত এবাৰত ৪,০০১জনকৈ ভোটাৰৰ নাম অন্তৰ্ভুক্ত কৰি প্ৰতিখন তালিকা একোখনকৈ কাকতত লিখি উলিওৱা হ’ল। আমি অনুমান কৰি ল’ব পাৰোঁ যে একোখন কাকতত নাম থকা ভোটাৰসকলে ৰাজেশ আৰু কবিতাৰ ভিতৰত যাক বাছনি কৰিছে, তাৰ ওপৰত ভিত্তি কৰি প্ৰতিখন কাকত ৰঙা অথবা নীলা মেজিক চিঞাহীৰে চিহ্নিত কৰা হৈছে। যদি এখন কাকতত নাম অন্তৰ্ভুক্ত হোৱা ২,০০১জন বা ততোধিক ভোটাৰে ৰাজেশক বাছনি কৰে, তেন্তে কাকতখন ৰঙা মেজিক চিঞাহীৰে আৰু ইয়াৰ অন্যথা হ’লে নীলা চিঞাহীৰে চিহ্নিত কৰা হয়। যেতিয়া কাকতখন পানীত তিতোৱা হয়, তেতিয়াই ইয়াক চিহ্নিত কৰা চিঞাহীৰ ৰং স্পষ্ট হৈ পৰে। এতিয়া যুক্তিৰে প্ৰতিপন্ন কৰিব পৰা যায় যে ৯৯ শতাংশ কাকত চিহ্নিত হ’ব এটা ৰঙেৰে আৰু সেই ৰংটো হ’ব বিজয়ী প্ৰাৰ্থীজনৰ ৰং। যদি কবিতাই সমষ্টিটোৰ ৫২ শতাংশতকৈ অধিক ভোটাৰৰ সমৰ্থন লাভ কৰে, তেন্তে ৯৯ শতাংশতকৈ অধিক কাকতক চিহ্নিত কৰা চিঞাহীৰ ৰং হ’ব নীলা। আনহাতে যদিহে ৰাজেশে ৫২ শতাংশতকৈ অধিক ভোটাৰৰ সমৰ্থন পায়, তেন্তে ৯৯ শতাংশতকৈ অধিক কাকতৰ ৰং হ’ব ৰঙা। ধৰা হ’ল আমি আটাইখিনি কাকত ভালদৰে সানমিহলি কৰিলোঁ আৰু কোনো নিৰ্দিষ্ট বাছনি নকৰাকৈ তাৰে যিকোনো এখন কাকত তুলি আনিলোঁ। যেতিয়া আমি কাকতখন পানীৰে তিতাই দিওঁ (এয়া হ’ল কাকতখনত তালিকাভুক্ত ৪,০০১জন ভোটাৰৰ প্ৰতিজনৰে ওচৰলৈ গৈ তেওঁলোকৰ মত লৈ কাকতখনৰ ৰং কি হ’ব সেয়া সিদ্ধান্ত লোৱাৰ সমাৰ্থক), তেতিয়া আমি বিজয়ী প্ৰাৰ্থীজনৰ ৰংটো দেখিবলৈ পোৱাৰ সম্ভাৱনা আছে। যদি এই ৰং ৰঙা হয়, তেন্তে ৰাজেশে জয়লাভ কৰিব বুলি আৰু যদি নীলা হয় তেন্তে কবিতাই জয়লাভ কৰিব বুলি আমি ভৱিষ্যদ্বাণী কৰিব পাৰোঁ। উভয় ক্ষেত্ৰতে আমাৰ ভৱিষ্যদ্বাণী হ’ব ৯৯ শতাংশ সম্ভাৱনীয়তাৰে শুদ্ধ।\nমন কৰিবলগীয়া যে এই গণনাত Mৰ মান, অৰ্থাৎ ভোটাৰৰ মুঠ সংখ্যাৰ আৱশ্যক নাই। ই ৫ লাখ হ’বও পাৰে বা ৫০ লাখো হ’ব পাৰে, আৰু ৪,০০১জন ভোটাৰৰ মত জানিলেই ৯৯ শতাংশ নিখুঁতভাৱে এটা ভৱিষ্যদ্বাণী কৰিবৰ বাবে সেয়া পৰ্যাপ্ত হ’ব (যেতিয়ালৈ এই নিৰ্বাচন তীব্ৰ প্ৰতিদ্বন্দিতামূলক নহয়)। এয়া দুৰ্বোধ্য যেন লাগিলেও সৰল গণনাৰ জৰিয়তে এই ফল পোৱাটোৱেই সম্ভৱপৰ।\nআন ভাষাত ক’বলৈ গ’লে ৪,০০১ আকাৰৰ অধিকাংশ নমুনাই জনসংখ্যাক প্ৰতিনিধিত্ব কৰে আৰু সেয়ে আমি যিকোনো এটা নমুনা বাছি ল’লেও এটা প্ৰতিনিধিত্বমূলক নমুনাকেই আমি বাছনি কৰাৰ সম্ভাৱনা অধিক।\nকথিত ইংৰাজী ভাষাত ‘ৰেণ্ডম’ শব্দটোৰ আন এক অৰ্থ হ’ল ইচ্ছা অনুসৰি কাম কৰা (যেনে, ৰেণ্ডম এক্সেছ মেম’ৰী বা ৰেম্)। সেয়ে কোনো কোনো লোকে ‘ৰেণ্ডম ছেম্পল’ মানে নিজ ইচ্ছামতে বাছি লোৱা যিকোনো উপ সংহতি বুলিহে ভাবে। নিৰ্দিষ্ট বিন্যাসহীনতাক নমুনা বাছনি কৰা প্ৰক্ৰিয়াৰ এটা গুণ হিচাপেহে লোৱা উচিত, নমুনা হিচাপে নহয়।\nএটা ৰেণ্ডম ছেম্পল বাছনি কৰাত হ’ব পৰা ব্যৰ্থতাই ভুল সিদ্ধান্তত উপনীত কৰাব পাৰে। ১৯৪৮ চনত আমেৰিকাত সকলো জনমত সমীক্ষাই এইবুলি ভৱিষ্যদ্বাণী কৰিছিল যে ৰাষ্ট্ৰপতি পদৰ নিৰ্বাচনত থমাছ ডিৱীয়ে হেৰী ট্ৰুমেনক পৰাস্ত কৰিব। প্ৰকৃততে যি পদ্ধতিৰে নমুনা বাছনি কৰা হৈছিল, সেই পদ্ধতিটোতেই ত্ৰুটী আছিল। টেলিফোন নম্বৰবোৰ নিৰ্দিষ্ট বিন্যাসহীনভাৱে বাছনি কৰা হৈছিল আৰু এই টেলিফোন ছাবস্ক্ৰাইবাৰসকলে কাক ভোট দিব সেয়া জানিবলৈ তেওঁলোকলৈ কল্ কৰা হৈছিল। ১৯৪৮ চনত অনুষ্ঠিত এই সমীক্ষাত সমাজৰ পিছ পৰা শ্ৰেণীৰ লোকসকলক প্ৰতিনিধিত্ব কৰিব পৰাকৈ কোনো নাছিল। আজি আমেৰিকাত টেলিফোনৰ ব্যৱহাৰ প্ৰায় সাৰ্বজনীন হৈ পৰিছে আৰু সেয়ে টেলিফোন ছাবস্ক্ৰাইবাৰসকলক ফোন কৰা পদ্ধতিয়ে সাধাৰণতে কাম কৰে। ভাৰতত টেলিফোন খণ্ডৰ ব্যাপক বিকাশ হোৱা সত্বেও এই পদ্ধতিয়ে কাম নকৰিব, কিয়নো সমাজৰ পিছ পৰা শ্ৰেণীৰ এক বৃহৎসংখ্যক লোকৰ এতিয়াও নিজাকৈ এটা টেলিফোন নাই আৰু সেয়ে দেশখনত টেলিফোন সমীক্ষাই প্ৰতিনিধিত্বমূলক নমুনা সৃষ্টি কৰিব নোৱাৰিব।\nমোৰ বোধেৰে নমুনা সমানুপাত আৰু জনসংখ্যা সমানুপাতৰ মাজত বিশেষ পাৰ্থক্য নাই বুলি যি পাৰিসাংখ্যিক নিশ্চিতি দিয়া হয়, নিৰ্দিষ্ট বিন্যাসবিহীনভাৱে নমুনা বাছনি নকৰা পৰ্যন্ত সেই নিশ্চিতিৰ উদ্ভৱ নহয়। নমুনাৰ বাছনি নিৰ্দিষ্ট বিন্যাসবিহীনভাৱেই হোৱা উচিত, সম্ভৱতঃ উপযুক্ত স্তৰ বিন্যাসৰ পিছত। বজাৰ অধ্যয়ন সংস্থাসমূহে সাধাৰণতে ব্যৱহাৰ কৰা কোটা ছেম্প্ লিং ব্যৱস্থাতকৈ এই ব্যৱস্থা বহু বেছি খৰচী যদিও এয়া এক অৱশ্য কৰণীয়।\nপাৰিসাংখ্যিক পদ্ধতি অনুসৰণ কৰি দেশৰ (অথবা এখন ৰাজ্যৰ) প্ৰধান দলসমূহৰ ভোটৰ শতকৰা হিচাপ পাব পৰা যায়, অন্ততঃ সমীক্ষা চলি থকাৰ সময়ত। অৱশ্যে জনতাৰ আগ্ৰহৰ বিষয়বস্তু হ’ল দলে লাভ কৰিবলগীয়া আসনৰ সংখ্যাৰ ভৱিষ্যদ্বাণীহে, কোন দলে কিমান শতাংশ ভোট পাব সেয়া নহয়। এয়া সম্ভৱপৰ (যদিও এনে হোৱাৰ সম্ভাৱনা নিচেই কম) যে দ্বিদলীয় ব্যৱস্থাত ‘A’ দলে ২৬শতাংশ ভোট পাই ২৭২খন আসনত (৫৪৩খন ভিতৰত) জয়লাভ কৰিলে (সংখ্যাগৰিষ্ঠতা); আনহাতে আনটো দল ‘B’য়ে ৭৪ শতাংশ ভোট পাই মাথোঁ ২৭১খন আসনতহে জয়লাভ কৰিলে (২৭২খন আসনত ‘A’ই ৫০ শতাংশতকৈ কিছু বেছি ভোটহে পাই সেই আসনকেইখনত জয়লাভ কৰিলে, ইফালে ‘B’য়ে বাকী থকা ২৭১খন আসনত ১০০ শতাংশ ভোট লাভ কৰিলে)। ইয়াৰ অৰ্থ এইটোৱেই যে প্ৰধান দলসমূহৰ ক্ষেত্ৰত ভাল পৰিমাণৰ শতকৰা ভোট পালেই স্বয়ংক্ৰিয়ভাৱে ভাল পৰিমাণৰ আসন পাবই বুলি কোনো কথা নাই।\nগতিকে দলসমূহৰ কোনে কিমান আসন পাব সেই ভৱিষ্যদ্বাণী কৰিবলৈ হ’লে আমি প্ৰতিটো দলৰ ভোটৰ শতকৰা হাৰ গণনা কৰিলেই নহ’ব, সমষ্টিসমূহত প্ৰতিটো দলৰ ভোট বণ্টনৰ হাৰো গণনা কৰিব লাগিব। এইখিনিতে কেইখনমান আসনত প্ৰভাৱ থকা নিৰ্দলীয় প্ৰাৰ্থীসকল তথা সৰু দলসমূহে “ভোটৰ সংখ্যাৰ সমানুপাতিকভাৱে জয়লাভ কৰা আসনৰ সংখ্যা”ৰ গণনাটো জটিল কৰি পেলায়। যদি আমি ৫৪৩টা সমষ্টিৰ আটাইকেইটাতে ৪,০০১ আকাৰৰ নিৰ্দিষ্ট বিন্যাসবিহীন নমুনা পাব পাৰোঁ, তেন্তে আমি প্ৰতিটো সমষ্টিৰ বিজয়ীসকলৰ নাম ভৱিষ্যদ্বাণী কৰিব পাৰিম আৰু অধিকাংশ ক্ষেত্ৰতে আমাৰ ভৱিষ্যদ্বাণী শুদ্ধ হ’ব (যিবোৰ সমষ্টিত প্ৰাৰ্থীসকলৰ মাজত তীব্ৰ প্ৰতিদ্বন্দ্বিতা নহয়)। কিন্তু ২১ লক্ষাধিক অংশগ্ৰহণকাৰীক লৈ এটা সমীক্ষা চলোৱাটো এক অত্যন্ত জটিল কাম, কিয়নো ধন, সময় তথা নিৰ্ভৰযোগ্য প্ৰশিক্ষণপ্ৰাপ্ত কৰ্মী — এই আটাইবোৰ সম্পদ যথেষ্ট তাকৰীয়া।\nএনে অৱস্থাত এটা উপায় হ’ল ভোটাৰৰ ভোটদানৰ ধৰণ-কৰণৰ ওপৰত ভিত্তি কৰি এটা আৰ্হি প্ৰস্তুত কৰা। এনে এক আৰ্হি প্ৰস্তুত কৰাটো সম্ভৱ হ’লেও এই আৰ্হিৰ বিভিন্ন স্থিৰাংকসমূহ গণনা কৰিবৰ বাবেই এক বৃহৎ আকাৰৰ নমুনাৰ আৱশ্যক হ’ব। আন এক উপায় হ’ল বৰ্তমানৰ জনমত সমীক্ষালব্ধ তথ্যসমূহৰ সৈতে সন্মিলিতভাৱে পূৰ্বৰ তথ্যসমূহৰ ব্যৱহাৰ। এনে কৰিবলৈ হ’লে আমি ভোটদানৰ ধৰণ-কৰণৰ এক উপযুক্ত আৰ্হি প্ৰস্তুত কৰিব লাগিব; এই আৰ্হিত একোজন ভোটাৰ নহয়, বৰঞ্চ এটা সমষ্টিত কোনো এটা দলে লাভ কৰা ভোটৰ শতকৰা হাৰ অন্তৰ্ভুক্ত হ’ব। এনে এক আৰ্হি প্ৰস্তুত কৰি উলিয়াবলৈ হ’লে ভাৰতীয় গণতন্ত্ৰৰ কেইটামান অন্তৰ্নিহিত দিশ পৰ্যালোচনা কৰি চোৱা উচিত। ভাৰতত ভোটদানৰ সংকল্প যথেষ্ট দ্ৰুত পৰিৱৰ্তনশীল, মাথোঁ কেইটামান মাহৰ ভিতৰতে এই ক্ষেত্ৰত বৃহৎ পৰিৱৰ্তন হোৱা দেখা যায়। কেইটামান উদাহৰণ হ’ল দিল্লীত ১৯৯৮ চনৰ মাৰ্চত হোৱা লোক সভাৰ নিৰ্বাচন, ১৯৯৮ চনৰ নৱেম্বৰৰ বিধান সভাৰ নিৰ্বাচন তথা ১৯৯৯ চনৰ অক্টোবৰত অনুষ্ঠিত লোক সভাৰ নিৰ্বাচন। ইউ কেৰ পৰিৱেশতকৈ এয়া বহুখিনি পৃথক। সেই দেশখনত কেইবা দশকজুৰি ভোটদানৰ সংকল্প যথেষ্ট সুস্থিৰ। সেয়ে ইউ কেৰ ৰাজনৈতিক ব্যৱস্থাৰ সৈতে ভাৰতীয় ৰাজনৈতিক ব্যৱস্থাৰ সাদৃশ্য থকা সত্বেও ইউ কেত ব্যৱহাৰ কৰা পদ্ধতিসমূহ ভাৰতত প্ৰয়োগ কৰিব পৰা নাযায়। এনেবোৰ ক্ষেত্ৰত বাস্তৱ ৰাজনৈতিক পৰিস্থিতিৰ জ্ঞানে এক গুৰুত্বপূৰ্ণ ভূমিকা লয়। মানৱৰ আচাৰ-ব্যৱহাৰ, ধৰণ-কৰণ জড়িত হৈ থকা এটা আৰ্হি পাশ্চাত্যত সফল হ’লেও ভাৰতীয় পৰিৱেশত সি কাম নকৰিবও পাৰে। (১৯৫২ চনৰ পৰাই) ভাৰতত অনুষ্ঠিত সকলোবোৰ নিৰ্বাচন সম্পৰ্কীয় তথ্যও এইক্ষেত্ৰত বিশেষ সহায়ক নহ’ব। ইয়াৰ অৰ্থ এইটোৱেই যে বৃহৎ পৰিমাণৰ তথ্য কেতিয়াও বাস্তৱ পৰিস্থিতি সম্পৰ্কীয় জ্ঞানৰ বিকল্প হ’ব নোৱাৰে।\nকোনো এটা সমষ্টিৰ ভোটাৰসকলৰ ভোটদানৰ ধৰণ-কৰণ একেখন ৰাজ্যৰ আশ-পাশৰ সমষ্টিসমূহৰ সৈতে সমতুল্য হ’লেও এখন ৰাজ্যৰ ভোটদানৰ ধৰণ-কৰণৰ সৈতে আন এখন ৰাজ্যৰ ধৰণ-কৰণৰ কোনো পাৰস্পৰিক সম্বন্ধ নাই। এই ধৰণ-কৰণ প্ৰভাৱিত হয় ঘাইকৈ বিভিন্ন স্থানীয় কাৰকৰ দ্বাৰা।\nআৰ্থ-সামাজিক কাৰকসমূহে ভোটদানৰ বিন্যাসত গভীৰ প্ৰভাৱ পেলায়। অৱশ্যে এই কাৰকসমূহক এটা আৰ্হিত পোনে পোনে অন্তৰ্ভুক্ত কৰিবলৈ হ’লে বহু স্থিৰাংকৰ আৱশ্যক হ’ব। এটা নিৰ্বাচনৰ পৰা পৰৱৰ্তী নিৰ্বাচনটোলৈ অধিকাংশ সমষ্টিৰ আৰ্থ-সামাজিক পৰিস্থিতিত বৃহৎ পৰিৱৰ্তন নহয় বুলি ধৰি লোৱাটো নিশ্চয় যুক্তিযুক্ত। গতিকে দুটা ভিন ভিন সমষ্টিৰ আৰ্থ-সামাজিক পৰিস্থিতিৰ পাৰ্থক্য কোনো এটা নিৰ্বাচনৰ ভোটদানৰ বিন্যাসৰ পাৰ্থক্যত প্ৰতিফলিত হৈ উঠে যদিও এটা নিৰ্বাচনৰ পৰা আন এটা নিৰ্বাচনলৈ মাজৰ সময়ছোৱাত হোৱা পৰিৱৰ্তনসমূহ ইয়াৰ ওপৰত নিৰ্ভৰ নকৰে।\nগতিকে আমি এইবুলি এটা ধাৰণা গ্ৰহণ কৰিব পাৰোঁ যে এখন নিৰ্দিষ্ট ৰাজ্যত পূৰ্বৰ নিৰ্বাচনৰ তুলনাত বৰ্তমানৰ নিৰ্বাচনত কোনো এটা দলে লাভ কৰা ভোটৰ শতকৰা হাৰৰ পৰিৱৰ্তন স্থিৰ হৈ থাকে। যদি আমি পুৰণি তথ্যসমূহ পৰ্যবেক্ষণ কৰোঁ, তেন্তে দেখিবলৈ পাম যে যি চূড়ান্ত আৰ্হি পোৱা যায়, সেয়া সম্পূৰ্ণ নিখুঁত নহয়; তথাপি ই হ’ল আমাৰ উদ্দেশ্য সাধন কৰিব পৰাকৈ মোটামুটি ভালেখিনি ওচৰ চপা। এই উদ্দেশ্য হ’ল ৰাষ্ট্ৰীয় পৰ্যায়ৰ প্ৰধান দলসমূহৰ কোনে কিমান আসন পাব সেই ভৱিষ্যদ্বাণী কৰা। ভোটৰ শতকৰা হাৰৰ পৰিৱৰ্তনক ‘ছুইং’ বোলা হয়। এই আৰ্হিৰ অধীনত আমি ছেম্পলিঙৰ জৰিয়তে কৰিবলগীয়া একমাত্ৰ কাম হ’ল প্ৰতিখন ৰাজ্যত প্ৰতিটো দলৰ ছুইঙৰ পৰিমাণ গণনা কৰা। তাৰ পিছত পুৰণি তথ্য ব্যৱহাৰ কৰি আমি প্ৰতিখন ৰাজ্যত প্ৰতিটো দলে লাভ কৰা ভোটৰ শতকৰা হাৰ গণনা কৰি উলিয়াব পাৰিম।\nইয়াত এই বিষয়টোক এনেদৰে আৰু কিছু শুদ্ধ কৰি ল’ব পৰা যায়: আমি ডাঙৰ ৰাজ্যসমূহক কেইবাটাও অঞ্চলত ভাগ কৰি ল’ব পাৰোঁ আৰু ইয়াকে সত্য বুলি ধৰি ল’ব পাৰোঁ যে এখন আসনত হোৱা ছুইং হ’ল ৰাজ্যজোৰা ছুইং আৰু অঞ্চলজোৰা ছুইঙৰ উত্তল সংযোজন।\nবিজয়ীৰ নাম ভৱিষ্যদ্বাণী কৰা: এইখিনিতে এটা নতুন উপাদান অন্তৰ্ভুক্ত হয়। আমি প্ৰতিটো সমষ্টিৰ বিজয়ীৰ নাম ভৱিষ্যদ্বাণী কৰিব লাগিব আৰু তাৰ পিছত প্ৰধান দলসমূহে পাব পৰা আসনৰ সংখ্যা ঘোষণা কৰিব লাগিব। যদি কোনো সমষ্টিত শীৰ্ষস্থানত থকা প্ৰাৰ্থীজনৰ বাবে আমি ভৱিষ্যদ্বাণী কৰা মাৰ্জিন আঠ শতাংশ হয়, তেতিয়া এই প্ৰাৰ্থীজনেই আসনখনত জয়লাভ কৰিব বুলি আমি অধিক নিশ্চিত হ’ব পাৰিম; ই হ’ল মাত্ৰ এক শতাংশ মাৰ্জিন লাভ কৰা প্ৰাৰ্থীজন জয়ী হ’ব বুলি ভৱিষ্যদ্বাণী কৰিবলগীয়া হোৱাৰ পৰিস্থিতিতকৈ অধিক নিৰ্ভৰযোগ্য। গতিকে এই ক্ষেত্ৰত আমি এইবুলি ক’ব পাৰোঁ যে শীৰ্ষস্থানত থকা দুজন প্ৰাৰ্থীৰ যিকোনো এজনৰ জয়লাভৰ সম্ভাৱনা আছে।\nদ্বিতীয় স্থানত থকা প্ৰাৰ্থীজনৰ প্ৰকৃত অৱস্থাটো হ’ল এয়ে যে তেওঁ লাভ কৰা লীড্ পৰ্যাপ্ত নহয় আৰু এক নিৰ্দিষ্ট আকাৰৰ নমুনাই তেওঁক নিৰ্দিষ্ট মাৰ্জিনৰ পৰা পিছ পৰি থকা দেখুৱাইছে। এই সম্ভাৱনীয়তাক দ্বিতীয় প্ৰাৰ্থীজন বিজয়ী হোৱাৰ সম্ভাৱনীয়তা বুলি আৰু এই সম্ভাৱনীয়তাৰ পৰা ১ বিয়োগ কৰিলে শীৰ্ষস্থানীয় প্ৰাৰ্থীজন বিজয়ী হোৱাৰ সম্ভাৱনীয়তা বুলি সাব্যস্ত কৰা হয়। এটা নিৰ্দিষ্ট দলৰ বাবে প্ৰতিখন আসনত জয়লাভৰ সম্ভাৱনীয়তা যোগ কৰিলে আমি পাম দলটোৱে লাভ কৰাৰ সম্ভাৱনা থকা আসনৰ সংখ্যা। এই পদ্ধতিৰ জৰিয়তে ৰাষ্ট্ৰীয় পৰ্যায়ত যুক্তিযুক্ত ভৱিষ্যদ্বাণী কৰিব পৰাটো সম্ভৱপৰ।\nএই সমগ্ৰ বিষয়টোৰ মূল উদ্দেশ্য হ’ল এক ৰেণ্ডম ছেম্পল লাভ কৰা, যিটো হ’ব সমগ্ৰ দেশজুৰি যুক্তিপূৰ্ণভাৱে আবণ্টিত। আমি সাধাৰণতে অনুসৰণ কৰা পদ্ধতিটো হ’ল ছেম্পলিঙৰ বাবে সমষ্টিসমূহৰ এক পঞ্চমাংশ বাছি লোৱা। সমষ্টিসমূহৰ তালিকাত ওচৰে ওচৰে থকা সমষ্টিসমূহে প্ৰায়ে স্থান পায় আৰু সেয়ে শৃংখলাবদ্ধ ছেম্পলিং অথবা বৃত্তীয় ছেম্পলিং হ’ল সৰ্বাধিক উপযুক্ত, কিয়নো ইয়াৰ জৰিয়তে দেশজুৰি সমবণ্টিত ফল পোৱা যায়। ইয়াৰ পিছত আমাৰ সন্মুখলৈ আহে প্ৰতিটো সমষ্টিৰ ভোটগ্ৰহণ কেন্দ্ৰসমূহৰ তালিকা; এইবাৰ ইয়াৰে ৪-৬টা ভোটগ্ৰহণ কেন্দ্ৰ বৃত্তীয় ৰেণ্ডম ছেম্পলিং ব্যৱস্থাৰে বাছি ল’ব লাগিব। অৱশেষত আমি পাম এই ভোটগ্ৰহণ কেন্দ্ৰসমূহৰ ভোটাৰসকলৰ তালিকা আৰু এই তালিকাসমূহৰ পৰা বৃত্তীয় ছেম্পলিং ব্যৱস্থাৰে একোটা কেন্দ্ৰৰ পৰা ৩৫-৫০জন ভোটাৰক বাছি ল’ব লাগিব। ইয়াৰ পিছত গণনাকাৰীসকলে এই ভোটাৰসকলৰ প্ৰত্যেকৰে ঘৰে ঘৰে গৈ (যদি প্ৰয়োজন হয় তেন্তে তিনিবাৰকৈ যাব লাগিব) তেওঁলোকৰ মত ল’ব লাগিব।\nযদি ভোটগ্ৰহণ আৰম্ভ হোৱাৰ পূৰ্বে আমি এই জনমত সমীক্ষা চলাওঁ (যাতে প্ৰথম পৰ্যায়ৰ ভোটগ্ৰহণ আৰম্ভ হোৱাৰ দুদিন পূৰ্বে ফলসমূহ প্ৰকাশ কৰিব পৰা যায়), তেন্তে আমাৰ সমীক্ষালব্ধ ফল আৰু প্ৰকৃত ভোটদানৰ ফলৰ মাজত ভালেখিনি পাৰ্থক্য ৰৈ যাব। ভাৰতত সাধাৰণতে ভোটদানৰ দিন যিমানে চমু চাপি আহে, ভোটাৰৰ পছন্দ সিমানেই সলনি হোৱা দেখা যায়। ইয়াৰ পৰিপ্ৰেক্ষিতত জনমত সমীক্ষাভিত্তিক যিকোনো ভৱিষ্যদ্বাণীত এক ত্ৰুটী কাৰক অন্তৰ্ভুক্ত হোৱাৰ সম্ভাৱনা থাকি যায়। কিছুসংখ্যক সমীক্ষাকাৰীয়ে এই ত্ৰুটী শুধৰোৱা বুলি দাবী কৰে। এওঁলোকে অনুসৰণকাৰী সমীক্ষা অনুষ্ঠিত কৰে। এই ব্যৱস্থাৰ অধীনত ভোটগ্ৰহণৰ ছয়ৰ পৰা আঠ সপ্তাহ আগৰ পৰাই প্ৰতি সপ্তাহে জনমত সমীক্ষা চলোৱা হয় আৰু তাৰ পিছত ভোটাৰৰ মতামতৰ ধাৰাৰ ওপৰত ভিত্তি কৰি নিৰ্বাচনৰ দিনটোত কি হ’ব সেই ভৱিষ্যদ্বাণী কৰা হয়। অৱশ্যে পূৰ্বৰ সপ্তাহবোৰৰ তুলনাত ভোটগ্ৰহণৰ দিনটোৰ নিচেই ওচৰৰ দিনকেইটাত ভোটাৰসকলৰ মতামত বহু বেছি আন্দোলিত হৈ থাকে আৰু সেয়ে এই ব্যৱস্থাটো বিশেষ সন্তোষজনক নহয়। ভোটগ্ৰহণৰ দিনটোৰ আগে আগে অনুষ্ঠিত কৰা জনমত সমীক্ষাবোৰৰ ক্ষেত্ৰত আন এক সমস্যা হ’ল এয়ে যে আটাইতকৈ শ্ৰেষ্ঠ পদ্ধতিসমূহেও সকলো ভোটাৰৰ মনোভাৱৰ বুজ ল’ব পাৰে, কিন্তু ভোটাৰসকলৰ ভিতৰত কোনটো শাখাই ভোট দিবলৈ যায় সেয়াহে আটাইতকৈ গুৰুত্বপূৰ্ণ বিষয়। এই দুয়োটা কাৰকেই ভোটগ্ৰহণৰ দিনটোৰ আগেয়ে অনুষ্ঠিত জনমত সমীক্ষাসমূহৰ ভিত্তিত কৰা ভৱিষ্যদ্বাণীসমূহৰ সফলতা সন্দৰ্ভত এক বৃহৎ প্ৰশ্নৰ সৃষ্টি কৰে।\nএই দুয়োটা সমস্যা সমাধান কৰিব পাৰি এগজিট প’লেৰে, য’ত ভোটগ্ৰহণ কেন্দ্ৰৰ পৰা ওলাই অহা ভোটাৰসকলৰ মত লোৱা হয়। অৱশ্যে এগজিট প’লত পূৰ্বে নিৰ্ধাৰিত কোনো তালিকাত নাম অন্তৰ্ভুক্ত থকা ভোটাৰকেই যে প্ৰশ্ন সুধিব পৰা যাব, তাৰ কোনো নিশ্চয়তা নাই। আমি কৰিব পৰা কাম হ’ল বহুস্তৰীয় বৃত্তীয় ছেম্পলিঙৰ জৰিয়তে এক নিৰ্দিষ্টসংখ্যক ভোটগ্ৰহণ কেন্দ্ৰ বাছি উলিওৱা আৰু এক নিৰ্দিষ্ট নীতি নিৰ্ধাৰণ কৰি লৈ এই কেন্দ্ৰসমূহত ভোটদান কৰা ভোটাৰসকলৰ মাজৰ পৰা নিৰ্বাচিত একাংশ ভোটাৰৰ মত গ্ৰহণ কৰা। উদাহৰণস্বৰূপে, প্ৰতি দহজন ভোটাৰৰ ভিতৰত দশমজনৰ মত ল’ব পৰা যায়। এই পদ্ধতিয়ে নমুনাত পক্ষপাতিত্ব অনাৰ সম্ভাৱনা আছে।\nভাৰতত বহুস্তৰীয় নিৰ্বাচন এক চিৰাচৰিত ৰীতি হৈ পৰিছে। আমি আমাৰ সমীক্ষালব্ধ ফল প্ৰকাশ কৰিব পাৰিম অন্তিম স্তৰৰ ভোটগ্ৰহণ সমাপ্ত হোৱাৰ পিছতহে। যোৱা কেইবা বছৰ ধৰি আমি অন্তিম স্তৰৰ বাহিৰে আন সকলো স্তৰতে ভোটগ্ৰহণ হোৱা সকলো সমষ্টিত প্ৰকৃত ৰেণ্ডম সমীক্ষা চলাই আহিছোঁ। অন্তিম স্তৰত এটা এগজিট প’ল কৰা হয়। এই পদ্ধতিয়ে কেইবাখনো ৰাজ্যৰ নিৰ্বাচন আৰু লগতে ২০০৯ চনত লোক সভাৰ নিৰ্বাচনতো ভালেখিনি যুক্তিসংগত ভৱিষ্যদ্বাণী দিছে।\nসামৰণিত ইয়াকে ক’ব পাৰি যে পাৰিসাংখ্যিক কৌশলসমূহৰ শুদ্ধ ব্যৱহাৰ তথা বাস্তৱ পৰিস্থিতিৰ কিছু জ্ঞানে যথেষ্ট উল্লেখনীয় ফল দিব পাৰে। অৱশ্যে সংবাদ মাধ্যমসমূহে কেতিয়াবা এই ভৱিষ্যদ্বাণীসমূহকে সত্য, সম্পূৰ্ণ সত্য তথা সত্যৰ বাহিৰে আন একো নহয় — এনেদৰে ঘোষণা কৰি এই ক্ষেত্ৰত ব্যাপকভাৱে প্ৰচাৰ চলাই আহিছে।\nএয়া মনত ৰখা উচিত যে প্ৰায়ে শুদ্ধ পদ্ধতিগত জনমত সমীক্ষাই বিজয়ীৰ নাম শুদ্ধকৈ ভৱিষ্যদ্বাণী কৰিব পাৰে। অৰ্থাৎ এনে সমীক্ষাই সৰ্বাধিকসংখ্যক ভোট পাব পৰা দলটোৰ নাম ভৱিষ্যদ্বাণী কৰিব পাৰে। অৱশ্যে বিভিন্ন দলে লাভ কৰা আসনৰ প্ৰকৃত সংখ্যাৰ সৈতে ভৱিষ্যদ্বাণী কৰা সংখ্যা কেতিয়াবা অমিল হোৱাও দেখা যায়।\nজনমত সমীক্ষাৰ উদ্দেশ্য কেৱল নিৰ্বাচনৰ চূড়ান্ত ফল ভৱিষ্যদ্বাণী কৰাই নহয়, ইয়াৰ আছে তাতোকৈ বহু বৃহৎ আন এক উদ্দেশ্য। সেয়া হ’ল এয়ে যে মানুহে কি ধৰণে ভোটদান কৰিছে, সেই সন্দৰ্ভত ই এক অন্তৰ্দৃষ্টি প্ৰদান কৰে। যদি ৰাজনৈতিক দলসমূহে জনমত সমীক্ষাসমূহক ৰাইজৰ মত জানিব পৰা এক প্ৰক্ৰিয়া হিচাপে গ্ৰহণ কৰি ৰাইজৰ মতৰ ভিত্তিত কাম কৰাৰ পদক্ষেপ লয়, তেন্তে ই হ’ব দেশৰ বাবে কল্যাণজনক।\n(লেখক ৰাজীৱ এল. কাৰাণ্ডিকাৰ চেন্নাই মেথমেটিকেল ইনষ্টিটিউটৰ সঞ্চালক।\nএই প্ৰবন্ধটো গণিত চ’ৰাত প্ৰকাশ কৰিবলৈ অনুমতি দি আমাক অনুগৃহীত কৰাৰ বাবে আমি শ্ৰীযুত এন ৰামৰ (মুখ্য সম্পাদক, দ্য হিন্দু) ওচৰত কৃতজ্ঞ। দ্য হিন্দুত প্ৰকাশিত মূল লেখাটো ইয়াত পোৱা যাব।\nঅনুবাদ:- শ্বৰ্ভাণু নাথ ডেকা।)\nনিৰ্বাচন, নিৰ্বাচনী ভৱিষ্যদ্বানী, মডেল


ক্ৰিষ্ট’ফাৰ ন’লান, সৃষ্টিশীলতা, মনোযোগিতা ইত্যাদি - গণিত চ’ৰা\n12 Dec ক্ৰিষ্ট’ফাৰ ন’লান, সৃষ্টিশীলতা, মনোযোগিতা ইত্যাদি\nPosted at 22:01h in সাক্ষাৎকাৰ by ঈশান জ্যোতি বৰা0Comments\nম’মেণ্ট’, ইনচেপ্‌চন, ইণ্টাৰষ্টেলাৰৰ দৰে আলোড়নকাৰী অথচ মননশীল ছবিৰ নিৰ্মাতা ক্ৰিষ্ট’ফাৰ ন’লানে তেওঁৰ সৃষ্টিসমূহত চিন্তাৰ বিশালতা, কাহিনী-কথনৰ বিচিত্ৰতা আৰু প্ৰখৰ কল্পনা শক্তিৰ পৰিচয় দিছে৷ এটা বাস্তৱ-কাহিনীৰ ওপৰত আধাৰিত তেওঁৰ শেহতীয়া ছবি ‘ডানকাৰ্ক’য়েও দৰ্শক-সমালোচকৰ বিশেষ দৃষ্টি আকৰ্ষণ কৰিবলৈ সক্ষম হৈছে৷ আমেৰিকান লেখক-অধ্যাপক আদাম গ্ৰাণ্ট আৰু পৰিচালক ক্ৰিষ্ট’ফাৰ ন’লানৰ মাজত সম্পন্ন হোৱা এটা মনোজ্ঞ সাক্ষাৎকাৰ ‘Esquire’ নামৰ অ’নলাইন আলোচনীখনত ২০১৭ বৰ্ষৰ জুলাই মাহত প্ৰকাশ হৈছিল৷ মাত্ৰ ২৮ বছৰ বয়সতে হোৱাৰ্টন স্কুলৰ সহযোগী অধ্যাপক পদত নিযুক্তি লাভ কৰা আদাম গ্ৰাণ্ট হৈছে তিনিখন বেষ্ট-চেলাৰ গ্ৰন্থৰ লেখক। এই বছৰতে প্ৰকাশ পোৱা “Option B – Facing Adversity, Building Resilience, and Finding Joy” শীৰ্ষক গ্ৰন্থখন ফেইছবুকৰ মুখ্য কাৰিকৰী বিষয়া ছেৰিল চেণ্ডবাৰ্গৰ সৈতে যুটীয়াভাৱে লিখা। ব্যৱস্থাপনা আৰু মনোবিজ্ঞানৰ ক্ষেত্ৰখনত বিশেষ কৃতকাৰ্যতা লাভ কৰা আদাম গ্ৰাণ্টে ২০১৬ চনত “Fortune 40 under 40” তালিকাতো স্থান লাভ কৰিছে। সৃষ্টিশীলতা, মনোযোগিতা, ছবি-নিৰ্মাণ সম্পৰ্কত ন’লানৰ নিজস্ব দৰ্শন আদি একাধিক বিষয় সাঙুৰি লোৱা সেই বাৰ্তালাপটি ভাবানুবাদ কৰিবলৈ প্ৰয়াস কৰা হৈছিল৷ সেই ‘প্ৰয়াস’কেই আগ্ৰহেৰে পাঠকসমাজলৈ আগবঢ়াই দিয়া হ’ল—\nআদাম গ্ৰাণ্ট— গুজব ওলাই থাকে; আপুনি হেনো দৃশ্যগ্ৰহণস্থলীত ফোন ব্যৱহাৰ কৰিবলৈ নিদিয়ে৷ আজিলৈকে দিয়া নাই৷ কথাটো সঁচানে?\nক্ৰিষ্ট’ফাৰ ন’লান— সঁচা৷ আমাৰ ইয়াত এটা বহুল বিশ্বাস আছে যে- যেতিয়া আপুনি ম’বাইলত কাৰোবালৈ বাৰ্তা লিখি থাকে, তেতিয়া আপুনি আনৰ কথোপকথনত ব্যাঘাত নজন্মায়, কাৰোৰে প্ৰতি আপুনি অসৌজন্যতা নেদেখুৱায়৷ পিছে এয়া মাল্টিটাস্কিঙৰ এক বিভ্ৰান্তিহে৷ মই এনে এটা সময়ত ছবি-নিৰ্মাণ আৰম্ভ কৰিছিলোঁ; যি সময়ত মানুহে ফোন এটা আশা কৰি দৃশ্যগ্ৰহণস্থলীলৈ অহা নাছিল, যি সময়ত ফোন উলিওৱাটো অপেছাদৰী হিচাপে গণ্য কৰা হৈছিল৷ শেহতীয়াকৈ ফোনবোৰে এক বৃহৎ ‘বিচ্যুতি’ৰ (Distraction) ৰূপ ধাৰণ কৰিছে৷ আৰু সিহঁতৰ অবিহনে মানুহে খুব সুন্দৰকৈ কাম কৰে৷ প্ৰথমাৱস্থাত ই জটিলতাৰ সৃষ্টি কৰে হয়; কিন্তু মানুহক নিজৰ কামত মনোনিৱেশ কৰিবলৈ সি সঁচাকৈয়ে সুযোগ দিয়ে৷ কথাটো এতিয়া প্ৰত্যেকেই হৃদয়ংগম কৰিছে৷ মোৰ লগত কাম কৰা বহু কলা-কুশলীয়ে আহি মোক ধন্যবাদো জ্ঞাপন কৰিছে৷ দৃশ্যগ্ৰহণস্থলীৰ দ্বাৰা আমি বিকল্প বাস্তৱতাৰ এক তৰংগ (A bubble of Alternate Reality) সৃষ্টি কৰিবলৈ প্ৰয়াস কৰি থাকোঁ৷\nআদাম গ্ৰাণ্ট— মোৰ হোৱাৰ্টনৰ সহকৰ্মী নেন্সি ৰথবাৰ্ডে ইয়াক ‘কৰ্ম-তৰংগ’ (Task-Bubbles)বুলিছে- মানুহে কথোপকথনত ইমানেই আপোনপাহৰা হৈ থাকে যে আশে-পাশে কি ঘটি আছে, তেওঁ তাৰ একো উম-ঘাম নাপায়৷ সেই তৰংগবোৰত সৃষ্টিশীলতাৰ উজান নিশ্চয় উঠে; কিন্তু সেইবোৰ ভংগুৰ, ঠুনুকা – কোনোবাই সেইবোৰ নষ্ট কৰি দিব পাৰে৷\nক্ৰিষ্ট’ফাৰ ন’লান— তেনে এটা কাম কৰি সেই মানুহজনে যে কথোপকথনৰ পৰা শক্তিখিনি উলিয়াই আনিলে – কথাটো তেওঁ উপলব্ধি নকৰে৷ কোনো মানুহে সৃষ্টিশীল পৰিৱেশ এটাত কাম কৰি আছে – তাত তেওঁলোকে নিজৰ কামত মন দিব লাগে; তেনেস্থলত তেওঁলোকৰ মনবোৰে অ’ত-ত’ত ভ্ৰমি ফুৰাটো আপুনি বাঞ্ছা কৰিব নোৱাৰে৷ বাৰ্তা লিখি থকা মানুহ এজনে চৌপাশে ঘটি থকা ঘটনাবোৰত মন বহুৱাব নোৱাৰে৷ তেনেকুৱা এটা অৱস্থাত আপুনি যদি তেওঁক মাতে, তেন্তে তেওঁ আপুনি কোৱা অন্তিমটো শব্দৰ পুনৰাবৃত্তি কৰিব৷ তেওঁ কি বুজাব বিচাৰিছে, সেইটো উপলব্ধি নকৰাকৈয়ে তেওঁ সেই শব্দকেইটাৰ পুনৰাবৃত্তি কৰিব৷ আৰু তাৰ পিছৰ মুহূৰ্তবোৰত আপুনি দেখিব যে, পোনপ্ৰথমবাৰৰ বাবে তেওঁ শব্দবোৰৰ অৰ্থোদ্ধাৰ কৰিবলৈ আৰম্ভ কৰিছে৷ শ্ৰাব্য তথ্যবোৰ (Audio Information) আপুনি সেইটো স্তৰতহে গ্ৰহণ কৰিব পাৰে; যিটো স্তৰত আপুনি তাৰ পুনৰাবৃত্তি কৰিব পাৰে – তাক বুজি নোপোৱাকৈয়ে৷\nআদাম গ্ৰাণ্ট— ‘উচ্চ খাপৰ সৃষ্টিশীল ব্যক্তিসকলে প্ৰায়ে দীৰ্ঘসূত্ৰিতাত ভোগে’ – এনে ধাৰণা প্ৰকাশ কৰিব খোজা কিছুমান গৱেষণাৰ লগত মই জড়িত আছিলোঁ৷ আপোনাৰ সৃষ্টিশীল প্ৰক্ৰিয়াটোত দীৰ্ঘসূত্ৰিতাই কিদৰে প্ৰভাৱ পেলায়?\nক্ৰিষ্ট’ফাৰ ন’লান— মই পাইছোঁ যে, সময়সীমা (Deadline) আৰু চাপে (Stress) মোক দৰাচলতে মনোযোগীহে কৰি তোলে৷ মই এজন ‘প্ৰখ্যাত দীৰ্ঘসূত্ৰী’ আছিলোঁ৷ কিন্তু এটা ঔদ্যোগিক প্ৰক্ৰিয়া – য’ত সময়সীমাৰ প্ৰতি নিৰন্তৰ চকু ৰখা হয়; তেনে এক পৰিৱেশত দীৰ্ঘসূত্ৰিতাই মোৰ সৃষ্টিশীলতাত প্ৰভাৱ পেলাব নোৱাৰে৷ আপোনাক কিমান সময়ৰ প্ৰয়োজন – সেই কথাটো এক বাস্তৱবাদী দৃষ্টিৰে চাই আপুনি জানি ল’ব লাগিব৷ সপ্তাহৰ শেষত মই যদি মোৰ কামত অগ্ৰগতি দেখি থাকোঁ, তেন্তে নিৰ্দিষ্ট এটা দিনত মই কিমান কাম কৰিলোঁ; তাকে চিন্তা কৰি ছটফটাই নাথাকোঁ৷ সৰু-সুৰা কথাবোৰক লৈ বৰ বেছি দুশ্চিন্তা নকৰাটোৱেই আচল কথা৷\nআদাম গ্ৰাণ্ট— আপোনাৰ ছবিবোৰত ইমান বুদ্ধিদীপ্ত ভাঁজ (Twist) আৰু পাক (Turn) আছে৷ মই মাজে-সময়ে ভাবোঁ; এই ভাঁজ কিম্বা পাকবোৰৰ সংখ্যা যদিহে আৰু এটাতকৈ বেছি হয়, তেন্তে দৰ্শকে কাহিনীসূত্ৰ অনুধাৱন কৰাত ব্যৰ্থ হ’ব৷ কাহিনী-কথনৰ সেই ‘ৰছী’ডালৰ সৈতে আমাৰ ভাৰসাম্য আপুনি কেনেকৈ বজাই ৰাখে?\nক্ৰিষ্ট’ফাৰ ন’লান— আপুনি আন ছবি প্ৰচুৰ পৰিমাণে চাইছে আৰু সেইবোৰত থকা ভুলবোৰ ধৰিব পাৰিছে৷ যেনে ধৰক, বহুত প্ৰতিবৰ্তন (Reversal), প্ৰতিবৰ্তনৰে পুনৰ এক প্ৰতিবৰ্তন৷ সেইবোৰৰ পৰিণতিত সৃষ্টি হয়গৈ ‘নিৰস’ বস্তু এটা৷ আন কাহিনীৰ প্ৰতি মোৰ সঁহাৰিটো কেনে হয় – সেইটো বিশ্লেষণ কৰোঁতে মই যথেষ্ট সময় লওঁ৷ আলফ্ৰেড হিচ্ছককৰ দৰে ওস্তাদ মানুহো আছে, যি কাহিনীৰ ওপৰত অসাধাৰণ আৰু ত্ৰুটিহীন নিয়ন্ত্ৰণ ৰাখে৷ সেয়া প্ৰেৰণাদায়ী৷ দৰাচলতে এইবোৰ কথাই আপোনাক এখন নিয়মাৱলী মানি চলিবলৈ শিকায়৷ নিয়মাৱলী এখন আপুনি নিজেও তৈয়াৰ কৰিব পাৰে, কিন্তু তাৰ অন্তৰ্ভাগটো সংগত হ’ব লাগিব৷ নিয়মাৱলীখন যদি স্পষ্ট হৈ থাকে, তেন্তে দৰ্শকে তাক আঁকোৱালি ল’বই – এইটো কথাত মই সদায়েই দৃঢ়বিশ্বাসী৷ ‘ইনচেপ্‌চন’ (Inception) নামৰ ছবিখনত দৰ্শকৰ লগত থকা সেই সম্পৰ্কটো মই সৰ্বাধিক দূৰলৈকে টানি নিছিলোঁ৷ আমাৰ প্ৰত্যয় জন্মিছিল যে – আমি কষ্টসহিষ্ণু আৰু সংগত হ’লে দৰ্শকেও তাক বিশ্বাস কৰিব৷ দেখদেখকৈয়ে আপোনাৰ চকুত কোনোবাই ধূলি মাৰক, সেইটোতো আপুনি বাঞ্ছা নকৰে৷\n‘তথ্যক নিয়ন্ত্ৰিতভাৱে উন্মোচন’ কৰাটোৱেই হৈছে কাহিনীৰ একমাত্ৰ উপযোগী সংজ্ঞা৷ আৰু তথ্যবোৰক আপুনি কিদৰে উন্মোচন কৰে – সেইয়া সম্পূৰ্ণ নিৰ্ভৰ কৰিব আপোনাৰ ওপৰত৷\nআদাম গ্ৰাণ্ট— আমাৰ চিন্তা নাইবা ধাৰণাবোৰ বিবেচনা কৰাৰ ক্ষেত্ৰত আমি কুখ্যাতি আৰ্জিব পৰাকৈ বেয়া৷ আপুনি যে কিবা এটা উদ্‌ঘাটন কৰিলে; সেই কথাটো কেনেকৈ গম পায়?\nক্ৰিষ্ট’ফাৰ ন’লান— নিজৰ চিন্তা নাইবা উচ্ছাসত মানুহ খুব সোনকালেই হেৰাই যায়৷ এজন লেখক-পৰিচালক হিচাপে, মই বেলেগ বেলেগ ‘টুপী’ পিন্ধিবলৈ চেষ্টা কৰোঁ৷ এজন লিখক হিচাপে মই লিখিবলৈ চেষ্টা কৰোঁ, তাৰপিছত বস্তুনিষ্ঠতাৰ এক নিৰ্দিষ্ট মাত্ৰাৰে তাক পঢ়িবলৈ যত্নপৰ হওঁ৷ আপোনাৰ বিশ্বাসী মানুহ নিশ্চয় আপোনাৰ আশে-পাশে থাকে, কিন্তু ‘সম্পূৰ্ণ বস্তুনিষ্ঠতা’ অৰ্জন কৰাটো আপোনাৰ লক্ষ্য নহয়৷ আপুনি যিটো বস্তু বিচাৰি আছে; সেয়া হৈছে – ‘গভীৰ আৱেগ’৷ মইতো এজন ‘অভিযন্তা’ নহওঁ, মইতো এখন দলং নিৰ্মাণ কৰা নাই৷ ছবি এখনৰ কাহিনীটো আপুনি যেতিয়া নিৰ্মাণ কৰি থাকে, আপুনি তাক সঁচা অৰ্থত ভাল পাব লাগিব৷ দৰ্শকৰে মাজৰ এজন হৈ আপুনি তাত পতিয়ন যাব লাগিব৷ ছবি এখন নিৰ্মাণৰ কামটো মোৰ কাৰণে মানসিকভাৱে কষ্টদায়ক৷ অৱশ্যে মই কান্দিব নোখোজোঁ, যদিও সেইটো পৃথিৱীৰ উৎকৃষ্ট ‘কৰ্ম’ – মই পিছে সেইটো কৰিবলৈ বৰ টান পাওঁ৷ যিটো কাম ইতিমধ্যে কৰা হৈ গৈছে, তাৰ বাবে গভীৰভাৱে আৱেগিক হোৱাটোও অতি কষ্টকৰ৷ আনহাতে এখন বৃহৎ পৰিসৰৰ ‘ব্লকবাষ্টাৰ’ নিৰ্মাণ কৰাৰ জটিলতাৰ বিষয়ে আপুনি যেতিয়া জ্ঞাত হয়; তেতিয়া তাক পুনৰ্নিৰ্মাণ কৰাৰ চিন্তাটোৰ বাবে আপুনি বহুত কিবা-কিবি দিবলগীয়া যায়৷ আপুনি ভালপোৱা কিবা এটা নিৰ্মাণ কৰিলেহে তাৰ কিবা এটা মূল্য থাকিবগৈ৷\nআদাম গ্ৰাণ্ট— যিবোৰক লৈ আমি গভীৰভাৱে আৱেগিক, সেইবোৰকে অনুসৰণ কৰিবলৈ আমাক উৎসাহিত কৰা হয়৷ কিন্তু সেই উপদেশবোৰ গ্ৰহণ কৰিবলৈ যোৱাৰ আগতে আমি সেই আৱেগবোৰৰ সন্ধান কৰিব লাগিব৷ আপুনি সেইটো কেনেকৈ কৰিলে?\nক্ৰিষ্ট’ফাৰ ন’লান— মই ভাবোঁ – গভীৰ আৱেগ জড়িত হৈ থকা বস্তুবোৰ বিচাৰি আমি ঢপলিয়াই ফুৰিব নালাগে; তাৰ পৰিৱৰ্তে সিহঁতে নিজেই বিচাৰি আহি আমাক ধৰা দিবহি৷ মোৰ ক্ষেত্ৰত সেইটো হৈছে – নতুন নতুন উপাদানক লৈ চেষ্টা কৰি যোৱাটো৷ যদি আপুনি লিখিবলৈ ওলাইছে, তেন্তে লিখাৰ আগতে আপুনি যথেষ্ট পঢ়িব বিচাৰে – কোনো উদ্দেশ্য নোহোৱাকৈ৷ মই টিভি চাই ভাল পাওঁ, চিনেমা চাই ভাল পাওঁ – আৰু কোনোধৰণৰ উদ্দেশ্যৰে সাঙোৰ নোখোৱাকৈয়ে সেইবোৰ কৰাটো মোৰ পছন্দ৷ কিছুমান কথাই আপোনাক অনুপ্ৰাণিত কৰিব পাৰে – তাৰ বাবে আপুনি আপোনাৰ মনৰ দুৱাৰ খুলি ৰাখিলেই হ’ল – আৰু সদায়েই সেই দুৱাৰখন খুলিয়েই ৰাখিব লাগে৷\nআদাম গ্ৰাণ্ট— আপুনি কৈ আছে যে – সৃষ্টিশীলতা আপোনাৰ নিয়ন্ত্ৰণৰ বাহিৰত৷ সেইটোৱে আপোনাক বিতুষ্ট কৰে নেকি?\nক্ৰিষ্ট’ফাৰ ন’লান— হয় কৰে৷ কিন্তু তেতিয়া আপুনি টেনছনবোৰৰ সমাধা কৰিবলৈ আৰম্ভ কৰে৷ ক্ৰমশঃ সময় আগুৱাই যায়, আৰু কোনটো পথ শুদ্ধ অথবা কোনটো ভুল – তেনেবোৰ দুশ্চিন্তাৰ বিষয়ে ভাবিবলৈ আপুনি বাদ দিয়ে৷ মই এতিয়া মোৰ মেজখনলৈ চাইছোঁ – য’ত সৰু-বৰ বিভিন্ন বস্তুৰ এটা বিয়াগোম সম্ভাৰ আছে; হয়তো সি অসন্তুষ্টিৰ সৃষ্টি কৰিব পাৰে৷ কিন্তু বস্তুৰ এনে সম্ভাৰ মই যে ভাল পাওঁ সেয়া বহু বছৰৰ আগতেই উপলব্ধি কৰিবলৈ লৈছিলোঁ৷\nআদাম গ্ৰাণ্ট— সত্য কাহিনীৰ ওপৰত আধাৰিত ‘ডানকাৰ্ক’ হ’ল আপোনাৰ নতুন পদক্ষেপ৷ ছবিখন কৰিবলৈ আপোনাক কিহে অনুপ্ৰাণিত কৰিলে?\nক্ৰিষ্ট’ফাৰ ন’লান— চিন্তাৰ বীজটো আজিৰ পৰা পঁচিশ বছৰৰ আগতেই ৰোপন কৰা হৈছিল – যেতিয়া মই আৰু মোৰ পত্নী এমাই আমাৰ বন্ধু এজনৰ সৰু নাও এখনত উঠি ‘চেনেল’ অতিক্ৰম কৰি আছিলোঁ৷ সেইটো অবিশ্বাস্যভাৱে এক কষ্টদায়ক অভিজ্ঞতা আছিল; আনকি তেতিয়া আমাৰ ওপৰত কোনোবাই বোমাও নিক্ষেপ কৰা নাছিল৷ ‘ডানকাৰ্ক’ৰ এই কাহিনীটো আমাৰ হাড়ে-হিমজুৱে আছে, যাক ব্ৰিটিছ মানুহে লালন কৰিছে৷ এয়া এক পৰাজয় আছিল… কিন্তু সেই পৰাজয়তো কিবা এটা বিস্ময়ৰ সূচনা হৈছিল৷ ইয়াৰ বাবে পুথিগত আৰু মৌলিক অনুক্ৰম এটা প্ৰায় আছিলেই৷ প্ৰয়োজন হৈছিল এটা ‘চমৎকাৰী উদ্ধাৰ অভিযান’ৰ; আৰু তাক আহৰণ কৰাটো৷ এয়া কোনো ব্যক্তিবিশেষৰ বীৰত্বপূৰ্ণ আখ্যান নহয়, এয়া এক গোষ্ঠীগত বীৰগাঁথা৷ একত্ৰিত হৈ এটা গোষ্ঠী আগুৱাই অহাটোৱেই হৈছে ‘ডানকাৰ্ক’ৰ লক্ষ্যণীয় বৈশিষ্ট্য৷ আধুনিক চিনেমাত এই কাহিনীটো কোনেও যে এতিয়ালৈকে কোৱা নাই – সেই কথাটোহে সামান্য আশ্চৰ্যজনক৷ আৰু এজন ছবিনিৰ্মাতা হিচাপে সেই অন্তৰালৰ প্ৰতি আপুনি সদায়েই চকু ৰাখে৷\nআদাম গ্ৰাণ্ট— আপুনি ‘প্ৰত্যাখান পত্ৰৰ দ’ম’ বুলি অভিহিত কৰা নবৈৰ সেই সময়ছোৱা অতিক্ৰম কৰি এতিয়া বহুদূৰ আগুৱাই আহিল৷ আপুনি কিদৰে অভিৰোচিত (Motivated) হৈ আছিল?\nক্ৰিষ্ট’ফাৰ ন’লান— যিটো কথা মই খুব সোনকালে শিকিছিলোঁ আৰু যিটো শিকনিৰ বাবে মই কৃতজ্ঞ; সেয়া হৈছে – কেৱল ছবি এখন নিৰ্মাণ কৰিব লাগে কাৰণেই মই ছবি এখন নিৰ্মাণ কৰিব পাৰোঁ৷ কাহিনীকথনৰ প্ৰক্ৰিয়াটোৰ বাবে জৰুৰী হোৱা কাহিনী এটা কোৱাতহে কেৱল নিয়োজিত হ’ব পাৰোঁ, সমাপ্তিৰ ‘সোণালী তৰা’টোৰ বাবে নহয়৷ কথাটো পাকলগা৷ বিদ্যালয়ত উত্তৰবহীত আপোনাক ‘গ্ৰেড’ দিয়া হয় আৰু তেনেকৈয়ে আপোনাক আগুৱাই নিয়া হয়, আৰু তাৰপিছত আপুনি বাস্তৱ পৃথিৱীখনত প্ৰৱেশ কৰে আৰু উপলব্ধি কৰে যে এতিয়া কোনেও আপোনাৰ উত্তৰবহীত ‘গ্ৰেড’ দিবলৈ নাহে৷\n‘কেৱল নিজক সন্তুষ্টি দিয়া’ৰ এই জগতখন আপুনি অতিক্ৰম কৰিব লাগিব, আপুনি কৰিব বিচৰা কামটো সম্পন্ন কৰি – কাৰণ কামটো আপুনি কৰিব বিচাৰে৷ সেইটো বৰ মূল্যৱান শিকনি আছিল৷ সত্যটো হ’ল – নিজৰ বিশ্বাসক আপুনি খামুচি ধৰি থাকিব লাগিব৷ দিনটোৰ শেষত – আপোনাৰ হাতত কেৱল থাকেগৈ আপোনাৰ বিশ্বাস, আপোনাৰ নিজৰ গভীৰ আৱেগখিনি৷ সমালোচনাক আপুনি আওকান কৰিব নোৱাৰে৷ কিন্তু কাহিনীটো আপুনি কয়, কাৰণ কাহিনীটো কৈ আপুনি ভাল পায়৷\nক্ৰিষ্ট’ফাৰ ন’লান, মনোযোগীতা, সৃষ্টিশীলতা


যোশুয়া7- पवित्र बाइबिल [ইণ্ডিয়ান ৰিভাইচ ভাৰচন] - (যোশু 7)\nকিন্তু ইস্রায়েলৰ সন্তান সকলে ধ্বংস কৰিবলগীয়া যিহোৱাই বর্জন কৰা বস্তুৰ বিষয়ত অবিশ্বাসযোগ্য লোকৰ দৰে কৰ্ম কৰিলে। কর্মীৰ পুত্ৰ আখান, এই আখান যিহূদা ফৈদৰ। এওঁ ধ্বংস হ’বলগীয়া বৰ্জিত বস্তুৰ কিছুমান নিজৰ লগত লৈ গৈছিল; সেয়ে যিহোৱাৰ ক্রোধ ইস্ৰায়েলৰ সন্তান সকলৰ ওপৰত জ্বলি উঠিল।\nযিহোচূৱাই যিৰীহোৰ পৰা বৈৎএলৰ পূবফালে থকা, বৈৎ-আবনৰ ওচৰৰ অয়লৈ মানুহ পঠাই ক’লে, “তোমালোকে উঠি গৈ, গুপুতে এই দেশৰ বুজ-বিচাৰ লৈ আঁহাগৈ।” তেতিয়া উঠি গৈ তেওঁলোকে অয়ৰ বুজ-বিচাৰ ল’লে।\nপাছত তেওঁলোকে যিহোচূৱাৰ ওচৰলৈ উলটি আহি ক’লে, “অয়লৈ আটাইবোৰ মানুহ নপঠিয়াব; তালৈ উঠি গৈ অয়ক আক্ৰমণ কৰিবলৈ কেৱল দুই বা তিনি হাজাৰমান লোকহে পঠিয়াওক৷ ৰণত আটাইবোৰ মানুহক পঠাই কষ্ট নিদিব, কিয়নো সিহঁত সংখ্যাত তাকৰ।”\nএই হেতুকে লোকসকলৰ মাজৰ পৰা তিনি হাজাৰমান লোক সেই ঠাইলৈ উঠি গ’ল; কিন্তু তেওঁলোক অয়ৰ লোক সকলৰ আগৰ পৰা পলাল।\nআৰু অয়ৰ লোকসকলে তেওঁলোকৰ ছয়ত্ৰিশ জনমান লোকক বধ কৰিলে আৰু সিহঁতে নগৰৰ দুৱাৰৰ আগৰ পৰা চবাৰীম লৈকে তেওঁলোকক খেদি নিলে আৰু নামি যোৱা বাটত তেওঁলোকক প্ৰহাৰ কৰিলে; তাতে তেওঁলোকৰ হৃদয় ভয়ত আতুৰ হৈ পৰিল আৰু তেওঁলোকে সাহস হেৰুৱাই পেলালে।\nতেতিয়া যিহোচূৱাই নিজৰ কাপোৰ ফালিলে৷ তেওঁ আৰু ইস্ৰায়েলৰ বৃদ্ধ লোকসকলে নিজ নিজ মুৰত ধুলি ছটিয়াই, যিহোৱাৰ নিয়ম-চন্দুকৰ আগত, তললৈ মুখ কৰি সন্ধিয়ালৈকে মাটিত পৰি থাকিল।\nতেতিয়া যিহোচূৱাই ক’লে, “হায় হায়, হে প্ৰভু যিহোৱা, আমাক বিনষ্ট কৰাবৰ অৰ্থে এই ইমোৰীয়াসকলৰ হাতত আমাক শোধাই দিবলৈ, তুমি কিয় এই লোকসকলক যৰ্দ্দন পাৰ কৰি আনিলা? তাতকৈ আমি অন্য সিদ্ধান্তৰে ক্ষান্ত হৈ যৰ্দ্দনৰ সিপাৰে থকা হ’লেই কেনে ভাল আছিল!\nহে প্ৰভু, ইস্ৰায়েলে নিজ শত্ৰুবোৰলৈ পিঠি দিলে, এতিয়া মই কি ক’ম?\nকিয়নো কনানীয়া আদি কৰি এই দেশনিবাসী আটাই লোকে যেতিয়া এই কথা শুনিব, তেতিয়া তেওঁলোকে আমাক বেৰি ধৰিব আৰু পৃথিবীৰ পৰা আমাৰ নাম লুপ্ত কৰিব; তেতিয়া তোমাৰ মহান নামৰ কাৰণে তুমি কি কৰিবা?”\nতেতিয়া যিহোৱাই যিহোচূৱাক ক’লে, “উঠা, তুমি তললৈ মুখ কৰি কিয় মাটিত পৰি আছা?\nইস্ৰায়েলে পাপ কৰিলে৷ মই তেওঁলোকক আজ্ঞা কৰা নিয়মটিও লঙ্ঘন কৰিলে৷ তেওঁলোকে বৰ্জিত বস্তুৰ পৰাই কিছু চুৰ কৰি ল’লে, চুৰ কৰিও ভাও ধৰিলে আৰু তেওঁলোকৰ বস্তুৰ মাজত সেই বর্জিত বস্তু লুকুৱাই ৰাখিলে।\nসেই বাবে ইস্ৰায়েলৰ সন্তান সকলে শত্ৰুবোৰৰ আগত থিয় হ’ব নোৱাৰিলে৷ তেওঁলোকে শত্ৰুবোৰলৈ পিঠি দিলে, কিয়নো তেওঁলোক বৰ্জিত হ’ল৷ তোমালোকে সেই বৰ্জিত বস্তু বিনষ্ট কৰি তোমালোকৰ মাজৰ পৰা দূৰ নকৰিলে, মই তোমালোকৰ লগত পুনৰ নাথাকিম।\nউঠা! লোকসকলক পবিত্ৰ কৰা আৰু তুমি তেওঁলোকক কোৱা, তোমালোকে কালিৰ কাৰণে নিজকে পবিত্ৰ কৰা। কিয়নো ইস্ৰায়েলৰ ঈশ্বৰ যিহোৱাই এই কথা কৈছে, ‘হে ইস্ৰায়েল, তোমাৰ মাজত বৰ্জিত বস্তু আছে। তোমালোকৰ মাজৰ পৰা সেই বৰ্জিত বস্তু দূৰ নকৰালৈকে তুমি তোমাৰ শত্ৰুবোৰৰ আগত থিয় হ’ব নোৱাৰিবা’।\nএতেকে ৰাতিপুৱাতে তোমালোকে নিজ নিজ ফৈদ অনুসাৰে হাজিৰ হ’বা৷ তাতে চিঠি-খেলোতে যিহোৱাই যি ফৈদক ধৰিব, সেই ফৈদৰ এক এক গোষ্ঠী ওচৰ চাপি আহিব আৰু যিহোৱাই যি পৰিয়ালক ধৰিব, তাৰ এজন এজন পুৰুষ ওচৰ চাপি আহিব।\nতাতে যিহোৱাই বৰ্জন কৰা বস্তু লোৱা যি জন ধৰা পৰিব, তাক আৰু তাৰ সকলোকে জুইত পোৰা যাব; কিয়নো তেওঁ যিহোৱাৰ নিয়মটি লঙ্ঘন কৰি ইস্ৰায়েলৰ মাজত অপমানজনক কাম কৰিলে।”\nপাছত যিহোচূৱাই ৰাতিপুৱাতে উঠি ইস্ৰায়েলক নিজ নিজ ফৈদ অনুসাৰে মাতি আনিলে; তাতে যিহূদা ফৈদ ধৰা পৰিল।\nআৰু যিহূদা ফৈদৰ লোকসকলক মাতি অানোতে, জেৰহৰ গোষ্ঠী ধৰা পৰিল; পাছত জেৰহৰ গোষ্ঠীৰ পুৰুষ অনুসাৰে মাতি আনোতে, জব্দী ধৰা পৰিল।\nতাৰ পাছত তেওঁৰ পৰিয়ালৰ সকলো লোকক এজন এজনকৈ মাতি আনোতে আখান ধৰা পৰিল, আখান কর্মীৰ পুত্ৰ, কর্মী জব্দীৰ পুত্ৰ, জব্দী জেৰহৰ পুত্ৰ; এওঁ যিহূদা ফৈদৰ আছিল।\nতেতিয়া যিহোচূৱাই আখানক ক’লে, “বোপা, তুমি সর্বসশক্তিমান ইস্ৰায়েলৰ ঈশ্বৰ যিহোৱাৰ সন্মূখত সত্য কথা কোৱা আৰু তেওঁৰ প্ৰশংসা কৰা ৷ বিনয় কৰোঁ, তুমি যি কৰিলা, সেই বিষয়ে মোক কোৱা; মোৰ পৰা সেই বিষয় নুলুকুৱাবা।”\nতেতিয়া আখানে উত্তৰ দি যিহোচূৱাক ক’লে, “সঁচাকৈ মই ইস্ৰায়েলৰ ঈশ্বৰ যিহোৱাৰ অহিতে পাপ কৰিলোঁ৷ মই এনে কাৰ্য কৰিলোঁ:\nলুটদ্ৰব্যৰ মাজৰ এটা উত্তম বাবিলীয়া চোলা, দুশ চেকল ৰূপ আৰু পঞ্চাশ চেকল জোখৰ জিভা আকৃতিৰ এচটা সোণ দেখি, লোভতে মই সেইবোৰ ললোঁ৷ সেইবোৰ মোৰ তম্বুৰ ভিতৰত মাটিত পুতি থোৱা আছে আৰু সেইবোৰৰ তলতে ৰূপো আছে।”\nতেতিয়া যিহোচূৱাই বাৰ্তাবাহকসকলক সেই ঠাইলৈ পঠিয়ালে আৰু তেওঁলোকে তাৰ তম্বুৰ ভিতৰলৈ লৰি গ’ল৷ সেই ঠাইলৈ গৈ তেওঁলোকে দেখিলে যে, সেই বস্তু তাৰ তম্বুৰ ভিতৰত পুতি থোৱা আছে আৰু সেইবোৰৰ তলত ৰূপো আছে,\nতেতিয়া তেওঁলোকে তম্বুৰ ভিতৰৰ পৰা সেই বস্তুবোৰ লৈ যিহোচূৱাৰ আৰু ইস্ৰায়েলৰ ওচৰলৈ আনি যিহোৱাৰ আগত সেইবোৰ হ’ল।\nপাছত যিহোচূৱা আৰু তেওঁৰে সৈতে গোটেই ইস্ৰায়েলে জেৰহৰ পুত্ৰ আখানক আৰু সেই ৰূপ, চোলা আৰু সোণৰ জিভা আৰু তাৰ পুতেক, জীয়েক, তাৰ গৰু, তাৰ গাধ, তাৰ ভেড়া আৰু তাৰ তম্বু আদি সকলোকে ল’লে আৰু সকলোবোৰ আখোৰ উপত্যকালৈ আনিলে।\nপাছত যিহোচূৱাই ক’লে, “তুমি আমাক কিয় দুখত পেলালা? যিহোৱাই আজি তোমাকো দুখত পেলাব।” পাছত সমুদায় ইস্ৰায়েলে তাক আৰু তাৰ সকলোকে শিল দলিয়াই বধ কৰিলে আৰু সকলোকে জুইত পুৰিলে৷\nপাছত তাৰ ওপৰত শিল দলিয়াই দলিয়াই শিলৰ বৰ দ’ম কৰিলে; শিলৰ সেই দ’ম আজিলৈকে আছে। পাছত যিহোৱাই তেওঁৰ প্ৰচণ্ড ক্রোধৰ পৰা ঘূৰিল। সেই বাবে এই ঠাই আখোৰ উপত্যকা বুলি আজিলৈকে বিখ্যাত আছে।\nযোশুয়া 1 / যোশু 1\nযোশুয়া2/ যোশু 2\nযোশুয়া3/ যোশু 3\nযোশুয়া4/ যোশু 4\nযোশুয়া5/ যোশু 5\nযোশুয়া6/ যোশু 6\nযোশুয়া7/ যোশু 7\nযোশুয়া 8 / যোশু 8\nযোশুয়া9/ যোশু 9\nযোশুয়া 10 / যোশু 10\nযোশুয়া 11 / যোশু 11\nযোশুয়া 12 / যোশু 12\nযোশুয়া 13 / যোশু 13\nযোশুয়া 14 / যোশু 14\nযোশুয়া 15 / যোশু 15\nযোশুয়া 16 / যোশু 16\nযোশুয়া 17 / যোশু 17\nযোশুয়া 18 / যোশু 18\nযোশুয়া 19 / যোশু 19\nযোশুয়া 20 / যোশু 20\nযোশুয়া 21 / যোশু 21\nযোশুয়া 22 / যোশু 22\nযোশুয়া 23 / যোশু 23\nযোশুয়া 24 / যোশু 24


জুলাই 25 – অন্যক দোষী কৰিব পাৰিনে! – Elim Glorious Revival Church – Kodambakkam\nজুলাই 25 – অন্যক দোষী কৰিব পাৰিনে!\nBy elimchurchgospel | July 25, 2021 | Appam - Assamese | No Comments\n” কিয়নো আমাৰ জ্ঞান খণ্ডমাত্ৰ আৰু আমাৰ ভাবোক্তিও খণ্ডমাত্ৰ; (১কৰন্থীয়া ১৩:৯)।\nমনুষ্যৰ ঞ্জান প্ৰৰ্যাপ্ত নহয়। যেতিয়া তেওঁ নিজে ঞ্জানত অপূর্ণ হয় তেন্তে কেনেকৈ তেওঁ অন্যত দোষ ওলাব পাৰে? আজি দোষ লগোৱা এটি ভাইৰাছৰ দৰে বিয়পি গৈছে আৰু আত্মিক জগতক পিছ পেলাইছে। সকলোকে এয়া জনা উচিত যে ইজনে সিজনক কিমানলৈকে দোষ লগাব পাৰে। আৰু ইয়াৰ বিষয়ে পবিত্র শাস্ত্ৰ কি কয়, ” এই হেতুকে বেদিত তোমাৰ নৈবেদ্য উৎসৰ্গ কৰোঁতে, তোমাৰ বিৰুদ্ধে তোমাৰ ভায়েৰাৰ কোনো কথা আছে বুলি যদি তোমাৰ মনত পৰে, তেনেহলে তুমি বেদিৰ আগত তোমাৰ নৈবেদ্য ৰাখি থৈ প্রথমে তোমাৰ ভায়েৰাৰ সৈতে মিলন হোৱা আৰু তাৰ পাছত পুণৰ আহি নৈবেদ্য উৎসৰ্গ কৰা। ( মথী ৫:২৩, ২৪)।\nৰক্ষা কৰা লোক সমূহত, অবিষিত্ব লোকসমূহ আৰু পৰমেশ্বৰৰ সেৱকসকলত দোষ পোৱা যাব পাৰে। কাৰণ এয়া হয় যে তেওঁ লোক সকলোৱে মনুষ্য হয়। তেওঁ লোক পিছলি যোৱা সাধাৰন হয়। যেতিয়া আপুনি পৰমেশ্বৰৰ দাস সকলত দোষ পায় তেতিয়া তেওঁ লোক ৰ বাবে উপবাস আৰু প্ৰাৰ্থনা কৰক। যদি আপুনি বিচাৰে তেওঁ লোকক নিজৰ দুৰ্বলতা অনুভৱ হওক, তেন্তে তেওঁ লোকক ব্যক্তিগত ৰূপে লগ কৰক আৰু যেতিয়া তেওঁ লোক অকলে হয় তেতিয়া কথা পাতক ।\nযেতিয়া দায়ুদে পাপ কৰিলে ভবিষ্যতবক্তা নাথানে এয়া কৰিলে। নাথানে ভবিষ্যতবক্তাৰ প্ৰচেষ্টা দায়ুদক নিজৰ পাপৰ স্বীকাৰ কৰা আৰু পৰমেশ্বৰৰ ওচৰত উভতা পথ আৰাম্ভ কৰিলে। কিয় এনেকুৱা নহয় নে? কিছু লোকৰ সৈতে মুকলি সৈতে চৰ্চা কৰাতকৈ, পুলপিটৰ পৰা চিঞৰি আঘাত কৰা আৰু পত্ৰিকাৰ মাধ্যমেৰে আঘাত কোনো ভাল প্ৰভাৱ নেপেলায়, কেৱল চয়তানক আনন্দিত কৰিব।\nতেওঁ দিনে- ৰাতি আমাৰ ভায়েকসকলক দোষ লগোৱা হয় ( প্ৰকাশিত বাক্য ১২:১০)। কিয় এনেকুৱা নহয় নে? আপোনাৰ এই জগতত থকাৰ সময় বহুত কম। এয়া কিমান ভাল হব , যদি এই সৰু কাৰ্য্যকালৰ সময় পৰমেস্বৰৰ মহিমা আৰু মহানতা স্তুতি কৰাত কৰা যায়! এয়া কিমান ভাল হব , যদি সেই সৰু সময়ৰ প্ৰয়োগ আত্মাৰ খেতি জমা কৰা আৰু তেওঁ লোকক অৰ্ধলোকৰ পৰা মুকলি কৰিবলৈ কৰা হয়। যদি আপুনি অন্যৰ প্ৰতি দোষ দেখুৱাই সময় ব্যতীত কৰি নিজৰ দিন নষ্ট কৰে, তেন্তে আপোনাক পৰমেস্বৰৰ দ্বাৰা দিয়া ভাল সময়ক অনিষ্ট কৰাৰ বাবে অনন্তকাল লৈকে শোক কৰিব।\nযি সকল অন্যৰ ওপৰত দোষ লগায় , তেওঁ লোক কেৱল এই বাবে কৰে কাৰন তেওঁ লোকৰ পৰমেস্বৰৰ প্ৰতি প্ৰেম নায় আৰু তেওঁ লোকক আত্মাৰ খেতিৰ প্ৰতি পিয়াস নায়। তেওঁ লোক এয়া কৰাৰ আৰু এটি কাৰন হল তেওঁ লোকৰ হৃদয়ত জ্বলি থকা ইৰ্ষা হয়। যীশু খ্রীষ্ট কলে, ” তোমালোকে অন্য লোকৰ সোধ-বিচাৰ নকৰিবা, (মথী ৭:১)।\nপৰমেস্বৰৰ মৰমিয়াল সন্তান, অনুভৱ কৰক যে প্ৰত্যেক মিনিট আপোনাৰ এই জগতত থকা, আপোনাৰ বাবে, পৰমেস্বৰৰ এটি উপহাৰ হয় শেষত ইয়াৰ সৎ প্ৰয়োগ কৰক। এটি বোজাৰ সৈতে প্ৰাৰ্থনা কৰিবলৈ নিজকে সমৰ্পিত কৰক। তেতিয়া আপুনি ধন্য হয় যাব।\nমন কৰিবলগীয়া:” তুমি দুষ্টবোৰৰ কাৰণে অস্থিৰ নহবা; কুকার্য কৰাবোৰক দেখি হিংসা নকৰিবা। কিয়নো তেওঁলোক ঘাঁহৰ দৰে শীঘ্রেই শুকাই যাব, সেউজীয়া তৃণৰ নিচিনাকৈ জঁয় পৰিব।( গীতমালা ৩৭:১, ২)


কমেডিয়ান মুনাৱৰ ফাৰুকীক অন্তৰৱৰ্তীকালীন জামিন উচ্চতম ন্যায়ালয়ৰ - Prag News\nHomeৰাষ্ট্ৰীয়কমেডিয়ান মুনাৱৰ ফাৰুকীক অন্তৰৱৰ্তীকালীন জামিন উচ্চতম ন্যায়ালয়ৰ\nকমেডিয়ান মুনাৱৰ ফাৰুকীক অন্তৰৱৰ্তীকালীন জামিন উচ্চতম ন্যায়ালয়ৰ\nনতুন দিল্লী: এক অনুষ্ঠানত ‘হিন্দু দেৱ-দেৱীসকলক অপমান কৰা’ৰ অভিযোগত এমাহতকৈয়ো অধিক সময় ধৰি কাৰাগাৰত থকা ষ্টেণ্ডআপ কমেডিয়ান মুনাৱাৰ ফাৰুকীক আজি উচ্চতম ন্যায়ালয়ে অন্তৰৱৰ্তীকালীন জামিন প্ৰদান কৰে৷\nআৰু পঢ়িব পাৰিব : অসম-মেঘালয়ৰ সীমান্তৱৰ্তীবাসীৰ ক্ষোভ, ভোট বৰ্জনৰ সিদ্ধান্ত!\nমুনাৱাৰ ফাৰুকীৰ অধিবক্তাই যুক্তি দিছিল যে ক্ৰিমিনেল ক’ডৰ ধাৰা ৪১ অনুসৰি এজন ব্যক্তিক দণ্ডাধীশৰ আদেশ বা ৱাৰেণ্ট অবিহনে গ্ৰেপ্তাৰ কৰিব নোৱাৰি। উল্লেখ্য যে ইয়াৰ পূৰ্বে তিনিবাৰকৈ মুনাৱাৰ ফাৰুকি জামিন অস্বীকাৰ কৰা হৈছিল। মধ্য প্ৰদেশ উচ্চ ন্যায়ালয়ে তেওঁক ২৮ জানুৱাৰীত জামিন দিবলৈ অস্বীকাৰ কৰিছিল।\n২৯ বছৰীয়া কৌতুক অভিনেতাজনক ১ জানুৱাৰীত ইন্দোৰত এটা অনুষ্ঠান সম্পৰ্কত এজন বিজেপি বিধায়কৰ সন্তানৰ অভিযোগত গ্ৰেপ্তাৰ কৰা হৈছিল। তেওঁৰ লগতে আন চাৰিজনকো গ্ৰেপ্তাৰ কৰা হৈছিল। এজন বিজেপি বিধায়কৰ পুত্ৰ একলব্য সিং গৌৰৰ অভিযোগ অনুসৰি তেওঁলোক সকলোৰে বিৰুদ্ধে হিন্দু দেৱ-দেৱীৰ লগতে গৃহমন্ত্ৰী অমিত শ্বাহৰ বিষয়ে ‘অকথ্য আৰু অভব্য কৌতুক’ কৰাৰ অভিযোগ দাখিল কৰা হৈছিল।\nPrevious articleঅসম-মেঘালয়ৰ সীমান্তৱৰ্তীবাসীৰ ক্ষোভ, ভোট বৰ্জনৰ সিদ্ধান্ত!\nNext articleবাকসাৰ গোৰেশ্বৰ আৰু শুৱাগপুৰত যুৱ-ছাত্ৰ পৰিষদৰ উত্তাল প্ৰতিবাদ\nএতিয়াও দেশৰ ৪০ কোটি লোকৰ আছে ক’ভিড সংক্ৰমণৰ ভয়!


স্পিৰিট কল (প্ৰতিভূ দত্ত) - সাহিত্য ডট অৰ্গ\nস্পিৰিট কল (প্ৰতিভূ দত্ত)\nমই তেতিয়া প্ৰথম ষাণ্মাসিকৰ ছাত্ৰ৷ হোষ্টেলত সোমালো৷ মোৰ ৰুমত আছিল তিনিজন জ্যেষ্ঠ আবাসিক- দিব্যদা, পেগুদা আৰু প্ৰশান্ত দা৷ এদিন কথা নাই, বতৰা নাই তিনিওজনে মোক ক’লে- “শুনা, তুমি কাহানিও আত্মা নামাতিবা৷ সেইযে আত্মা মাতে, স্পিৰিট কল কৰে জানানে নাই?\nমই ক’লো-“শুনিছো, কিন্তু কেতিয়াও মাতি পোৱা নাই৷”\n“তুমি দেখাত হেন্ডছাম৷ স্পিৰিট কল কৰি দিবা আৰু আহি যাব ছোৱালীৰ আত্মা৷ ফছি যাবা৷ তাই তোমাৰ দৰে হেন্ডছাম ল’ৰাক এৰি নাযাব কিন্তু!”\nপ্ৰশান্ত দা-“ মানাহ হোষ্টেলত এবাৰ কি হ’ল জানানে নাজানা?”\nমই লাহে কৈ মুৰটো জোকাৰিলোঁ৷\nপ্ৰশান্ত দা-“এবাৰ আমাৰ লগৰ ধুনীয়া ল’ৰা এটাই মাজৰাতি অকলে অকলে আত্মা মাতিলে৷ এজনী ধুনীয়া ছোৱালীৰ আত্মা আহিল হেনো৷ তাৰ পাছত তাই আমাৰ পাৰ্টনাৰক এৰি নগ’ল আৰু! তাই হেনো আমাৰ লগৰটোৰ ঘৈনীয়েক! একে লগে থকা হ’ল৷ শেষত ভুতনাথৰ পৰা তান্ত্ৰিকবাবা এজন আনিহে আত্মা খেদিব লগা গৈছিল৷”\nকথা শুনি মোৰ ডিঙি শুকাই গ’ল৷\nপেগু দা-“অই শুন, ড্ৰাগছ আৰু স্পিৰিট কল! জীৱনত কাহানিও ট্ৰাই নকৰিবি, বুজিলি?”\nমই সেইখিনি কথা আজিলৈকে বেদবাক্যৰ দৰে মানি চলিছো৷\nকিন্তু তাৰ পাছতো মোক আত্মাই পালে…………..\nআমি তেতিয়া চূড়ান্ত বৰ্ষত৷ মোৰ ৰুমমেট চেতিয়া পাহোৱাল ডেকা৷ মই ভূতৰ কথা উলিয়ালে কয় –“দাদা, মই ভূতৰ বাপেক!”\nঅলপ অভঙো৷ মই যি কওঁ সি তাৰ ওলোটাটো কৰে৷\nএদিন ৰাতি ভাত খাই মই বিচনাত বাগৰি দাঁত খুচৰি আছো৷ চেতিয়া কৰবাৰ পৰা উধাতু খাই আহি ক’লে- বলক দাদা! পদ্মনাভৰ ৰুমলৈ মাতিছে আপোনাক৷\nমই তাৰ ফালে নোচোৱাকৈয়ে সুধিলো-“ পদ্মই মোক কিয় মাতিছে?”\nচেতিয়া- “ দাদা, আজি এজনীক মাতিম!”\nমই আচৰিতহৈ সুধিলোঁ- মানে?\nচেতিয়া- স্পিৰিট কল দাদা, স্পিৰিট কল!\nহোষ্টেলবোৰত ঠিক পৰীক্ষাৰ আগে আগে আৰু ৰিজাল্ট ওলোৱাৰ আগে আগে এই আত্মা মতা\nকাৰবাৰটো বাঢ়ি যায়৷ পৰীক্ষা আগেয়ে মাতি পেপাৰখন জানিবলৈ যত্ন কৰা হয়, ৰিজাল্ট ওলোৱাৰ আগেয়ে মাতি পাছ-ফেল জানিবলৈ৷ সেইদিনা স্পিৰিট কলৰ উদ্দেশ্য বোধহয় কোনো প্ৰেম সম্পৰ্কীয় পৰামৰ্শ!\nচেতিয়াৰ ফালে নোচোৱাকৈয়ে ক’লো-“ মই সেইবোৰলৈ নাযাওঁ আৰু তই আজি পদ্মৰ তাতে শুই থাকিবি৷ মই ৰাতি উঠি দুৱাৰ খুলিব নোৱাৰো৷”\nচেতিয়া যোৱাৰ পাছত মই অকণমান সময় ‘কন্ট্ৰল ছিছটেমছ’ পঢ়িবলৈ বহিলো৷ পাছে মন বহাব পৰা নাই৷ নাকুইষ্ট প্লট, ব’ডেজ প্লট মোৰ মূৰত নুসুমোৱা হ’ল৷ বাৰে বাৰে মনটো উৰা মাৰিলে স্পিৰিট কল কৰি থকা ৰুমটোলৈ৷ ভাবিলো যাওঁ নেকি এবাৰ? মনত পৰিল পেগু দাদাৰ বেদবাক্যলৈ৷ নাই নোযোৱাই ভাল, মই ধুনীয়া ল’ৰা!\nমই লাহেকৈ উঠি গৈ খিৰিকীৰ কাষ পালো গৈ৷ আমাৰ ৰুমটো হোষ্টেলটোত নতুনকৈ সজা তৃতীয় মহলাত৷ খিৰিকিখন মেলিলেই ওখ ইউকেল্পিটাছ গছবোৰৰ আগবোৰ দেখি৷ সেই গছবোৰৰ ফাঁকে ফাঁকে ৰাতিৰ আকাশখন একান্ত মনে চাই আছিলো৷\nকিয় জানো মনত পৰি গ’ল কেইমাহ মান আগয়ে ঢুকুৱা আমাৰ লগৰ জোনাক নামৰ ছোৱালীজনীৰ কথা৷ হঠাতে ভাব হ’ল যেন কোনোবা মোৰ পাছ ফালে ঠিয়হৈ আছে৷ ঘুৰি চাই দেখো কোনো নাই৷ কিন্তু ৰুমটোত দেখোন এটা আচহুৱা গোন্ধ! ক’ৰ পৰা বাৰু এই ছোৱালীবোৰ ব্যৱহাৰ কৰা চেন্টৰ গোন্ধ আহিছে? মই সময় নষ্ট নকৰি বিচনাত উঠিলো৷ চেতিয়াৰ বিচনাৰফালে পিঠি দি শুবলৈ যত্ন কৰিছো৷ চকু দুটা মুদি দিলে মনলৈ বাৰে বাৰে নাকুইষ্ট-ব’ডেজ প্লট, জোনাক আৰু স্পিৰিট কল কৰি থকা ৰুমটোৰ কথা আহিবলৈ ধৰিলে৷ টোপনি কোনোমতেই নধৰা হ’ল৷\nবাগৰ সলালো৷ আন্ধাৰৰ মাজতে লাগিলে যেন চেতিয়াৰ বিচনাত কোনোবা বহি আছে!\nমই বেড ছুইচটো দি টিউব লাইটটো জ্বলাই দিলো৷\nনাই কোনো নাই চেতিয়াৰ বিচনাত। কিন্তু মই নিশ্চিতযে চেতিয়াৰ বিচনাত কোনোবা বহি আছিল৷ উঠি গৈ চেতিয়াৰ বিচনাখন ভালকৈ চালো গৈ৷ নাই তাত কোনো বহি থকাৰ চিন-চাব নাই৷ কিন্তু নাক লাগিল এটা অচিনাকি চেন্টৰ তীব্ৰ গোন্ধ!! মই ঘামিবলৈ ধৰিলো৷ লাইটটো ননমুৱাবলৈ মোৰ সাহস নহ’ল৷ মই বিচনাটে বহি থাকিলো৷ এবাৰ ভাবিলো কাষৰ ৰুমৰ মৃগাংকক মাতো নেকি?? তেনেকৈ কিমান সময় গ’ল, কেতিয়া মোৰ টোপনি আহিল গম নাপালো৷\nৰাতিপূৱা চেতিয়াই দুৱাৰত জোৰে জোৰে টোকৰ মাৰোতেহে সাৰ পালো৷ মুখ হাঁত ধুই আহি চেতিয়াক সুধিলো – যোৱা কালি কাক মাতিছিলি?\n‘দাদা যোৱাকালি আপোনালোকৰ লগৰ জোনাকযে, তেওঁ আহিছিল৷’\nমোৰ চেতিয়াৰ লগত আৰু কথা পাতিবলৈ মন নগ’ল৷\nদুদিনমান পাছত চেতিয়া আৰু পদ্মনাভহঁত আকৌ বহিল সিহঁতৰ অশৰীৰী সাক্ষাৎকাৰৰ বাবে৷\nসেই ৰাতি মই নিজকে বুজালো – ভয়েই ভুত৷ সকলো মনৰ কথা৷ মই ১০মান বজাতে লাইট নুমুৱাই শুবলৈ যত্ন কৰিলো৷ সোনকালেই মোৰ টোপনি আহিল৷ ৰাতি কিমান দেৰি হৈছিল নাজানো৷ হঠাতে ভাব হ’ল যেন শিল এটা আহি মজিয়াত পৰিল৷ ক’ৰ পৰা আহিল? আমাৰ ৰুমটো তৃতীয় মহলাত৷ কোনে মাৰিলে শিলটো?? সকলো সাহস গোটাই আকৌ কিবা হয় নেকি চাবলৈ মই নিশব্দে বিচনাতে পৰি থাকিলো৷ অকমান পাছতে আকৌ এটা শব্দ কৰি আৰু এটা শিল মজিয়াত পৰিল৷ মই ৰৈ থাকিব নোৱাৰিলো৷ বেড ছুইচটো অন কৰিলো৷ এনে লাগিল যেন ৰুমটোৰ পৰা কোনোবা ওলাই গ’ল!\nমই একে দৌৰে পদ্মনাভৰ ৰুম পালোগৈ৷ এক গোৰতে দুৱাৰখন খোল খাই গ’ল৷ সোমায়ে গম পালো স্পিৰিট কল শেষ হ’ল৷ সকলো ব্যস্ত ‘অল্ড মংক’ৰ বটল এটাৰ সৈতে৷ মই উশাহ ঘুৰাইলৈ শিল গুটি আৰু জোনাকৰ কথা ক’লো৷ ৰুমত থকা আটাইকেইজন একমত হ’ল যে জোনাক আহিব পাৰে৷ সেই নিশাও সিহঁতে জোনাককে মাতিছিল!!\nমই মনে মনে বিচনাত বহি আছো, বাকীবোৰ আকৌ ‘অল্ড মংক’ৰ বটলৰ সৈতে ব্যস্ত হৈ গ’ল৷ এপাকত চেতিয়া ঠিয় হ’ল (মোৰ ফালে চাই)- “বিভুতি দা, আপুনি আজি মৃগাংক দাৰ ৰুমতে থাকক৷ মই অকলে ৰুমত থাকিম৷ চাম কোন জোনাক আহে? চিনি পোৱা নাই মই কোন হয়?? চাল্লা, ন’ বডি কেয়াৰছ চেতিয়া, চেতিয়াই কাকো কেয়াৰ নকৰে!”\nমই মৃগাংকৰ ৰুমলৈ নগৈ পদ্মনাভৰ ৰুমতে শুই থাকিলো৷\nপুৱা চাহ কাপ পদ্মৰ ৰুমতে খাই মই নিজৰ ৰুমৰ ফালে গ’লো৷\nদুৱাৰৰ বাহিৰতে এটা পোৰা পোৰা গোন্ধ পালো৷ ভিতৰলৈ সোমাই দেখো চেতিয়া বিচনাত ফস্তি মাৰি শুই আছে৷ পোৰা গোন্ধটো ক’ৰ পৰা আহিছে বিচাৰি ইফালে সিফালে চাই দেখো মোৰ বম্বে ডায়িঙৰ টাৱেলখনত এটা মস্ত ডাঙৰ ফুটা!!!\nকেনেকৈ জ্বলিল এইখন?\nকেনেকৈ এই বৃত্তাকাৰ ফুটা হ’বলৈ পালে??\nকিন্তু ভূতে জুইলৈ হেনো ভয় কৰে৷ ভুত খেদিবলৈকে চেতিয়াই এই কাম কৰিলে নেকি? চেতিয়াই যদি জ্বলাইছিলে তেনেহ’লে এনেকুৱা গোল গোল ফুটা কেনেকৈ কৰিলে??\nমই আকৌ ঘামিবলৈ ধৰিলো৷ ৰ’ব নোৱাৰি চেতিয়া হেচুকি দিলো – অই উঠ!!\nমোৰ মাতত সি সাৰ পালে৷\n‘অহ্ বিভুতি দা আহিলে! এহ্ নক’ব আৰু! যোৱাকালি এক্সিডেন্ট এটা হ’ল৷’\nমোৰ মুখৰ মাত নোলোৱা হ’ল৷\n“ৰ’ব মই বাথৰুমৰ পৰা আহো৷ তাৰ পাছত কৈ আছো৷”\nমোৰ ৰুমটোত অকলে থাকিবলৈ ভয় লাগিল৷ চেতিয়াৰ পাছে পাছে ময়ো ওলাই গ’লো৷অকমান পাছত চেতিয়া ঘূৰি অহা দেখি ময়ো সোমালোহি ৰুমত৷ খুব ভালকৈ চাইছো চেতিয়াৰ ফালে৷ কেনেবাকৈ জোনাক ইয়াৰ মাজত সোমাই থকা নাইতো?? চেতিয়া ব্যস্ত তেতিয়া গিলাছৰ চাহত ফুঁ মৰাত৷\n“বুজিছে দাদা, কোনোবা আহে নেকি ৰাতি!”\n“মানে ৰাতি খিৰিকিৰে কোনোবা সোমোৱা যেন লাগিছিল৷”\nমোৰ ক’ব মন গৈছিল,‘সেইবোৰ মই জানো৷ খিৰিকিৰে সোমোই নহয়, শিলগুটিও মাৰে৷ কাপোৰ জ্বলিল কেনেকৈ?’\nমই মনে মনে থকা দেখি আকৌ ক’লে- “যোৱা ৰাতি কোনোবাই শিলো মাৰিছিল৷”\nমোৰ ধৈৰ্যৰ বান্ধ খোল খাই গৈছে৷\n“চেতিয়া, সেইবোৰ মই জানো৷ কাপোৰ কেনেকৈ জ্বলিল?”\n“দাদা সেইটোৱে কালিৰ এক্সিডেন্ট৷”\n“যেতিয়া শিলটো পৰিল মই মনে মনে বিচনাত পৰি থাকিলো৷ মনতে ভাবিলো যদি ভূত আকৌ মাৰিব৷ হয়, আকৌ এটা মাৰিলে৷ মই ভূত ধৰিম বুলি ঠিৰাং কৰিলো৷ কিন্তু ভূত ধৰিবলৈ পোহৰ লাগিব৷ লাইট জ্বলাই দিলো৷ বেছি পোহৰ হৈ গ’ল৷ চিন্তা কৰিলো, ইমান পোহৰত ভূত নাহিব৷ কি কৰা যায়?”\n“সেইবোৰ বাদ দে৷ কাপোৰ কেনেকৈ জ্বলিল?”- সুধিলোঁ মই।\n“শুনক না! মই ভাবি পোৱা নাই লাইটটো কেনেকৈ কম কৰো৷ মাল খোৱা ব্ৰেইন৷ পাই গ’লো আইডিয়া৷ আপোনাৰ টাৱেলখনেৰে ১০০ ৱাটৰ বাল্বটো মেৰিয়াই তাক ডিম লাইট কৰি দিলো৷ মই খাপ পিটিলো ভূতলৈ৷ কিন্তু তেতিয়াই এক্সিডেন্টটো হ’ল দাদা৷ লাইটৰ হিটত টাৱেলখন জ্বলি গ’ল!\nহে:হে: দাদা, ভূত দেখা নাপালো। নিচা বেছি হৈছিল নহয়!”\n← অলপ ভাবি চাওঁ (গাৰ্গী চক্ৰৱৰ্ত্তী)\nম’মো আৰু নেপালী (দেবজিত হাজৰিকা) →\n“এলিয়েন” — নিয়ন্ত্ৰণহীন বৰ্তমান , ভয়ংকৰ ভৱিষ্যত্ । (দেৱব্ৰত গগৈ)\nDecember 16, 2011 March 10, 2021 1


সীমান্তৰ অসমীয়াই অসম এৰিব খুজিছে কিয় ? -\nHomeআঞ্চলিকসীমান্তৰ অসমীয়াই অসম এৰিব খুজিছে কিয় ?\nডিজিটেল ডেস্ক : অসমত অসমীয়াৰ অস্তিত্ব তথা সুৰক্ষাৰ প্ৰতি কিমান সজাগ চৰকাৰ? ভাষা, জাতি তথা সীমা সুৰক্ষাত সদায়ে সমালোচনাৰ সন্মুখীন হৈ অহা চৰকাৰখনৰ ওপৰত বিশ্বাস হেৰাইছে নেকি সাধাৰণ জনতাৰ৷ অসম-মেঘালয়ৰ সীমামূৰীয়া একাংশ লোকে অসমত বাস কৰাৰ প্ৰতি কৰা অনিহাক লৈ সৃষ্টি হৈছে উদ্বেগৰ৷ কিয় তেঁওলোকে কিয় অসমত বাস কৰিবলৈ ক্ৰমাৎ অনিচ্ছুক হৈ পৰিছে৷ শাসকীয় দলৰ মুখ্যমন্ত্ৰীৰ নেতৃত্বাধীন চৰকাৰখনে সীমান্তবাসীক সুৰক্ষা দিয়াত ব্যৰ্থ হৈছে নেকি?\nবিগত প্ৰায় তিনি চাৰিদিন ধৰি অসম-মেঘালয়ৰ বকোত সীমান্তবাসীক লৈ তীব্ৰ উত্তেজনাই বিৰাজ কৰিছে৷ মন্ত্ৰী অতুল বৰাই চুবুৰীয়া ৰাজ্যখনৰ মন্ত্ৰী ৰেনিটন এল তংখাৰৰ সৈতে এক আলোচনাত মিলিত হয়৷ অসমৰ জয়পুৰ ৰাজহুৱা গাঁৱৰ খেলপথাৰত অনুষ্ঠিত হোৱা দুইমন্ত্ৰীৰ সভাখনত একাংশ অসমবিদ্বেসী লোকে বেনাৰ-পোষ্টাৰ ফালি পেলোৱা কাৰ্যই ৰাজ্যখনৰ বাবে এক অশুভ বাৰ্তাহে কঢ়িয়াই অনা পৰিলক্ষিত হয়৷ সভাখনত অসম আৰু মেঘালয় সীমামূৰীয়া লোকসকল উপস্থিত থাকে যদিও সভাখনত বেছিসংখ্যক লোকেই মেঘালয়ৰ সীমাৰ ভিতৰত থকাৰ ইচ্ছা প্ৰকাশ কৰে৷\nএইক্ষেত্ৰত প্ৰশ্ন হয় অসমৰ মাটিত থকাৰ পাছতো কিয় লোকসকলে মেঘালয়ত সীমাৰ ভিতৰত থকাৰ ইচ্ছা কৰে৷ মুখ্যমন্ত্ৰী ডঃ হিমন্ত বিশ্ব শৰ্মাই লোকসকলক সুৰক্ষা দিয়া তথা, চৰকাৰী সুবিধাৰ প্ৰতি বঞ্চিত কৰিছে নেকি তাক লৈ প্ৰশ্ন উত্থাপন হৈছে৷ অঞ্চলটোত নেতা পালিনেতাই কেৱল ৰাজনৈতিক সুবিধাৰ বাবেহে লোকসকলক ব্যৱহাৰ কৰিছেনে প্ৰকৃতাৰ্থত অঞ্চলটোত উন্নয়নৰ প্ৰভাৱ পৰিছে৷ যদিহে এনেকৈয়ে সীমামূৰীয়া অঞ্চলৰ লোকে প্ৰতিবেশী ৰাজ্যখনৰ সৈতে চামিল হ’ব খোজে, তেন্তে ভবিষ্যতে অসমৰ সীমা চমু হৈ অহাটো নিশ্চিত৷\nPrevious articleসাংসাৰিক জীৱনত জঠৰতা আহিছে নেকি? কৰক এই কাম..সম্পৰ্ক হ’ব মধুৰ\nNext articleখাদ্যৰ সোৱাদ পাব, গোন্ধ পাব! বিশ্ববাসীৰ সন্ত্ৰাসৰ কাৰণ হোৱা কি এই অ’মিক্ৰন?


দিল্লী বিশ্ববিদ্যালয়ৰ পাঠ্যক্ৰমৰ পৰা কিয় আঁতৰাই দিয়া হ’ল মহাশ্বেতা দেৱীৰ বহু চৰ্চিত চুটিগল্প “দ্ৰৌপদী”? - The Cross Current\nদিল্লী বিশ্ববিদ্যালয়ৰ পাঠ্যক্ৰমৰ পৰা কিয় আঁতৰাই দিয়া হ’ল মহাশ্বেতা দেৱীৰ বহু চৰ্চিত চুটিগল্প “দ্ৰৌপদী”?\nBy দ্য ক্ৰছকাৰেণ্ট ষ্টাফ\t Last updated Aug 26, 2021\nমহাশ্বেতা দেৱীৰ বহু চৰ্চিত চুটিগল্প দ্ৰৌপদীক লৈ এতিয়া দেশত সৃষ্টি হৈছে বিতৰ্কৰ। প্ৰাপ্ত তথ্য অনুযায়ী দিল্লী বিশ্ববিদ্যালয় শৈক্ষিক পৰিষদে BA (Honours) ইংৰাজীৰ পাঠ্যক্ৰমৰ পৰা আঁতৰাই দিলে দ্ৰৌপদী নামৰ চুটিগল্পটো। গল্পটোত পুৰুষৰ অত্যাচাৰৰ বিৰুদ্ধে মূৰ ডাঙি যুঁজ দিয়া এগৰাকী মহিলাৰ কাহিনী বৰ্ণনা কৰা হৈছে। ঘটনা অনুসৰি এগৰাকী মহিলাক এজন পুৰুষ বিষয়াৰ সন্মুখত অমান্য কৰা হৈছিল যিগৰাকী পুৰুষ বিষয়াই আন বিষয়াসকলক ধৰ্ষণ কৰি আছিল। পুৰুষতান্ত্ৰিক সমাজক প্ৰত্যাহ্বান জনাই এগৰাকী জনজাতীয় মহিলাই কিদৰে ক্ষমতাশালী জমিদাৰৰ বিৰুদ্ধে থিয় দিছিল সেয়াই হৈছে গল্পটোৰ মূল আধাৰ। মহাভাৰতৰ দ্ৰৌপদীক সুৰক্ষা দিবলৈ স্বয়ং ঈশ্বৰ আহি পাইছিল কিন্তু এইগৰাকী দ্ৰৌপদীয়ে নিজেই নিজৰ বাবে যুঁজ দিছিল।\nদ্ৰৌপদী মূলতঃ বাংলাভাষাত মহাশ্বেতা দেৱীৰ দ্বাৰা ৰচিত এটা চুটি গল্প। গল্পটো গায়ত্ৰী চক্ৰৱৰ্তী স্পিৱাকে ইংৰাজীলৈ অনুবাদ কৰিছে। প্ৰায় ২০ পৃষ্ঠাৰ এই চুটি গল্পটোৰ শৈলী নাৰীবাদী। নাৰীবাদী শৈলীৰে নাৰীৰ সৱলীকৰণ কিম্বা মহিলাৰ সৈতে সম্পৰ্কিত বিষয়বোৰ সম্পৰ্কে গল্পটোত আলোচনা কৰা হৈছে।\nশৈক্ষিক পৰিষদৰ বৈঠকত ইয়াৰ ১৫ গৰাকীকৈ সদস্যই পৰ্যৱেক্ষণ সমিতিৰ কাৰ্যকলাপৰ বিৰুদ্ধে স্থিতি গ্ৰহণ কৰিছে। সদস্য সকলে অভিযোগ কৰিছে যে ইংৰাজী পাঠ্যক্ৰমত যথেষ্ট খেলিমেলিৰ সৃষ্টি হৈছে। তদুপৰি ইণ্ডিয়ান এক্সপ্ৰেছৰ প্ৰতিবেদন অনুসৰি ইয়াৰ পূৰ্বেও অভাৰচাইট কমিটিয়ে প্ৰথমে দুজন দলিত লেখক – বামা আৰু সুখৰথৰুণীক আঁতৰাই তাৰ ঠাইত উচ্চ বৰ্ণৰ লেখক ৰামবাইক অন্তৰ্ভুক্ত কৰিছিল । মহাশ্বেতা দেৱীৰ দ্ৰৌপদী পাঠ্যক্ৰমৰ পৰা আঁতৰ কৰাৰ সিদ্ধান্তৰ বিপৰীতে বহু লোকে এই কাম কৰাৰ কোনো শৈক্ষিক যুক্তি নাই বুলি মত পোষণ কৰিছে।\nএকাডেমিক কাউন্সিলৰ সদস্যৰ পৰা সংগ্ৰহ কৰা তথ্য অনুসৰি ১৯৯৯ চনৰ পৰা দ্ৰৌপদী দিল্লী বিশ্ববিদ্যালয়ৰ পাঠ্যক্ৰমত অন্তৰ্ভুক্ত হৈ আছে। কিন্তু বিশ্ববিদ্যালয়ত গল্পটো একেবাৰে শিকোৱা হোৱা নাছিল।\nগো-সুৰক্ষা বিধেয়ক আৰু গো-পালকৰ আৰ্থ-সামাজিক বিপৰ্যয়\nউত্তৰ পূৱৰ কি কি সম্পদ লীজত দিয়া হ’ব পুঁজিপতিক ?


ইণ্ডিয়ান ৰিভাইচ ভাৰচন (IRV) আচামিচ - 2019 আমোচ3অধ্যায়\nইস্রায়েলৰ প্রতি সতর্কবাণী আৰু প্রথম দণ্ড\n1 হে ইস্ৰায়েলৰ লোক সমূহ, তোমালোকৰ বিৰুদ্ধে অর্থাৎ যিসকলক মিচৰ দেশৰ পৰা মই উলিয়াই আনিলো, সেই গোটেই ফৈদৰ বিৰুদ্ধে যিহোৱাই কোৱা এই বাক্য শুনা;2“পৃথিৱীৰ সকলো ফৈদৰ মাজৰ পৰা মই কেৱল তোমালোককেই বাচি ললোঁ। এই কাৰণে তোমালোকৰ সকলো পাপ কার্যৰ বাবে মই তোমালোকক দণ্ড দিম।।3এক-পৰামৰ্শ নহলে দুজনে জানো একেলগে খোজ কাঢ়ে?4চিকাৰ নোপোৱাকৈ অৰণ্যত সিংহই জানো গৰ্জ্জন কৰে? একো নধৰাকৈ যুবা সিংহই জানো তাৰ গাতৰ ভিতৰত গুজৰি থাকে?5ফান্দত টোপ নাথাকিলে জানো চৰাই ফান্দৰ ওচৰলৈ আহে? একো নধৰাকৈ জানো ফান্দ উফৰি উঠে?6নগৰত ৰণশিঙা বজালে প্ৰজাসকল জানো নকঁপিব? যিহোৱাই নঘটালে জানো নগৰত বিপর্যয় ঘটে?7অৱশ্যে প্ৰভু যিহোৱাই তেওঁৰ দাস ভাববাদীসকলৰ ওচৰত নিজৰ পৰিকল্পনা প্রকাশ নকৰাকৈ একোকে নকৰে। 8 সিংহই গৰ্জ্জন কৰিলে কোনে ভয় নকৰিব? প্ৰভু যিহোৱাই কবলৈ কলে কোনে ভাববাদীৰূপে কথা নোকোৱাকৈ থাকিব পাৰিব?9তোমালোকে অচ্‌দোদ আৰু মিচৰৰ সকলো দুর্গৰ লোকসকলৰ ওচৰত প্ৰচাৰ কৰি কোৱা, ‘তোমালোকে চমৰিয়াৰ পৰ্ব্বতবোৰৰ ওপৰত গোট খোৱা; চোৱা, তাৰ মাজত কিমান বিশৃঙ্খল হৈছে! লোকসকলৰ মাজত কিমান অত্যাচাৰ হৈছে’!”\n10 কিয়নো প্রভু যিহোৱাই এই কথা কৈছে, “তেওঁলোকে ন্যায় কাৰ্য কৰিব নাজানে; তেওঁলোকৰ দুর্গবোৰৰ ভিতৰত তেওঁলোকে অত্যাচাৰ আৰু লুট-দ্রব্য সাঁচি থৈছে। 11 এই হেতুকে কোনো এজন শত্ৰুৱে দেশ ঘেৰাও কৰিব; তেওঁ তেওঁলোকৰ শক্তিশালী প্রতিৰক্ষাৰ উপায়বোৰ ধ্বংস কৰিব আৰু দুর্গবোৰ লুট কৰিব।”\n12 যিহোৱাই এই কথা কৈছে, “মেৰ-ছাগ ৰখীয়াই যেনেকৈ সিংহৰ মুখৰ পৰা কেৱল মেৰ-ছাগৰ দুখন ঠেং বা কাণৰ এডোখৰ উদ্ধাৰ কৰিব পাৰে, তেনেকৈ চমৰিয়াত যি ইস্রায়েলৰ লোকসকলে বাস কৰে, তেওঁলোকে কেৱল শয্যাৰ চুক বা বিচনা চাদৰৰ এটা টুকুৰাৰ সৈতে উদ্ধাৰ পাব।* সেই সময়ত বনৰীয়া জন্তুৱে আহি কোনো মেৰ-ছাগ বধ কৰিলে, তাৰ ৰৈ যোৱা অংশ গৰাকীৰ ওচৰলৈ লৈ যোৱা ৰখীয়ৰ কৰ্তব্য। যদি ৰখীয়াই এই কর্তব্য পালন নকৰে, তেনেহলে সেই মেৰ-ছাগৰ মূল্য ৰখীয়াজনে দিব লাগিব।”\n13 বাহিনীগণৰ ঈশ্বৰ যিহোৱাই কৈছে, “তোমালোকে শুনা আৰু যাকোবৰ বংশৰ বিৰুদ্ধে সাক্ষ্য দিয়া। 14 কিয়নো মই যিদিনা পাপৰ কাৰণে ইস্ৰায়েলক দণ্ড দিম, সেইদিনা মই বৈৎএলৰ যজ্ঞবেদীবোৰ ভাঙি পেলাম; বেদীৰ শিংবোৰ ভাঙি মাটিত পৰিব। 15 মই জাৰকাল কটোৱা ঘৰ আৰু জহকাল কটোৱা ঘৰ ভাঙি পেলাম; হাতী দাঁতৰ শিল্পকার্য কৰা ঘৰবোৰ নষ্ট কৰা হ’ব আৰু ডাঙৰ ডাঙৰ ঘৰবোৰ ধ্বংস কৰা হ’ব।” যিহোৱাই এই কথা কৈছে।\n*3 অধ্যায়:12 সেই সময়ত বনৰীয়া জন্তুৱে আহি কোনো মেৰ-ছাগ বধ কৰিলে, তাৰ ৰৈ যোৱা অংশ গৰাকীৰ ওচৰলৈ লৈ যোৱা ৰখীয়ৰ কৰ্তব্য। যদি ৰখীয়াই এই কর্তব্য পালন নকৰে, তেনেহলে সেই মেৰ-ছাগৰ মূল্য ৰখীয়াজনে দিব লাগিব।


সেই চোৰজন (মূল-ৰাস্কিন বণ্ড, অনুবাদ-স্বাগতা বৰুৱা) - সাহিত্য ডট অৰ্গ\nঅনিলক লগ পোৱাৰ সময়তো মই এজন চোৰেই আছিলো৷ যদিও তেতিয়া মোৰ বয়স মাত্ৰ পোন্ধৰ বছৰহে হৈছিল তথাপিও এই বৃত্তিটোত মই যথেষ্ট অভিজ্ঞ তথা সফল আছিলো৷\nঅনিলে মল্লযুঁজ এখন উপভোগ কৰি থকাৰ সময়ত মই তেওঁৰ সৈতে পৰিচয় হবলৈ আগবাঢ়িছিলো৷ তেওঁ আছিল প্ৰায় ২৫ বছৰীয়া এজন দীৰ্ঘকায় ক্ষীণ ব্যক্তি৷ দেখাত তেওঁক খুব মৰমীয়াল আৰু সৰল যেনেই বোধ হৈছিল, যিটো মোৰ বাবে আছিল অতি লাভদায়ক৷ মোৰ এনে লাগিছিল যেন মই অতি সহজেই এই ডেকাজনৰ বিশ্বাসৰ পাত্ৰ হব পাৰিম৷\n“আপোনাক দেখাত প্ৰায় মল্লযোদ্ধা যেনেই লাগে“ – সময় অপব্যয় নকৰি মই অনিলৰ কাষলৈ গৈ তেওঁক উদ্দেশ্যি ক’লো৷ উচ্চ প্ৰশংসাই বন্ধু বৃদ্ধি কৰাত সহায় কৰে বাবে মই তেওঁক তেনেদৰে তোষামোদ কৰিলো৷\nকিন্তু ওলোটাই যেতিয়া তেওঁও মোক একেই প্ৰত্যুত্তৰ দিলে মই কিছু পৰিমাণে লজ্জিত হ’লো, কিয়নো সেই সময়ত মই বহুত ক্ষীণ আছিলো৷ তথাপিও মই সেই ভাবটো প্ৰকাশ পাবলৈ নিদি তেওঁক ক’লো যে মাজে সময়ে মই মল্লযুঁজ কৰো৷\n“তোমাৰ নামটো কি? “ – এইবাৰ অনিলে মোক মোৰ নামটো সোধাত মই নিজকে হৰি সিং বুলি পৰিচয় দি তেওঁক মিছা মাতিলো৷ প্ৰতি মাহতে একোটা নতুন নাম সলাই থকাৰ হেতুকে পুলিচ আৰু আগৰ মালিকবোৰৰ পৰা মই হাত সাৰি থাকো৷ চিনাকিপৰ্বৰ পাছত অনিলে মল্লযুঁজাৰুবোৰৰ সন্দৰ্ভত কিবাকিবি অলপ ক’লে কিন্তু তাত কবলগীয়া মই বিশেষ বিচাৰি নাপালো৷ তাৰপাছত অনিল আগবাঢ়ি গ’ল আৰু ময়ো তেওঁক অনুসৰণ কৰিলো৷ কিছুপৰৰ পাছত মই এটা আবেদনসূচক হাঁহিৰে তেওঁৰ হৈ কাম কৰাৰ ইচ্ছা প্ৰকাশ কৰিলো৷ অনিলে মোক জনালে যে কাম কৰাৰ বিনিময়ত তেওঁ মোক কোনো ধৰণৰ মূল্য দিবলৈ অপাৰগ৷ কিছুসময় চিন্তা কৰাৰ পাছত মোৰ এনে বোধ হ’ল যেন অনিল নামৰ মানুহজনকলৈ মই কৰা ধাৰণাটো ভুল আছিল আৰু মই তেওঁ সুধিলো যে তেওঁ মোক খুৱাব পাৰিবনে নাই৷\n“তুমি ৰন্ধা-বঢ়া কৰিব জানানে? “ অনিলে মোক প্ৰশ্ন কৰিলে৷\n“হয়, জানো? “ – মই পুনৰ মিছাৰ আশ্ৰয় ল’লো৷\n“ঠিক আছে তেনেহ’লে, তুমি ৰান্ধিব জানাই যেতিয়া মই তোমাক মোৰ লগত লৈ যাব পাৰো৷ “\nইয়াৰ পাছত তেওঁ মোক জুমনা চুইট শ্বপলৈ লৈ গ’ল আৰু জনালে যে মই বেলকনিতে শুব লাগিব৷ কিন্তু সেই নিশা মই হয়তো খুবেই ভয়ানক খাদ্য তৈয়াৰ কৰিলো যাৰ বাবে তেওঁ সেই সমস্তখিনি কুকুৰ এটাক খাবলৈ দি দিলে আৰু মোক তেওঁৰ ঘৰৰ পৰা ওলাই যাবলৈ নিৰ্দেশ দিলে৷ কিন্তু মই ক’লৈকো নগৈ সেই আবেদনসূচক হাঁহিটোৰে তেওঁৰ কাষতে ৰৈ থাকিলো আৰু উপায়ন্তৰ হৈ অৱশেষত অনিলেও নাহাঁহি নোৱাৰিলে৷ পাছত অনিলে মোক মৰমেৰে বুজালে যে তেওঁ মোক ৰন্ধা-বঢ়া শিকাব৷ তেওঁ ইয়াৰ লগতে মোক নিজৰ নামটো লিখিবলৈ শিকালে আৰু ক’লে যে কিছুদিনৰ পাছত সম্পূৰ্ণ বাক্য গঠন আৰু সংখ্যা যোগ কৰিবলৈও মই তেওঁৰ পৰা শিকিব পাৰিম৷ মই কৃতজ্ঞ হ’লো৷ মই জানিছিলো যে এবাৰ মাত্ৰ শিক্ষিত মানুহ এজনৰ দৰে লিখা-পঢ়া শিকি লব পাৰিলে মোৰ প্ৰাপ্তিৰ কোনো সীমা নাথাকিব৷\nঅনিলৰ বাবে কাম কৰি মই যথেষ্ট আপ্লুত হৈছিলো৷ পুৱা চাহকাপ বনাই উঠি বজাৰ কৰিবলৈ যাওঁতে মই নিতৌ এটকাকৈ লাভত থাকো৷ অনিলে হয়তো জানিছিল এই বিষয়ে কিন্তু তেওঁ কোনোদিন ইয়াক লৈ আপত্তি দৰ্শোৱা নাছিল৷ তেওঁৰ নিজা উপাৰ্জনো অনিয়মিত আছিল – কেতিয়াবা যদি কাৰোবাৰ পৰা টকা ধাৰলৈ আনিবলগীয়া হৈছিল তেন্তে কেতিয়াবা কাৰোবাক ধাৰলৈ দিব পৰাকৈ ধন ৰৈ গৈছিল৷ টকাৰ চেকখন পোৱাৰ আগলৈকে যেনেদৰে উৎকণ্ঠাত কটাইছিল চেকখন হাতত পোৱাৰ লগে লগেই কিন্তু উদযাপনত ব্যস্ত হৈ পৰিছিল৷ অনিলে হয়তো কোনো কাকতৰ বাবে লিখা-মেলা কৰিছিল, মুঠতে এক অদ্ভুত জীৱন-প্ৰণালী!\nএদিনাখন আবেলি তেওঁ টকাৰ টোপোলা এটা হাতত লৈ ঘৰলৈ আহিল আৰু জানিবলৈ দিলে যে তেওঁৰ কিতাপ এখন প্ৰকাশকক বিক্ৰি কৰিছে৷ টকাখিনি ৰাতি তেওঁ শোৱা তুলিখনৰ তলতে থৈ দিয়া মই মন কৰিলো৷\nঅনিলৰ ঘৰত ইতিমধ্যে মই প্ৰায় এমাহেই চাকৰি কৰিলো৷ কিন্তু বজাৰৰ পৰা দুই- এটকা ইফাল সিফাল কৰাৰ বাদে আন একো চুৰি কৰা নাছিলো৷ তেনে সুযোগ বহুতো পাইছিলো, অনিলে আনকি ঘৰৰ চাবি এপাটো মোক দি ৰাখিছে যাতে তাক ব্যৱহাৰ কৰি ইচ্ছামতেই মই অহা-যোৱা কৰিব পাৰো৷ মই জীৱনত লগ পোৱা সকলোতকৈ বিশ্বাসযোগ্য ব্যক্তিজন তেখেত আৰু সেইকাৰণেই তেওঁক লুটাটো অনেক কঠিন আছিল মোৰ বাবে৷ লুভীয়াক লুটপাট কৰিব পাৰি কিন্তুু চিন্তাৰহিত ব্যক্তি এজনৰ তাত চুৰি কৰাটো আটাইতকৈ কষ্টকৰ৷ কিয়নো কোনো কোনো সময়ত এনে লোকে গমেই নাপাই যে তেওঁৰ তাত এটা চুৰি কাৰ্য সংঘটিত হৈ গ’ল আৰু এই কথাটোৱে চুৰিৰ সকলো আনন্দ নষ্ট কৰি পেলায়৷ এই সকলো ভাবৰ যতি পেলাই বাস্তৱলৈ ঘূৰি আহি মই নিজকে কৈ উঠিলো যে এইয়াই সময়, এতিয়াই যদি মই টকাখিনি চুৰ নকৰো অনিলে হয়তো এইখিনি তেওঁৰ কোনোবা বন্ধুৰ সৈতে উৰাই দিব, যিহেতু কামৰ বাবদ মোক তেওঁ কোনো পাৰিশ্ৰমিক নিদিয়ে৷\nৰাতিৰ সাজ খাই অনিল শুই পৰিছিল৷ বেলকনিৰে জোনৰ ৰশ্মিৰ কিছু অংশ সৰকি বিছনাখনত পৰিছিলহি৷ মই মাটিতে বহি পৰিলো আৰু গোটেই কথাখিনি এবাৰ জুকিয়াই চালো – এতিয়াই যদি টকাখিনি লৈ মই পলাই যাওঁ তেন্তে লক্ষ্ণৌ লৈ যোৱা ১০: ৩০ৰ ট্ৰেইনখন ধৰিব পাৰিম৷ গাত লোৱা কাপোৰখন আঁতৰাই মই লাহেকৈ অনিলৰ বিছনাৰ কাষলৈ চুঁচৰি আহিলো৷ তেওঁ শান্তিপূৰ্ণভাবে শুই আছে৷ পৰিষ্কাৰ মুখমণ্ডল, আনকি মোৰ মুখতে যথেষ্ট চিন আছে, যদিওবা সেইবোৰৰ বেছিভাগেই দাগ‌৷\nহাতখন তুলিখনৰ তললৈ সুমুৱাই মই টকাখিনি বিচাৰিবলৈ লাগিলো আৰু এটা সময়ত যেতিয়া বিচাৰি পালো নিঃশব্দে তাক উলিয়াই আনিলো৷ অনিলে টোপনিতে হুমুনিয়াহ কাঢ়ি মুখখন মোৰফালে ঘূৰাই বাগৰ সলালে৷ মই ক্ষন্তেকৰ বাবে থতমত খালো আৰু তাৰপাছত যিমান পাৰো সোণকালে টকাখিনি হাতত লৈ কোঠাটোৰ পৰা ওলাই আহিলো৷\nৰাস্তা পোৱা মাত্ৰকে দৌৰিবলৈ আৰম্ভ কৰি দিলো৷ টকাখিনি মোৰ কঁকালৰ খোঁচনিত আছিল৷ ক্ৰমান্বয়ে দৌৰৰ গতি খোজলৈ পৰিণত হ’ল আৰু এপাকত এঠাইত ৰৈ মই পইছাখিনি গণিবলৈ ধৰিলো – মুঠ ছশ টকা, গোটেইকেইখন পঞ্চাশ টকীয়া নোট৷ ইমানখিনিৰেতো মই বেছ কিছু সপ্তাহ ধনী আৰবৰ জীৱন যাপন কৰিব পাৰিম৷\nষ্টেচন পোৱা মাত্ৰকে টিকট কাৰ্যালয়ৰ সন্মূখত ক্ষন্তেকো নোৰোৱাকৈয়ে মই প্লেটফৰ্মৰ ফালে অগ্ৰসৰ হ’লো (জীৱনত মই কোনোদিনেই টিকট কিনি নাপালো)৷ লক্ষ্ণৌ এক্সপ্ৰেচখন যাবলৈ ধৰিছিল যদিও গতি লবলৈ এতিয়াও কিছু বাকী আছিল৷ জাপ মাৰি ডবা এটাত মই উঠি লব পাৰিলোহেতেন, কিন্তুু কি এক সংকুচবোধে মোক আৱৰি ধৰিলে মই নিজেই কব নোৱাৰিলো আৰু সেইবাবেই মই তাৰ পৰা আঁতৰি অহাৰ সুযোগ হেৰুৱাই পেলালো৷ ট্ৰেইনখন ইতিমধ্যে গুচি গৈছিল, শূন্য ষ্টেচনটোত মই নিজকে অকলশৰে ৰৈ থকা পালো৷ নিশাটো কিদৰে কটাম মই তাৰ একো আওঁভাওঁ পোৱা নাছিলো৷ মোৰ কোনো বন্ধুবৰ্গও নাছিল কিয়নো মই এই কথাত বিশ্বাসী আছিলো যে বন্ধুবোৰে সহায়তকৈ বেছি অসুবিধাৰহে সৃষ্টি কৰে৷ তদুপৰি ষ্টেচনৰে ওচৰৰ কোনোবা হোটেলত থাকি অনাহকতে উদগ্ৰীৱতাৰ সৃষ্টি কৰিব বিচৰা মই মুঠেও নাছিলো৷ সেই সময়ত পৰিচিত এজনেই লোকৰ কথা মোৰ মনলৈ আহিছিল আৰু সেইজন হৈছে অনিল, যাৰ পৰা কিছু সময়ৰ পূৰ্বে মই টকাখিনি লুটি লৈ আনিছো৷ ষ্টেচনটো এৰি মই লাহে লাহে বজাৰৰ দিশে খোজ ল’লো৷\nচুৰি জীৱনৰ অভিজ্ঞতাৰ পৰা মানুহৰ মুখবোৰ অধ্যয়ন কৰিবলৈ মই শিকি গৈছিলো৷ তেনেকৈয়ে গম পাইছিলো যে নিজৰ বস্তু হেৰুৱাৰ পাছত এজন লুভীয়া লোকৰ মনত ভয়ৰ সঞ্চয় হয়; ধনী ব্যক্তি এজন উগ্ৰ হৈ পৰে আৰু দুখীয়াই কথাটো ভাগ্যৰ লিখন বুলি নিৰ্বিবাদে স্বীকাৰ কৰি লয়৷ কিন্তুু মই জানো চুৰি কাৰ্যটো পোহৰলৈ অহাৰ পাছত অনিলৰ মুখখনত এটা বিষাদভাবে খেলা কৰিব, টকাখিনি হেৰুৱাৰ দুখত নহয় বৰঞ্চ বিশ্বাস ভংগ হোৱাৰ বাবেহে৷\nকথাবোৰ ভাবি ভাবি মই মৈদান পালোগৈ আৰু লাহেকৈ তাৰে এখন বেঞ্চত বহি পৰিলো৷ ৰাতিটো যথেষ্ট ঠাণ্ডা, নৱেম্বৰ মাহৰ আৰম্ভণি আছিল তেতিয়া৷ লাহে লাহে মূষলধাৰে বৰষুণ পৰিবলৈ ধৰিলে৷ গাৰ চোলা পেণ্টযোৰ মোৰ শৰীৰত লিপিত খাই লাগি ধৰিছিলহি, শীতল বতাহ এজাকে মোৰ গালে-মুখে চুই গ’ল৷\nমই পুনৰ বজাৰখনৰ ফালে গতি কৰিলো আৰু সুউচ্চ ঘড়ীটোৰ তলতে বহি পৰিলো৷ নিশা বাৰ বাজিছিল৷ হঠাৎ মোৰ টকাখিনিৰ কথা মনত পৰিল যিবোৰ ইতিমধ্যে বৰষুণত ভিজি গৈছে৷\nপুৱা হয়তো অনিলে মোক সেই টকাৰ পৰাই দুটকামান দিলেহেতেন চিনেমা চাবলৈ বুলি৷ কিন্তুু এতিয়া এই গোটেইখিনিৰ মালিক মই৷ পূৰ্বৰ দৰে মই এতিয়া অনিলৰ খাদ্য তৈয়াৰ কৰিব অথবা বজাৰলৈ কিবা এটা আনিবলৈ বুলি দৌৰি যাব নোৱাৰিম, লগতে সম্পূৰ্ণ বাক্য এষাৰি শিকাৰ পৰাও মই বঞ্চিত হব লাগিব৷ চুৰিৰ উত্তেজনাই মোক এই সকলোবোৰ পাহৰাই ৰাখিছিল৷ মই জানো, লিখা-পঢ়াই মোক এই ক্ষুদ্ৰ টকাকেইটাতকৈও বহুত কিবাকিবি দিব পাৰে৷ চুৰি কৰাটো যেনেকৈ সহজ ঠিক তেনেকৈ চুৰি কৰি ধৰা পৰাটোও অসহজ নহয়, কিন্তু এজন প্ৰকৃতাৰ্থত ডাঙৰ, চতুৰ তথা সন্মানীয় ব্যক্তি হোৱাটো বেলেগ এটা বিষয়৷ মই উপলব্ধি কৰিব ধৰিলো যে জীৱনত ডাঙৰ মানুহ হবলৈ হ’লে মই অনিলৰ ওচৰলৈ ঘূৰি যাবই লাগিব৷\nকথাখিনি বুজি উঠা মাত্ৰকে ততাতৈয়াকৈ মই অনিলৰ ঘৰটোলৈ উভতি আহিলো৷ কিন্তুু উভতি আহিহে বিচলিত হৈ পৰিলো কিয়নো ধৰা নপৰাকৈ টকাখিনি ঘূৰাই দিয়াটো মোৰ পক্ষে বৰ কঠিন৷ দুৱাৰখন নিঃশব্দে মেলি মই দুৱাৰমুখতে কিছুপৰ তভক মাৰি ৰ’লো৷ অনিল তেতিয়াও টোপনিত৷ টকাখিনি আগৰ ঠাইত থবলৈ মই হাতখন তেওঁ শুই থকা বিছনাখনৰ মুৰৰ শিতানৰফালে আগবঢ়াই নিলো৷ অনিলৰ নিশ্বাসৰ পৰশ মই মোৰ হাতত অনুভৱ কৰিছিলো৷ কিছুসময় জঠৰৰ দৰে ৰৈ থাকি মই টকাখিনি তুলিৰ তলত থৈ আঁতৰি আহিলো৷\nপুৱা যেতিয়া সাৰ পাওঁ তেতিয়া দেখো যে সেইদিনা অনিলে নিজেই চাহকাপ তৈয়াৰ কৰিলে৷ মোক দেখা পাই তেওঁ হাতখন মোৰ ফালে আগুৱাই দিছিল – তেওঁৰ আঙুলিৰ মাজত পঞ্চাচটকীয়া নোট এখন৷ ধৰা পৰাৰ ভয়ত মোৰ বুকুখন কঁপি উঠিল৷\n“কালি কেইটকামান যোগাৰ কৰিব পাৰিলো, এতিয়াৰে পৰা তোমাক নিয়মিত দৰমহা দিব পাৰিম“ – অনিলে কৈ উঠিল৷\nমোৰ মনলৈ বল ঘূৰি আহিল, কিন্তুু নোটখন স্পৰ্শ কৰি অনুভৱ কৰিলো যে ৰাতিৰ বৰষুণত তিতি যোৱাৰ বাবে সেইখন এতিয়াও সেমেকি আছে৷\n“আজিৰ পৰা তোমাক সম্পূৰ্ণ বাক্য গঠন কৰিবলৈ শিকাম৷ “ অনিলে পুনৰ ক’লে৷\nঅনিলে সত্যটো জানিছিল কিন্তু তেওঁৰ চকুত বা মুখত তাৰ কোনো চিন প্ৰকাশ পোৱা নাছিল৷ মই তেওঁৰফালে চাই মোৰ আবেদনসূচক হাঁহিটো মাৰিলো, কিন্তুু এইবাৰ কোনো চেষ্টা নকৰাকৈয়ে স্বতঃস্ফুৰ্তভাবে হাঁহিটো ওলাই আহিল৷\n← কাশ্মীৰৰ বাকচ [মূল বড়ো –বিজিত গয়াৰী, অনুবাদ – নিউটন কে. বসুমতাৰী]\nহেঁপাহ- হৰিভক্ত কটুৱাল (অনুবাদ : ৰাজু কাশ্যপ) →